އާސަންދަ ވެބްސައިޓުން ޕްރޮކިއުމަންޓްތަކުގެ މައުލޫމާތު\nއާސަަންދަ ކުންފުނިން ބިޑަށް ލައިގެން ކުރިއަށްގެންދާ މަސައްކަތްތަކުގެ ތަފްސީލު ލިބޭ ގޮތަށް ހާއްސަ ސެކްޝަނެއް އެ ކުންފުނީގެ ވެބްސައިޓްގައި މިއަދު ލޯންޗުކޮށްފި އެެވެ.\nލޮނުޒިޔާރަތް ކޮޅުގައި ސިޓީ ކައުންސިލުން ޕާކް ތަރައްގީ ކުރުމުގައި ކޮރަޕްޝަންގެ އަމަލުތަކެއް ހިންގާފައިވާ ކަމަށް އެ ކައުންސިލްގެ ބައެއް މެމްބަރުން ކުރައްވާ ތުހުމަތުތައް މާލޭގެ...\nޕްރޮސިކިއުޓަ ޖެނެރަލް (ޕީޖީ) އާއިޝަތު ބިޝާމް، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމާއި ހޯދައިދިން ކަމުގެ ތުހުމަތުކޮށް، އެންޓި ކޮރަޕްޝަން ކޮމިޝަން (އޭސީސީ) އަށް...\nސިނަމާލެ ބްރިޖް ކައިރިން، އަޑި ޕާކް ސަރަހައްދުގައި މާލޭ ސިޓީ ކައުންސިލުން މިހާރު ހަދަމުން އަންނަ އިމާރާތުގެ މަސައްކަތް އަމީން ކޮންސްޓްްރަކްޝަނުން ކުރަނީ އެއްވެސް އެއްބަސްވުމަކާ...\nމުޅި ދައުލަތުގެ ތެރޭގައި އޮތީ ޚިޔާނާތުގެ މޫ ލައިފަ އެވެ! ރައްޔިތުންގެ 3.3 ބިލިއަން ރުފިޔާ ވަގަށް ނަގައި މަންފާ ލިބިގަތީ ދައުލަތުގެ އިސް މަގާމުތަކުގައި ތިއްބެވި ބައެއް ބޭފުޅުންނެވެ....\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ)ގެ ޚިޔާނާތާ ގުޅުން ހުރި ކަމަށް ތުހުމަތު ކުރެވޭ ފުލުހުންގެ މައްސަލަތައް ތަހުގީގު ކުރަން ފަށައިފި އެވެ. މީގެ ތެރޭގައި...\nކޮރަޕްޝަނާ ދެކޮޅަށް، މި ސަރުކާރުގެ ސިޔާސަތަކީ "ޒީރޯ ޓޮލަރެންސެ"ވެ. އެފަދަ އެއްވެސް ކަމަކަށް ޖާގަ ނުދޭނެ ކަމުގެ ޔަގީންކަން އޮތީ ރައްޔިތުންނަށް ދީފަ އެވެ. މިއީ، އިޚްލާސްތެރި ނިޔަތެއް...\nދެ ކޮންޓެއިނަރެއްގައި އެތެރެކުރި އުޅަނދުތަކެއް، ލަކުޑިތަކެއްގެ ނަމުގައި ބޭރުކުރުމުގެ ބޮޑު ޖަރީމާ ހިންގިތާ ދެ މަސް ވަނީ އެވެ. އެކަމަކު މި ޖަރީމާ ހިންގި ކުންފުނީގެ ނަމެއް، އޭގައި...\nމޯލްޑިވް ގޭސްގެ މެނޭޖިން ޑިރެކްޓަރު ޝަޒައިލް ޝިޔާމަށް ކޮރަޕްޝަންގެ ތުހުމަތު ކުރެވި އޭނާ ސަސްޕެންޑު ކުރި ނަމަވެސް ކޮރަޕްޝަނުގެ އެއްވެސް އަމަލެއް ހިންގާފައި ނުވާނެ ކަމަށް އޭނާ...


10 ނޮވެމްބަރު 2010 - މަދީނާ:\n1431 ވަނަ އަހަރު ޙައްޖުގެ އަޅުކަން އަދާކުރުމަށް މައްކާއަށް އައި ދިވެހި ޙައްޖުވެރިންގެ އިސްވެރިއެއްގެ ގޮތުން ދިވެހި ސަރުކާރުގެ ފަރާތުން ވަޑައިގެންނެވި، މިނިސްޓަރ އޮފް އިސްލާމިކް އެފެއާޒް ޑރ ޢަބްދުލްމަޖީދު ޢަބްދުލްބާރީ ރޭ އިރާކޮޅު ވަގުތެއްގައި މަދީނާއަށް ވަޑައިގެންނެވިއެވެ.<?xml:namespace prefix = o ns = "urn:schemas-microsoft-com:office:office" />\nމިނިސްޓަރ ޑރ ޢަބްދުލްމަޖީދުގެ ދެކަނބަލުން މަދީނާއަށް ވަޑައިގެންނެވިއިރު، ހުންނެވުމަށް ހަމަޖެހިފައިވާ ހޮޓަލުން މަރުޙަބާ ދެންނެވީ މަދީނާގެ އިސްލާމިކް ޔުނިވާސިޓީގައި ތަޢުލީމު ޙާޞިލްކުރާ ދިވެހި ބައެއް ކުދިންނެވެ.\nމިނިސްޓަރުގެ އަރިހުގައި ރިޔާޟްގައި ހުންނަ ދިވެހިރާއްޖޭގެ އެމްބެސީގެ މުސްތަޝާރުވެސް މަދީނާއަށް ވަޑައިގެންނެވިއެވެ.\nމިނިސްޓަރ ޑރ. ޢަބްދުލްމަޖީދު ޢަބްދުލްބާރީ ވަނީ މިއަދު މަދީނާގެ އިސްލާމިކް ޔުނިވާސިޓީ އަށް ޒިޔާރަތް ކުރައްވާފައެވެ. މި ޒިޔާރަތުގައި ޔުނިވާސިޓީގެ ބައެއް ފެކަލްޓީ ތަކުގެ އިސްވެރިންނާއި ބައްދަލުކުރައްވާފައިވެއެވެ.\nމިނިސްޓަރ ޑރ ޢަބްދުލްމަޖީދު އެނބުރި މައްކާއަށް ވަޑައިގެންނެވުމަށް ހަމަޖެހިފައިވަނީ މާދަމާ – 11 ނޮވެމްބަރ 2010 ވާ ބުރާސްފަތި ދުވަހުގައެވެ.\nމިހާތަނަށް މި ލިޔުން ކިޔާފައިވަނީ 3123 ފަހަރު


Hendhunuge naasthaa gaives kaanvee Pizza!\nހެނދުނުގެ ނާސްތާގައި ކާންވީ ޕިއްޒާ!\nހެނދުނުގެ ނާސްތާއަށް ޕިއްޒާ ކެއުމަކީ ސިއްހަތަށް ފައިދާ ހުރި ކަމެއްކަމަށް އެމެރިކާގެ ނިއުޓްރީޝަނަކު ބުނެފި އެވެ.\nދަ ޑެއިލީ މީލް ވެބްސައިޓްގައި ނިއުޓްރީޝަނަކު ޝާއިއު ކޮށްފައިވާ ރިޕޯޓެއްގައި އޭނާ ބުނެފައިވަނީ އާންމު ގޮތެއްގައި މީހުން ހެނދުނުގެ ނާސްތާއަށް ކިރާއެކު ކައި އުޅޭ ސީރިއަލްތަކަށްވުރެ ޕިއްޒާ ފޮއްޗެއް ހެނދުނު ކެއުމުން ސިއްހަތަށް މާ ފައިދާ ކުރާނެ ކަމަށެވެ.\nޕިއްޒާއަކީ ގިނަ ބައެއްގެ ފޭވަރިޓެވެ. ދިވެހިން ޕިއްޒާ ކެއުމަށް ހުންނަ ފޯރި މާލޭގައި ހުންނަ ޕިއްޒާ ރެސްޓޯރެންޓަކަށް ވަދެފިއްޔާ އެނގޭނެ އެވެ. މީހުން ގިނަވެ ރެސްޓޯރެންޓު ފުރުމުން މޭޒެއް ހުސްވަންދެން މަޑުކޮށްގެން މީހުން ތިބޭތަން ވެސް ފެނެ އެވެ. ގެއާއި އޮފީސްތަކުގައި ވެސް ބޮޑެތި ޕިއްޒާ ޕާޓީތައް މިހާރު އޮވެ އެވެ.\nއެހެނަސް ކާނާގެ ފޭވަރިޓް ލިސްޓަށް ޕިއްޒާ ނުލާ މީހުން މަދުން ނަމަވެސް އެބައުޅެ އެެވެ. އެ މީހުންގެ ޝަކުވާއަކީ ޕިއްޒާއަކީ ސިއްހަތައް ފައިދާހުރި ކާނާ އަކަށް ނުވުމެވެ.\nއެ ރިޕޯޓުގައި ބުނެފައިވާ ގޮތުން ކިރާއެކު ސީރިއަލް ކާއިރު އޭގައި އެއް ފޮތި ފިއްޒާގައި ހުންނަ ވަރަށް ކެލޮރީސް ހުންނާނެ އެވެ. ނަމަވެސް ފިއްޒާގައި ސީރިއަލްއަށް ވުރެ ގިނައިން ޕްރޮޓީންގެ މާއްދާ ހުންނާނެތީ ހެނދުނު ނާސްތާއަށް ސީރިއަލްއަށްވުރެ ޕިއްޒާ ރަނގަޅު ވާނެ ކަމަށް ބުނެފައިވެ އެވެ.\nސީރިއަލްއަށް ވުރެ ޕިއްޒާ ސިއްހީ ގޮތުން ފައިދާ ކުރަނީ ޕިއްޒާއަކީ ތާޒާ ކަމާއެކު ތައްޔާރުކޮށްގެން ކާން ލިބެން ހުންނަ އެއްޗަކަށް ވުމެވެ. ސީރިއަލްއަކީ އާޓިފިޝަލް ފްލޭވާސްތައް އަޅައިގެން ހަދާފައި ހުންނަ އެއްޗަކަށް ވެފައި ޕިއްޒާ ފޮއްޗެއްގައި ހަކުރުގެ މިންވަރު ހުންނަލެއް ސީރިއަލްތަކަށް ވުރެ މަދެވެ.\nފަހުގެ ދިރާސާތަކުން ދައްކާގޮތުގައި އާންމު ގޮތެއްގައި ލިބެން ހުންނަ ސީރިއަލް ތަކުގައި ހަކުރު ހުންނަ މިންވަރު މައްޗެވެ.\nސައި ކޮފީތަ؟ ނޫނީ މަސާލާ ޗާއިތަ؟


India Ge Kurin China Nuvatha Lanka Ge Consulate Eh Addu Gai Gaaim Kureveytho Balanee! - Vaguthu\nއިންޑިއާގެ ކޮންސިއުލޭޓްގެ ކުރިން ޗައިނާ ނުވަތަ ސްރީލަންކާގެ ކޮންސިއުލޭޓެއް އައްޑޫސިޓީގައި ގާއިމް ކުރެވޭތޯ މަސައްކަތް ކުރަމުންދާ ކަމަށް އައްޑޫސިޓީގެ މޭޔަރު އަލީ ނިޒާރު ވިދާޅުވެއްޖެއެވެ.\nނިޒާރު މިފަދައިން ވިދާޅުވެފައިވަނީ ރޭ ރާއްޖެޓީވީން ގެނެސްފިން "ފަލަސުރުހީ" ޕްރޮގުރާމުގައި ވާހަކަ ދައްކަވަމުންނެވެ.\nއެގޮތުން ނިޒާރު ވިދާޅުވީ، އައްޑޫގައި އިންޑިއާ މީހުން އަޅަން ބޭނުންވާ އެގައުމުގެ ކޮންސިއުލޭޓް އެޅުމާ ބައެއް ފަރާތްތަކުން ދެކޮޅު ހަދަނީ އެގައުމާއި ދެކޮޅަށް ކުރާ ކެމްޕޭނުގެ ތެރެއިން ކަމަށާއި އެކަން އެގޮތަށް ދިއުމުން އެގައުމުގެ ކޮންސިއުލޭޓްގެ ކުރިން ޗައިނާ ނުވަތަ ލަންކާފަދަ ގައުމެއްގެ ކޮންސިއުލޭޓެއް އެޅުމުގެ މަސައްކަތް ކުރަމުންދާ ކަމަށެވެ.\nނިޒާރު ވިދާޅުވީ، ލަންކާ ނުވަތަ ޗައިނާ ފަދަ ގައުމެއްގެ ކޮންސިއުލޭޓެއް އައްޑޫގައި އެޅުމުން މިހާރު ކުރިމަތިވެފައިވާ މައްސަލަ ހައްލުވެގެން ދާނެ ކަމަށެވެ.\n"އަޅުގަނޑު މި ބަލަނީ އިންޑިއާ ކޮންސިއުލޭޓު ހުޅުވުމުގެ ކުރިން ޗައިނާ ނޫނީ ސިލޯނުގެ ކޮންސިއުލޭޓެއް ހުޅުވޭތޯ . ދެން އޭރުން އެކަން ހައްލުވެގެން ދިޔައީ." ނިޒާރު ވިދާޅުވިއެވެ.\nނިޒާރު ވިދާޅުވީ، ޗައިނާގެ ކޮންސިއުލޭޓެއް އައްޑޫގައި އެޅުމާއި ބެހޭ ގޮތުން އެގައުމުގެ އެމްބަސީގެ ބޭފުޅުންނާއި މަޝްވަރާ ކޮށްފައިވާ ކަމަށާއި އެހެން ނަމަވެސް އައްޑޫގައި ޗައިނާގެ މާބޮޑު މަޝްރޫއެއް ހިނގަމުން ނުދާތީ، ޗައިނާގެ ކޮންސިއުލޭޓެއް އެޅުމަށް އެބޭފުޅުންގެ މާބޮޑު ޝައުގުވެރިކަމެއް ނެތް ކަމަށެވެ.\nއެފަދަ ގޮތަށް އެބޭފުޅުންގެ ޖަވާބުތައް ހުރުމާއި ގުޅިގެން ނިޒާރު ވިދާޅުވީ، އިންޑިއާ ކޮންސިއުލޭޓްގެ ކުރިން އިތުރު އެހެން ގައުމެއްގެ ކޮންސިއުލޭޓެއް ހުޅުވޭތޯ ބަލާނެ ކަމަށެވެ.\nޖުލައި 23, 2021 20:53\nމޮޅު ވާހަކައެއް ދަށްކައިލަނީދޯ. މޭޔަރުގެ ނަން ލޭޔަރުގެ ނަން ލޭޔަރަށް ބަދަލު ކުރަންވީ.\nޖުލައި 23, 2021 21:35\nއެހެންވީމާ ބޭނުންވެގެން ތިޔަ އުޅެނީ ކޮންމެވެސް ގައުމެއްގެ ކޮންސުލޭޓެއް އައްޑޫގަ ބެހެއްޓުމައް ދޯ. ؟ އޭގެ ފައިދާއެއް ގެއްލުމެއް މިއީ ކޮންމެހެން އައްޑޫ މީހުން ބަލަން ބޭނުންވާކަމެއް ނޫންދޯ. އެހެންވީމާ އިބޫ ސަރުކާރައް އައްޑޫރައްޔިތުންގެ ސިކުނޑީގެ ފެންވަރު ރަނގަޅުކުރުމައް ތައުލީމް ދިނުން އިތުރުކޮއްދެއްވުމައް ގޮވާލަން.\nޖުލައި 23, 2021 21:51\nބަލަ ނިޒާރޫ ހިންޏަށް ހަކުރު އޮޅުވާލާ ހެން ކަލޭ އަހަރެމެން ހައްދާނެ ކަމެއްނެތް މީ ހުން މި ހާރު އެހާ ގަމާރެއް ނޫން\nޖުލައި 23, 2021 23:13\nތީ އިންޑިއާއަށް ކޮންސިއުލޭޓް ހުޅުވުމަށް މަގުފަހި ކުރުވަން ކުރާކަމެއް. ނިޒާރު ތިޔަކޮންސިއުލޭޓު ނުވަތަ ކޮންސިއުލޭޓްތަކުގެ ބޭނުން އަހަރެއްގެ މައްޗަށް 5000 މީހުންވެސް ނުހިފާނެ ދެންކޮންކަމަކާތޯ ތިއުޅުއްވަނީ އެންމެ ރަނގަޅު ގޮތަކީ ރައްޔިތުންނަށް ފައިދާހުރި ކަމެއްކުރުން އައްޑޫގެ ފަޅުވަމުންދާ ގޯތިތަށް އާބާތުރަ ފިލުވަން ނިޒާރު އުޅުނަސް 05 އަހަރު މަދުވާނެ އެންމެން މިތިބީ މާލޭގައި އައްޑޫ ދެވަނަ މާލެއަށް ހެދޭނީ އައްޑޫ ރައްޔިތުން އައްޑޫއަށް ގޮސްގެން. ހިތަދޫ އާބާދީ 30000 ހާސް ދިރިއުޅެނީ 5000 އަދިވެސް ކޮންސިއުލޭޓް އެޅުމުގަ އަވަދިނެތި. އައްޑޫގެ ރައްޔިތުންތިބީ މާލޭގައި އެމީހުންނަށް ޚިދުމަތްދޭން އެމްބަސީތަށް އެބަހުރި\nޖުލައި 23, 2021 23:43\nމީނައަށް ވޯޓު ލިބުނީމަ އުޅެނީ ކޮންސިޔުލޭޓަ ކާ އަޅައިގެން ނުނެއްޓިގެން، އަށްޑޫގެ މަގުތަކުން ފެންވަޅުގަޑު ތައް ރަގަޅު ކޮށްބަ ލަ، ކޮސްނުގޮވާ، ކަ ލޭމެން ސިޔާސީ ހެދުމުގަ ތިބެގެން ގައުމުވިއްކާ ހުސްކުރަނީ. އިސްތިޔުފާ\nޖުލައި 24, 2021 01:50\nއިންޑިޔާ އައޫޓް . ކަލޯ ގަޔާ ވައަދު ފުއްދަން ކެނެރީގޭ ކލޭގެ އުޅޭހެން ހަދާނެ ނަހަދާނެ ގޮތެއް ކުރާނެ ނުކުރާނެ ކަމެއް ނީންގެެގެން ތިޔަ އުޅެނީ! އެންމެފަހުން ރަށްގަނޑު ވެސް ބައެއްގެ އަޅުވެތިކަމަަށްގޮސް ދެދުނިޔެއިން މޮޔަވަންޖެހިދާނެ! ރައްޔިތުންގެ ޙާލުހުރި މިންވަރެއް ބަލާ ރައްޔިތު މީހާ އާރަށަށް ފައިދާ ކުރާނެ ކަމެއް ކޮށްދެވޭތޯ ބަލާބަލަ! އެހެން ނޫނީ އިސްތިއުފާ ދީފަ އެއްފަރާތްވޭ! ކެނެރީޣޭ މޮޔަ ސޮރު ހެދިގެން ނޫޅޭ!\nޖުލައި 24, 2021 06:05\nއަޅެކަލޭމެންނައް ކީއްތަ ވަނީ އިންޑިއާ ކޮންސިލުއޭޓު އެޅިއްޔާ ؟\nމިއޮއް ކުޑަ ކުޑަ ގައުމުގަ އުޅޭއިރުވެސް މާބޮޑަށް ތި ކިބުރުވެރިވަނީ\nޖުލައި 24, 2021 07:34\nހަމައިގަތޯ ތިޔަ ހުންނެވީ.ތިޔަ ވާހަކަ ތަކުން އެގެނީ ކަންކަން ނޭގޭ މިންވަރު


ރާއްޖޭގައި ތިބި އިންޑިއާ މީހުން ބަލާ އަންނަނީ އިންޑިއާގެ ދެ އަސްކަރީ މަނަވަރު – Dhen.mv\nރާއްޖޭގައި ތިބި އިންޑިއާ މީހުން ބަލާ އަންނަނީ އިންޑިއާގެ ދެ އަސްކަރީ މަނަވަރު\nދެން އެމްވީ May 6, 2020 - 11:51 am\nއެކި ގައުމުތަކުގައި ތިބި އިންޑިއާ ރައްޔިތުން ބަލާ ފޮނުވުމަށް ހަމަޖެހިފައިވަނީ އިންޑިއާގެ ބޮޑެތި މަނަވަރުތަކެއް ކަމުގައި އިންޑިއާގެ ނޫސްތަކުން ބުނެފިއެވެ.\nއެގޮތުން އިންޑިއާގެ ދިފާއީ ތަރުޖަމާނަކާއި ހަވާލާދީ ބައެއް ނޫސްތަކުގައި ރިޕޯޓުކޮށްފައިވާ ގޮތުގައި ރާއްޖޭގައި ތިބި މީހުން ގެންދަން ދެ މަނަވަރު އަދި ޔޫއޭއީގައި ތިބި މީހުން ގެންދަން މަނަވަރެއް ފޮނުވާފައިވާ ކަމަށެވެ. އައިއެންއެސް ޖަލަޝްވާ އާއި އައިއެންއެސް މަގަރު ހޯމަ ދުވަހުގެ ރޭ ރާއްޖެ އަށް ދަތުރު ފަށާފައިވާއިރު ދުބާއީ އަށް ފޮނުވާފައިވަނީ ސަދަން ނޭވަލް ކޮމާންޑުގެ އައިއެންއެސް ޝަރުދުލް އެވެ.\nމި ފެރީ ދަތުރުކުރާނީ މާލެއިން އިންޑިއާގެ ކެރެލާ ސްޓޭޓްގެ ކޮޗިން އަށެވެ. މާލެއިން ކޮޗީ އަށް ފެރީގައި ކުރާ މި ދަތުރަށް 48 ގަޑިއިރު ހޭދަވާނެއެވެ. މި ފެރީން އެނބުރި އިންޑިއާ އަށް ދާ ހުރިހާ މީހުން 14 ދުވަހުގެ ކަރަންޓީން މުއްދަތު ފުރިހަމަކުރަން ޖެހެއެވެ.\nރާއްޖޭގައި ހުންނަ އިންޑިއާގެ ހައި ކޮމިޝަނުން ކުރިން ހާމަކޮށްފައިވާ ގޮތުގައި ހުކުރު ދުވަހު ރާއްޖެ އަންނަ މަނަވަރުން ފުރަތަމަ ގެންދިއުމަށް ހަމަޖެހިފައިވަނީ 700 މީހުނެވެ. ރާއްޖޭގައި 30،000 އާއި ގާތް ކުރާ އަދަދަކަށް އިންޑިއާ މީހުން ދިރިއުޅެއެވެ.\nދުބާއީ ގައި ވެސް އިންޑިއާގެ 3.4 މިލިއަން މީހުން އުޅޭއިރު އެނބުރި އިންޑިއާ އަށް ދާން ބޭނުންވެ ދެލައްކަ މީހުން ނަން ނޯޓްކޮށްފައި ވެއެވެ.


Mumbai Airport in mihaaru PCR test hedhey\nމުމްބާއީ އެއާޕޯޓުން މިހާރު ޕީސީއާރު ޓެސްޓް ހެދޭ\nޓެސްޓުގެ އަގަކީ 1،600 އިންޑިއަން ރުޕީސް\nޓެސްޓުގެ ނަތީޖާ އަށް ގަޑި އިރު ތެރޭގައި ލިބޭނެ\nކ. މާލެ | 15 ސެޕްޓެންބަރ 2020 | އަންގާރަ 13:03 | 3,100\nއިންޑިއާގެ މުމްބާއީ އެއާޕޯޓް - އާކައިވް\nއިންޑިއާގެ މުމްބާއީ އެއާޕޯޓުން މިހާރު ކޮވިޑް-19 އަށް ޓެސްޓް ކުރެވޭނެ ކަމަށް އެ އެއާޕޯޓް އިން ބުނެފިއެވެ.\nމުމްބާއީ އެއާޕޯޓުން މައުލޫމާތުދޭ ގޮތުގައި އެ އެއާޕޯޓަށް ދާ ހުރިހާ ދަތުރުވެރިންނަށް އެއާޕޯޓުން އާރްޓީ-ޕީސީއާރު ޓެސްޓް ހެދޭނެއެވެ. އަދި މި ޓެސްޓުގެ ނަތީޖާ އަށް ގަޑިއިރުގެ ތެރޭގައި ލިބޭނެ ކަމަށް ވެސް އެކުންފުނިން ބުނެއެވެ.\nއެކުންފުނިން ވަނީ ޓްރާންސިޓް ކޮށް ދަތުރުކުރާ ފަރާތްތައް ވެސް ދެވަނަ ފްލައިޓުން ޖާގަ ހޯދާ އިރު، އަށް ގަޑި އިރު ނުވަތަ 12 ގަޑިއިރު ފަހުން އޮންނަ ފްލައިޓަކުން ޖާގަ ހޯދުމަށް އިލްތިމާސްކޮށްފައެވެ.\nމުމްބާއީ އެއާޕޯޓްގައި ތަރައްގީކުރެވިގެން ދިޔަ ޓެސްޓިން ނިޒާމަކީ އެ އެއާޕޯޓުން ދަތުރުކުރާ އިންޓަނޭޝަނަލް އަދި ޑޮމެސްޓިކް ދަތުރުވެރިންނަށް ބޭނުން ކުރެވޭނެ ގޮތަށް ފަރުމާ ކޮށްފައިވާ ނިޒާމެކެވެ. އެގޮތުން ޓެސްޓު ނެގުމަށް ފަހު ސާމްޕަލް ލިބެންދެން އެ ފަރާތްތަކަށް ހާއްސަ ކޮށްފައިވާ ވެއިޓިން ލައުންޖުގައި ތިބެވޭނެ ކަމަށާއި އެ ލައުންޖުން ކެއުން ބުއިމުގެ ކަންތައްތައް ވެސް ހަމަޖައްސައިދޭނެ ކަމަށް އެއާޕޯޓުން ބުނެއެވެ. އަދި އެއާޕޯޓް ކައިރިން ހޮޓެލް ތަކުގައި ތިބެން ބޭނުންވާ ފަރާތްތަކަށް އެ ފުރުސަތު ވެސް ދޭނެ ކަަމަށް ބުނެއެވެ.\nމުމްބާއީ އެއާޕޯޓުން ބުނީ އެއާޕޯޓުގައި ޓެސްޓު ކުރުމުގެ އިންތިޒާމުތައް ހަމަޖައްސާފައި ވަނީ އިންޑިއަން ކައުންސިލް އޮފް މެޑިކަލް ރީސަރޗް އަދި ނެޝަނަލް އެކްރެޑިޓޭޝަން ފޮރ ޓެސްޓިން އެންޑް ކެލިބްރޭޝަން ލެބޯޓަރީސްގެ އެއްބާރުލުމާއި އެކު ކަމަށެވެ. މި ޓެސްޓުގެ އަކަކީ 1،600 އިންޑިއަން ރުޕީސްއެވެ.


SunOnline: #VAAHAKA: Nuvaanan thafaatheh... episode: 15\nމުތައްހަރު އިބްރާހީމް (މުތާ) 04 Dec 2019, 08:31\nބަރްކާގެ ހަޅޭކުގެ އަޑަށް މަލްސާ ދިޔައީ ސިއްސައިގެންނެވެ. މުޅި މީހާ ފިނިވެގެން ދިޔަ އިރު މޫނުމަތިން ފެންނަނީ ހާސްކަމާއި ބިރުވެރިކަމެވެ. ލިބިފައިވި ނުތަނަވަސްކަމުގެ ސަބަބުން އަތުގައި މަޑު ތުރުތުރުލުމެއް ވެސް އުފެދިފައި ވިއެވެ. ހޫނު ކޮފީ އަތަށް ބަންޑުންވުމުގެ ސަބަބުން އަތުގައި އުފެދިފައިވި ދިލައިގެ އުދާސްކަމާއި ހޫނުކަން އެވަގުތު ކޮޅުގައި އޭނައަށް އިހުސާސް ނުކުރެވޭ ކަހަލައެވެ. އެއަށްވުރެން ބޮޑަށް ބަރްކާގެ ރުޅިވެރިކަމާއި އެދެލޮލުން ފާޅުވަމުން ދިޔަ ނަފުރަތުގެ ސަބަބުން މީހާ ވަނީ ބިރުގަނެފައެވެ. އެއީ އޭނަގެ ފަހު ދުވަސް ހެން ވެސް ހީވާ ފަހަރު މަދެއް ނޫނެވެ.\n''މަޢާފް...'' އަރުތެރެ ބެދިފައިވާ ހާލު އުނދަގުލާއެކު މަލްސާ ވާހަކަ ދައްކަން މަސައްކަތްކުރިއެވެ. އޭރު މާހައުލުގައި އުފެދިފައިވި ނުތަނަވަސްކަމުން އިތުރު ހާސްކަމެއް ލިބި އޭނަގެ ދެލޯ ފެންކަޅިވާން ކައިރި ވެއްޖެއެވެ.\nމަލްސާއަށް އައިސްފައިވި ބަދަލުތައް ފާހަގަ ކުރެވުނު އަޝްކާންގެ ހިތަށް އުނދަގޫ ވިއެވެ. އެމަންޒަރު ބަލަން އޭނައަށް ކެތެއް ނުކުރެވުނެވެ. ސިކުނޑީގެ ކަނަކުން މަލްސާއަށް އެހީވެ ދިނުމަށް އެދި ގޮވާލިއެވެ. އެމައުސޫމް ދެލޮލުގައިވި ބިރުވެރިކަމަށް ނިމުމެއް ގެނެސް ދިނުމަށް ވެސް ގޮވާލިއެވެ. އެހެނަސް، އޭނަ ކުރިއަށް އަޅާލަން އުޅުނު ފިޔަވަޅު ހުއްޓުމެއް އައީ އޭނަގެ މަންމަގެ އަޑަށެވެ. ބަނދެވެމުން ދިޔަ ޖަޒުބާތުގެ އިހުސާސްތަކުގެ ތެރެއިން ހޭލެވި އަޝްކާންއަށް އޭނަގެ ދެލޯ ހުޅުވާލެވުނީ ދެނެވެ.\n''ކަލޭ މަޢާފަށް އެދުމުން ވިކަމެއް ބަދަލު ކުރެވޭނެތަ؟...'' ބަރްކާގެ ރުޅި އިތުރަށް ގަދަވުން ނޫންކަމެއް ނުވިއެވެ. އެއްވެސް ހައިސިއްޔަތެއް ނެތް މީހަކު އޭނަގެ އަގު ބޮޑު ހެދުން ހަރާބުކޮށްލުމުން އެކަން ހަޖަމުކުރުން ބަރްކާއަށް ވީ ދަތިއުނދަގޫ ކަމަކަށެވެ. އަބަދުވެސް ބަރްކާ ޤަބޫލުކުރަމުން އަންނަ ވިހަ ވިސްނުމަކީ، އެމީހުންނާ އެއްހަމައެއްގައި ފައިތިލަ ސާބިތު ނުކުރެވޭ މީހުންނަކީ އިއްޒަތާއި ޤަދަރު ލިބެން ޖެހޭ ބައެއް ނޫން ކަމުގައެވެ. އެފަދަ މީހުން ތިބެން ޖެހޭނީ އޭނަގެ ފައިތިލަ ދަށުގައި ކަމަށެވެ. އެމީހުންނަށް ގުލާނުކުރުމާއިގެންނެވެ. ބަރްކާގެ ވިސްނުން ފަސާދަވެފައި ވަނީ ބޮޑާކަމާއި ކިބުރުވެރިކަމުންނެވެ. އޭނަގެ މިޒާޖުން އެކަމަށް އަބަދުމެ ހެކި ދެއެވެ.\n''މަންމާ، އެއީ އެވަރުގެ ކަމެއް ނޫނެއްނު...'' ދެފަރާތަށް ބޯހޫރާލަމުން އަޝްކާން މަޑުމައިތިރި ރާގެއްގައި ބުނެލިއެވެ. އަޝްކާން ބޭނުންވީ އޭނަގެ މަންމައަށް ވިސްނައިދޭށެވެ. އެހެންނޫނަސް ހިމޭނުން ހުންނަން އޭނަގެ ޒަމީރު ދެކޮޅު ހެދިއެވެ. މަންމަގެ ރުޅިވެރިކަމުގެ ހޫނުން މަލްސާ ސަލާމަތްކުރަން ބޭނުންވީތީއެވެ.\nމަލްސާއަށް ބަލާލެވުނީ އަޝްކާން އަށެވެ. އެވަގުތު އަޝްކާންގެ ނަޒަރު ވެސް ހުއްޓިފައިވަނީ މަލްސާ އަށެވެ. އެދެލޮލުން އޭނައަށް އޯގާތެރިކަން ފެނުނުހެން މަލްސާއަށް އިހުސާސްކުރެވުނެވެ. އޭގެ ސަބަބުން މީހާއަށް ލިބިފައިވި އުދާސްކަން ކުޑަވެގެން ދިޔަ ހެން ވެސް ހީވި އެވެ.\nއަޝްކާންގެ ޖުމްލައިން ބަރްކާއަށް ހައިރާންކަން ލިބުނެވެ. ނުރުހުމާއެކު ބަރްކާއަށް ބަލާލެވުނީ އޭނަގެ ފިރިހެން ދަރިފުޅަށެވެ. އަޝްކާންގެ ވިސްނުން އޭނައަށް އެއްގޮތަކަށް ވެސް ކަމަކު ނުދިޔައެވެ.\n''މަލްސާ، ޔޫ ކޭން ގޯ...'' މަލްސާއަށް ބަލާލަމުން އަޝްކާން ބުނެލިއެވެ. އަޝްކާންގެ ޖުމްލައާ އެކު މަލްސާ އަވަސްވެގަތީ އެތަނުން ދިއުމަށެވެ. އޭނަ އެތަނުގައި ހުރުމުން މަސްލަހަތު އިތުރަށް ގޯސްވުން ނޫންކަމެއް ނުވާނެތީއެވެ. ދިއުމުގެ ކުރިން ވެސް ބަރްކާގެ ގާތުގައި މަލްސާ މަޢާފަށް އެދުނެވެ. އެހިނދު މަލްސާއާ ދިމާއަށް ކަޅި އަޅާލަމުން ބަރްކާ ހަށަން ބަނދެލިއެވެ.\nކެބިންއިން ނިކުންނަން ދިޔަ މަލްސާއަށް ހިތާހިތުން އަޝްކާންއަށް ޝުކުރު އަދާކުރެވުނެވެ. ބަރްކާގެ ރުޅިވެރިކަމާއި ކަނޑީގެ މިޔަ ފަދަ ތޫނު ދުލުން އޭނަ ދިފާޢުކޮށްދިނީތީ އެހިތުގައި އަޝްކާންއަށް ދެވިފައިވި ހާއްސަ މަޤާމާއި، ޤަދަރު އުފުލިގެން ދިޔަ އެވެ.\n''އަޝްކާން!...'' މަލްސާ ނިކުމެގެން ދިއުމާއެކު ލަފުޒުތަކަށް ބާރުލަމުން ބަރްކާ ގޮވާލިއެވެ. މަލްސާއަށް އަމާޒު ނުކުރެވުނު ރުޅިވެރިކަމުގެ ހޫނުގެ އަމާޒުފަށްގަނޑަށް އެންމެފަހުން ވެގެން ދިޔައީ އަޝްކާން އެވެ. އެހާ ފަސޭހައިން މަލްސާއަށް ދިއުމުގެ ފުރުސަތު ދިނުމުން ބަރްކާ ހުރީ ނުހަނު ރުޅި ގަދަވެފައެވެ. ކުރެވުނު ކަންތަކުގެ ބޮޑުކަން އެ ފަޤީރު އަންހެން ކުއްޖާ ގަނޑަށް އިހުސާސް ނުކުރެވޭނެތީއެވެ. އޭނަ ދެކެ ބިރުގަނެ ޤަދަރުކުރަން ނޭގޭނެތީއެވެ. އެކަމާ ހުރެ އަޝްކާންއާ ދިމާއަށް އޭނަ އަޑުލާން ފެށިއެވެ.\n''މަންމާ، އެއީ އެވަރުގެ ކަމެއް ނޫނެއްނު، ހެދުން ދޮވެލުމުން ކޮފީގެ އަސަރު ގޮސްފާނެ... އެހެން ނޫނަސް މިޒަމާނުގައި އެކަހަލަ ކަންކަމަކަށް މީހުން ސަމާލުކަމެއް ވެސް ނުދޭ... އިހު ޒަމާނުގައި އެހާ ބޮޑަށް ލައި އުޅޭ ހެދުމާއި ދިރިއުޅުމުގެ ވައްޓަފާޅިއަށް ސަމާލުކަން ދީ އުޅުނީ، މިހާރު ޒަމާނާއެކު ހުރިހާ ކަމެއް ބަދަލުވެއްޖެ...'' އަޝްކާން އޭނަގެ މަންމައަށް ބަލާލިއެވެ.\n''ކީކޭތަ އަޝްކާން ތިކިޔަނީ؟، އަހަންނަށް ވެސް އެނގޭ ހެދުން ދޮވެލުމުން ލައްގަނޑު ފިލައިގެން ދާނެކަން، އެކަމަކު އޭނައަށް ކުރެވުނީ ކިހާ ބޮޑު ކަމެއްކަން އެނގެން ޖެހޭނެ ދޯ، އޭނަ ހެން މާލޭގެ މިހުންނަ ކަންމަތީ ފިހާރަތަކުން ގަނެގެން ލައި އުޅޭ ކަހަލަ ހެދުމެއް ނޫނޭ މިއީ، ދިސް އިސް ބްރޭންޑެޑް!، އެތައް ހާސް ޑޮލަރެއްގެ ހެދުމަކަށް ކޮފީ އަޅާލާފަ އޭނަ އެދިޔައީ...'' ބަރްކާ ރުންކުރު ވިއެވެ.\nއަޝްކާންއަށް ފިނި ނޭވާއެއް ދޫކޮށްލެވުނެވެ. އޭނަގެ މަންމައަށް ވިސްނައިދިނުމަކީ ފޫނެއްފަޔަށް ފެންފުރުން ކަހަލަ ކަމެކެވެ. ބައްޕަވެސް މަންމަގެ ވިސްނުން ބަދަލުކުރަން އެތައް ނަސޭހަތެއް ދޭނެއެވެ. ނަމަވެސް އެހުރިހާ ނަސޭހަތެއް ބޮލާލާއިޖެހުމަށްފަހު މަންމަ އަބަދުމެ އިސްކުރަނީ މަންމަގެ ގޮތެވެ. އެއީ ދުވަހަކު ބަދަލު ވާނެކަމެއް ނޫނެވެ.\n''އިފް ޝީ ވިޝް ޓު ކޮންޓިނިއު ޓު ވޯކް ހިޔާރ، ޝީ ނީޑްސް ޓު ލާރން ސަމް މެނާރސް!...'' ތުން އަނބުރާލަމުން ބަރްކާ ބުނެލިއެވެ.\nފާޚަނާއަށް ވަދެވުމާއެކު މަލްސާއަށް އޭނަގެ ލޮލުން އޮހޮރެން ކައިރިވެފައިވި ކަރުނަތައް ފޮހެލެވުނެވެ. އެވަގުތު މަޑު އާހެއްގެ އަޑު ދުލުން ބޭރުވެގެން ދިޔައީ އަތުގައި އުފެދިފައިވި ވޭނާއި ދިލައިގެ އިހުސާސް ކުރެވެން ފެށުމާއެކުގައެވެ. އަވަސްއަވަހަށް މޫނު ދޮންނަ ތަށިގަނޑާ ކައިރިވެލަމުން އިސްކުރަށް ދޫކޮށްލެވުނެވެ. ފިނި ފެނުގެ އިހުސާސް ކުރެވެން ފެށުމާއެކު ކޮންމެވެސް ވަރެއްގެ ލުޔެއް ލިބުނެވެ. އެގޮތުގެ މަތީން އިރުކޮޅެއް ފާއިތުވެގެން ދިޔަ ފަހުން އަނެއްކާ ވެސް ސިކުނޑީގައި ތަކުރާރުވެގެން ދިޔައީ މީގެ އިރުކޮޅެއް ކުރިން ހިނގާ ދިޔަ ހާދިސާއެވެ. އެއާއެކު ވަޒީފާގައި ދެމިހުރެދާނެ ކަމުގެ ބިރުވެރިކަން ވެސް މަލްސާގެ ހިތުގައި ތަކުރާރު ވިއެވެ. އޭނައަށް އެވަގުތު ކޮޅުގައި ސިފަކުރެވެމުން ދިޔައީ ފިލްމުތަކާއި ޑްރާމާތަކުން ފެންނަ ކަހަލަ މަންޒަރުތަކެވެ. ފަޤީރު އަދި މެދު ފަންތީގެ މީހެއްގެ އަތުން މަހުޖަނަކަށް ކުޑަ މީސް އުނދަގުލެއްވުމުން ކަންތައް ވެދާ ގޮތް ލޯކުރިމަތިން ސިފަވާން ފެށިއެވެ. އޭނައަށް ވެސް ކުރިމަތިވެފައިވަނީ އެފަދަ ހާލަތެކެވެ. ނަމަވެސް އެހާލަތުގައި ކުޑަ ތަފާތުކަމެއް ވިއެވެ. އަޝްކާން އެވެ. ޔަޤީނުން ވެސް އަޝްކާންގެ ލޮލުން މިއަދު އޭނައަށްޓަކައި ތަފާތު ވިދުވަރެއް ފެނުނުކަން ގައިމެވެ. އެކަމުން ހެކިދިނީ އޭނައާއި މެދު ކަންބޮޑުވެފައިވާ ކަމެވެ. އެކަމާ މެދު ވިސްނުމާއެކު ހިތުގައި ވިކަމުން އައި ބިރުވެރިކަމާއި އުދާސްކަމުގެ ޚިޔާލުތައް ހުވަފެނީ ޖަޒުބާތުތަކުގެ ތެރެއަށް ފަނޑުވެގެން ދިޔައެވެ. އަދި ތުންފަތުގައި ލުއި ހިނިތުންވުމެއް ވެސް ދުވެލިއެވެ.\nފާޚަނާއިން ނިކުމެގެން އޭނަގެ މޭޒާއި ދިމާއަށް އައި މަލްސާއަށް ހުއްޓެވުނީ މޭޒު ކައިރީ ކޮޅަށް ހުރި އަޝްކާން ފެނުމުންނެވެ. އަތުގައި އޮތް ފޯނާ ކުޅެން ހުރި ކަމުގައި ވީ ނަމަވެސް މީހެއްގެ އިންތިޒާރުގައި ހުރިކަން ހާމަވެއެވެ. އެއާއެކު މަލްސާގެ ފިޔަވަޅުތަކަށް ހުއްޓުމެއް އަތުވެއްޖެއެވެ. އެވަގުތަކީ މަލްސާގެ ފިޔަވަޅުތަކުގެ ހިލަން ވެގެން އަޝްކާން މަލްސާއަށް ބަލާލި ވަގުތު ވެސް މެއެވެ.\nމަލްސާގެ މެޔަށް ފިނިވެގެން ދިޔައެވެ. އަޝްކާންގެ ތޫނުފިލި ދެލޮލުން އޭނައަށް މުޅިން ތަފާތުކަމެއް ފާހަގަ ކުރެވެން ފެށުނެވެ. އޭގެ މާނަ ނަގަންވީ ގޮތަކާ މެދުގައި ސުވާލު އުފެދިފައި ވަނިކޮށް އަޝްކާން ވާހަކަ ދައްކަން ފެށިއެވެ.\n''އަތް މިހާރު ކިހިނެއްތަ؟...'' ކަންބޮޑުވުން އެކުލެވިފައިވާ ރާގަކަށް އަޝްކާން ސުވާލުކޮށްލިއެވެ. މަލްސާއަށް ހުރި ފިޔަވަޅު މަތީ ހުރެވުނީ އެވެ. ކުއްލިޔަކަށް އަޝްކާންގެ ފަރާތުން ފެންނަން ފެށި ބަދަލުތައް ޤަބޫލުކުރަން އުނދަގޫވެފައިވާ ހާލުގައެވެ. އެވަގުތު އޭނަގެ ދުލުން ބަސް ހުއްޓިފައި ވިއެވެ. ރައްދުގައި ޖަވާބު ނުދެވުނީ އެހެންވެއެވެ.\n''އައި ހޭވް ސަމް ކްރީމް ފޯރ އިޓް...'' އަޝްކާން ބުނެލިއެވެ. އަދި މަލްސާ ގާތު އެދުނީ އެތާ ހުރި ސޯފާގައި އިށީނުމަށެވެ. އެއަށްފަހު އަޝްކާން ގޮސް ވަނީ އޭނަގެ ކެބިން އަށެވެ. އޭގެ އިރުކޮޅެއް ފަހުން ނިކުމެގެން އައި އިރު އޭނަގެ އަތުގައި ފަސްޓް-އެއިޑް ފޮއްޓެއް އޮތެވެ. އޭރު މަލްސާގެ ނަޒަރު ތިންވަނަ މީހަކު ހޯދަމުން ދިޔަ އެވެ. ސޯފާގައި އައިސް އިށީން އަޝްކާންއަށް އެކަން ފާހަގަ ކުރެވުނެވެ.\n''ޑޯންޓް ވޮރީ، ޝީ ލެފްޓް އޯލްރެޑީ...'' ލުއި ހިނިތުންވުމަކާއެކު އަޝްކާން ބުނެލިއެވެ. އެޖުމްލައިގެ ސަބަބުން މަލްސާގެ ހިތަށް ހަމަޖެހުމެއް ލިބުނެވެ. ނަމަވެސް މީހާ ފިނިވެފައިވީ އަޝްކާންއާއި އޭނައާ ދެމެދުގައިވި ދާއިރާގެ ހަނިކަމުގެ ސަބަބުންނެވެ. ނޭފަތުގައި ޖެހުނު ލުއިލުއި ފިރިހެންވަންތަ ސެންޓުގެ ވަހުން ވެސް މީހާގެ ހިއްސުތަކާއި ކުޅެލައެވެ. ހަމައެއާއެކު އެހާ ގާތުން އަޝްކާންގެ ސޫރަ ފެނުމުން ހިތުގެ ވިންދުގެ މައްޗަށް ބާރުފޯރުވުން މަލްސާއަށް ވެފައިވީ އުނދަގޫ ކަމަކަށެވެ.\nފަސްޓް-އެއިޑް ފޮށި ހުޅުވާލަމުން މަލްސާއަށް އަޝްކާން ބަލާލިއެވެ. އަދި އިރުކޮޅެއްގެ ހިމޭންކަމަކަށް ފަހު ވާހަކަދެއްކިއެވެ. އޭރު ދެޒުވާނުންގެ ހިތުގެ ހިނގުން ވެސް އަވަސްވެފައި ވިއެވެ. ދެހިތުގައި ވެސް ހިނގަމުން ދިޔައީ އެއް ޖަޒުބާތެކެވެ. އެއް އިހުސާސެކެވެ.\n''މޭ އައި؟...'' މަލްސާއަށް ބަލާލަމުން އަޝްކާން ބުނެލިއެވެ. އަޝްކާންގެ ބޭނުން އެނގުނު މަލްސާ ފަސްޖެހުމާއެކުގައި ވިޔަސް އޭނަގެ އަތްތިލަ ދިއްކޮށްލިއެވެ. އޭރު އޭނަގެ ހިތް ހީވަނީ މޭކަށިގަނޑު ފަޅާލާފައި ނިކުމެގެން ހިނގައިދާނެ ހެންނެވެ. އަޝްކާންގެ އަތުގެ ބީހުން އިހުސާސްކުރެވުނު ހިނދު މަލްސާއަށް ނޭވާ ހިފަފަހައްޓާލެވުނެވެ. ހަށިގަނޑުގެ ލޯލިތައް ކޮޅަށް ޖެހިގެން ދިޔައީ ނާރުތަކުގައި ދުވެލި ކަރަންޓުގެ ރާޅުބާނީތަކުންނެވެ. އެހިތްގައިމު ވަގުތުގެ ތެރެއަށް މަލްސާއަށް ގެއްލިފައި އިދެވުނެވެ. އަޝްކާންގެ ބެލުންތަކުން ވެސް މަލްސާއަށް ކަމެއް އަންގައިދެމުން ދިޔައެވެ. އެދެލޮލުގައިވި ކަންބޮޑުވުންތަކެވެ. އޭނައަށް ދެމުން ދިޔަ ސަމާލުކަމެވެ.\n''މަންމަ އޭރު ދެއްކި ވާހަކަތަކާ މެދު މާ ބޮޑަށް ވިސްނަން ނަހަދާތި... ވެލް، ޝީ މޭއި ބީ ބްލޭޓެންޓް ސަމް ޓައިމްސް، ބަޓް ޝީ އިސް ވެރީ ކައިންޑް އެންޑް ކެއަރިންގް ވަންސް ޔޫ ގެޓް ޓު ނޯ ހާރ...'' މަލްސާގެ އަތުގެ ޒަހަމްތަކުގައި ބޭސް އަޅައިދެމުން އަޝްކާން ބުނެލިއެވެ. އޭނަ މަސައްކަތްކުރީ މަންމަގެ ޖުމްލަތަކުން މަލްސާއަށް ލިބިފައިވި ނުތަނަވަސްކަމަށް ނިމުމެއް ގެނެސްދޭށެވެ.\n''އައިމް ސޮރީ ފޯރ ވަޓް ހެޕެންޑް އާރލިއާރ...'' ފިނިވެފައިވި އަޑަކުން މަލްސާ ވާހަކަދެއްކިއެވެ.\n''އޭޒް ލޯންގް އޭޒް ވީ ލާރން ފްރޮމް އަވާ މިސްޓޭކްސް އެވްރީތިންގް ވިލް ބީ ފައިން'' އަޝްކާން ހިނިތުންވެލިއެވެ. އަދި ވެދިޔަ ކަންތަކާ މެދު ނުވިސްނުމަށް ބުނެލިއެވެ.\n''އޯލް ޑަން!...'' ބޭސް އަޅައިދީ ނިމުމާއެކު އަޝްކާން ބުނެލިއެވެ. އެއާއެކު މަލްސާގެ ތުންފަތުގައިވި ހިނިތުންވުން ފަނޑުވެގެން ދިޔައެވެ. އެވަގުތު ކޮޅު އިތުރަށް ދިގުލައިގެން ދާން އޭނަގެ ޒަމީރަށް އެދެވުނެވެ. އެފަދަ ދެވަނަ ފުރުސަތެއް ނުލިބިދާނެތީއެވެ. ނަމަވެސް ހިތްހަމަޖައްސާލުން ނޫން އިތުރު ގޮތެއް ނެތުމުން މަލްސާ ފުންނޭވާއެއް ދޫކޮށްލިއެވެ.\nފަސްޓް-އެއިޑް ފޮށި ހިފައިގެން ގޮސް ކެބިންއަށް ވަން އަޝްކާން ކުޑަ ދޮރުގެ ބްލައިންޑްތައް އަތުގެ އިނގިލިތަކުން ދުރުކޮށްލަމުން ބޭރަށް ނަޒަރު ހިންގާލިއެވެ. ޚިޔާލަކަށް ގެއްލިފައި އިން މަލްސާ ފެނި އަޝްކާންއަށް ހިނިތުންވެވުނެވެ. ގޮތް ނޭގޭ އިހުސާސްތަކެއްގެ ތެރޭގައި އޭނަ ބަނދެވިގެން ދިޔައީ ދެނެވެ. ހިތުގައި ވިންދު ޖަހަން ފެށި އައު އިހުސާސްތަކުގެ ހިލަން ވެސް ވިއެވެ.\nބޭސްފިހާރައިން ގެއަށް އައި ދިމްނާ ހަލުވި ފިޔަވަޅުތަކެއްގައި ގޮސް އޭނަގެ ކޮޓަރިއަށް ވަނެވެ. އެއަށްފަހު އަތުގައި އޮތް ކޮތަޅުގެ ތެރެއިން ޕްރެގްނެންސީ ކިޓް ހިފައިގެން މިސްރާބުޖެހީ ފާޚަނާއާއި ދިމާއަށެވެ.\nކެތްތެރިކަމާއެކު ނަތީޖާ ލިބޭނެ އިރެއްގެ އިންތިޒާރުގައި ފާޚަނާ ތެރޭގައި ކުރުކާލި ކަނޑަމުން ދިޔަ އެވެ. އޭރު ވެސް އޭނަ ނަޒަރު އިރުއިރުކޮޅާ މޫނު ދޮންނަ ތަށިގަނޑު މަތީ އޮތް ކިޓަށް ދަތުރުކުރެއެވެ. އޭގެ ނަތީޖާ ނިކުމެދާނެ ގޮތަކާ މެދު ދިމްނާ ވަނީ ބިރުވެރިކަމެއްގެ ތެރޭގައެވެ. މީހާއަށް ލިބިފައިވި ހާސްކަން އޭނަގެ މޫނުމަތިން ފެންނަމުން ދިޔަ އެވެ. ދަލުގެ އަސަރު ވެސް އޭނަގެ ނިތުގައި ވިއެވެ.\nގަޑި ހަމަވުމާއެކު ދިމްނާ ދެލޯ މަރާލަމުން ކިޓް ނެގިއެވެ. އަދި ފުންނޭވާއެއް ދޫކޮށްލަމުން ލަސްލަހުން ދެލޯ ހުޅުވާލިއެވެ. ކިތަންމެ ހިތި ކަމުގައި ވިޔަސް އޭނަ ޖެހޭނީ ހަޤީޤަތާ ކުރިމަތިލާށެވެ. ހަޤީޤަތަށް ފިލަން އޭނައަށް ދެވޭކަށް ވެސް ނެތެވެ. އުސައިދުގެ މުށު ތެރޭގައި އޭނަ ހައްޔަރުކުރަން ރޭވުންތެރިކަމާއެކު އަތުރާފައިވި ދަންތުރައިގައި އޭނަ ހައްޔަރުވެފައިވިކަން ޔަޤީން ކުރެވުނު ވަގުތު ދިމްނާގެ ދެލޮލުން ކަރުނަ ހިލިގެން ދިޔަ އެވެ. މަޑު ތުރުތުރުލުމެއް އުފެދިގެން ދިޔަ އަތުގެ ތެރޭން ކިޓް ދޫވެގެން ގޮސް ޓައިލްސްތަކުގެ މައްޗަށް ވެއްޓުނެވެ. ދެލޯ ފުރިބާރުވެގެން އައި ކަރުނައިގެ ސަބަބުން ދިމްނާއަށް ރޮވިއްޖެއެވެ. ބަނޑުގައި އަތްޖައްސާލެވުނު ހިނދު މުޅި މީހާ ވަނީ ގިލަންވެރިކަމެއްގެ ތެރޭގައެވެ.\nއަލަތު ދަރިފުޅަށް ބަލިވެ އިނުމުން ކޮންމެ މައެއްގެ ފަރާތުން ވެސް ފެންނާނީ އުފާވެރިކަމެވެ. ޢާއިލާއެއް ބިނާ ކުރަން ދެކެމުން އަންނަ ހުވަފެންތަކުގައި ހަޤީޤީ ކުލަ ޖެހިގެން ދާނެތީއެވެ. ނަމަވެސް އޭނަގެ ދިރިއުޅުން ގޮސްފައި އޮތް ހާލަތުގެ ސަބަބުން އުފާވެރިކަމެއް ދިމްނާއަކަށް އިހުސާސެއް ނުކުރެވުނެވެ. އޭނަގެ ހިތުގައި ވަނީ ބިރުވެރި ކަމެވެ. ހިތްދަތި ކަމެވެ. އުސައިދުގެ ފަރާތުން ސަލާމަތް ނުވެވިދާނެކަމުގެ ނުތަނަވަސް ކަމެވެ.\nލޮލުން ފޭދެމުން ދިޔަ ކަރުނަތައް ފޮހެލަމުން ދިމްނާ ފުންނޭވާއެއް ދޫކޮށްލިއެވެ. އިތުރަށް އެކަން ޔަޤީންކުރަން އޭނަ ބޭނުން ވިއެވެ. ޑޮކްޓަރަށް ދައްކަން ދާން އޭނަ ގަސްދުކުރީ އެހެންވެއެވެ. އެއްވެސް ކަމެއް ނިންމޭނީ އޭރުންނެވެ.\n''ހޭއި ބޭބް، ކިހިނެއް ވެފަތަ ތިހުންނަނީ؟...'' ސިލްކް ފޮތީގެ ކުޑަކުޑަ ނައިޓީއެއްގައި ހުރި ތާރާ އޭނަގެ އެޕާރޓްމެންޓްގެ ތަނަވަސް ބެލްކަންޏަށް ނިކުތެވެ. އޭރު ހަމައެކަނި ބޮކްސާ ކޮޅުގައި ހުރި އުސައިދު ރެއިލިންގްގައި އަތް އަޅުވާލައިގެން ސިނގިރޭޓް ބޮމުން ދިޔަ އެވެ. ތާރާގެ އަޑަށް ފަސްއެނބުރި ބަލާލި އުސައިދު، ސިނގިރޭޓުގެ ދުންގަނޑު ފަޒާގެ ތެރެއަށް ދޫކޮށްލިއެވެ.\n''މިހާރު ހާދަ މޫޑީ ވެފައޭ ތިހުންނަނީ، ވަޓްސް ރޯންގް؟... ތިހާ ވަރަށް ވިސްނަން ހަދާނެ ކަމެއް ނެތޭ، ކަމް ޓު ބެޑް ވިތް މީ!...'' ފަރި ހިނގުމެއްގައި އައި ތާރާ ލައްވެގަތީ އުސައިދުގެ މޭގައެވެ. އަދި އުސައިދުގެ ކަނދުރާގައި ދެއަތް އަޅުވާލަމުން ބޮސް ދިނެވެ.\nތާރާގެ ބީހުންތަކުން ހިއްސުތައް ހޭލައިގަތުމާއެކު އަތުގައި އޮތް ސިނގިރޭޓު ބެލްކަނިން މަގަށް ހޫރާލަމުން، މަސްތުކަމާއެކު ތާރާގެ ކޯތާފަތުގައި އުސައިދު ފިރުމާލިއެވެ. ޖިސްމުގެ ހޫނުކަމުގެ ތެރެއަށް ގެނބިގެން ދިޔަ ތާރާ އިތުރަށް އުސައިދުއާއި ގާތް ވެލިއެވެ. ހިމަހޯލި އިނިގިލަތުން އުސައިދުގެ މޭގައި ފިރުމާލިއެވެ.\n''އައި ލަވް ޔޫ...'' އުސައިދުގެ ތުންފަތުގައި ސަމާސާކުރަމުން ތާރާ ބުނެލިއެވެ. އެވަގުތު އުސައިދު އަވަސްވެގަތީ ތާރާގެ ދައުވަތަށް އިޖާބަ ދިނުމަށެވެ. މަސްތުކަމާއި ލައްޒަތުގެ ދުނިޔެއަށް ފީނައި ގަތުމަށެވެ.\nޖެހިގެން އައި ދުވަހު ދިމްނާ ޑޮކްޓަރަށް ދައްކަން ދިޔަ އެވެ. ޑޮކްޓަރު ކުރި ސުވާލުތަކާއި ހަދަން ދިން ޓެސްޓްތަކުން ދިމްނާގެ ހިތަށް އިތުރު އުދާސްކަމެއް ލިބުން ނޫން ގޮތެއް ނުވިއެވެ. ޓެސްޓް ހަދާ ނިންމާލަމުން ލެބޯޓްރީން ނިކުމެގެން ދަނިކޮށް ހުއްޓެވުނީ އޭނައަށް މީހަކު ގޮވާލި ހެން ހީވެގެންނެވެ. ފަސްއެނބުރި ބަލާލުމާއެކު ފެނުނީ ކައްޔިސް އެވެ. އަވަސްއަވަހަށް އަތުގައި އޮތް ލިޔެކިޔުންތައް އަތްދަބަހުގެ ތެރެއަށް ލިއެވެ. އަދި ނުތަނަވަސްކަން އެކުލެވިގެންވި ހިނިތުންވުމެއް ކައްޔިސްއަށް ދިނެވެ.\nފަރުވާތެރިކަމާއެކު ބަލަން ހުރި ކައްޔިސްއަށް ދިމްނާ ކަމެއް ފޮރުވަން އުޅޭ ކަމުގެ ހިލަން ވިއެވެ.\n''ކުޑަކޮށް ހުން ވައްތަރުވެގެން އުޅޭތީ ޑޮކްޓަރަށް ދައްކާލަން އައީ، އިރާދަކުރެއްވިއްޔާ ހުރިހާ ކަމެއް ވެސް ރަގަޅޯ ބުނީ، އާދައިގެ ރޯގާއެކޯ...'' ކައްޔިސްގެ މޫނުމަތިން ފެންނަމުން ދިޔަ ސުވާލުތައް ފާހަގަ ކުރެވުނު ދިންމާ އަވަސްއަވަހަށް ޖަވާބެއް ދިނެވެ. އެއްވެސް މީހަކާއި ހަޤީޤަތް ހިއްސާކުރަން އޭނަ އަދި ތައްޔާރެއް ނޫނެވެ. އެޚަބަރު ނަގައިގަންނާނެ ގޮތެއް ވެސް އަދި އޭނައަކަށް ނޭގެއެވެ. އެކަމާ މެދު އެކަނި ވިސްނާލަން އޭނަ ބޭނުމެވެ. ނަސުފު ތައްޔާރު ކޮށްލުމަށެވެ.\n''އެހެންތަ؟...'' ދިމްނާގެ އަމަލުތަކުން ކައްޔިސްގެ ހިތުގައި ޝައްކު އުފެދުނެވެ. ކަންކަން އޮޅުން ފިލުވަން ބޭނުން ވިޔަސް އެވަގުތަށް އިތުރު ސުވާލެއް ކުރަން އޭނަ ބޭނުމެއް ނުވިއެވެ.\n''އަހަންނާއެކު ކޮފީއަކަށް ދާނަންތަ؟...'' ދިމްނާ ގާތަށް ހުއްޓިލަމުން ކައްޔިސް އެދުނެވެ. އެއާއެކު ކައްޔިސްއަށް ދިމްނާ ބަލާލިއެވެ.\n''އައެމް ސޮރީ، މިވަގުތު ދެވޭކަށް ނެތް، އެހެން ދުވަހަކުން ދާން ކިހިނެއް ވާނެތަ؟...'' ބަހަނާއެއް ދައްކަމުން ދިމްނާ ބުނެލިއެވެ. އަދި ކައްޔިސްއަށް ހިނިތުންވެލަމުން އަވަސްއަވަހަށް ދާން ހިނގައިގަތެވެ. ފަޓުލޫނުގެ ޖީބަށް އަތް ޖަހާލަމުން ދިމްނާ ދިޔަ ދިމާއަށް ބަލަން ކައްޔިސްއަށް ހުރެވުނެވެ. އެއަށްފަހު ލެބޯޓްރީއާ ދިމާއަށް ބަލާލަމުން ބުމަ އަރުވާލިއެވެ.


Riraasee inthihaabaa beheygotun EC ah radhdhuvaa evves massalaeh balamakun nudhey: Police - One Online\nއީސީގެ ނައިބު ރައީސް އަހުމަދު އަކުރަމް --- ފޮޓޯ: އިލެކްޝަންސް ކޮމިޝަން\nރިޔާސީ އިންތިހާބާބެހޭ ގޮތުން އީސީއަށް ރައްދުވާ އެއްވެސް މައްސަލައެއް ބަލަމަކުން ނުދޭ: ޕޮލިސް\n2018 ވަނ އަހަރު ބޭއްވި ރިޔާސީ އިންތިހާބާ ބެހޭގޮތުން އިލެކްޝަންސް ކޮމިޝަނަށް ރައްދުވާ އެއްވެސް މައްސަލައެއް ބަލަމުން ނުދާކަމަށް ފުލުހުން ބުނެފިއެވެ.\nމި ގޮތަށް ފުލުހުުން ބުނެފައިވަނީ، ރިޔާސީ އިންތިހާބުގައި މައްސަލަތައް ހުރި ކަމަށް ބުނެ އެ ކަން ބަލައިދިނުމަށް ފުލުހުންނަށް ހުށަހަޅާފައިވާ ކަމަށް ބައެއް ފަރާތްތަކުން ބުނެފައިވާތީ އެކަން އޮޅުން ފިލުވުމަށް އެދި އީސީން ފުލުހުންނަށް ހުށަހެޅުމުން ފުލުހުން އީސީއަށް ދިން ޖަވާބުގައެވެ.\nއެކަމަށް ފުލުހުން ދެއްވި ޖަވާބުގެ ސިޓީ އީސީން ވަނީ ސޯޝަލް މީޑިއާގައި ހިއްސާ ކޮށްފައެވެ.\nއެކަން އޮޅުން ފިލުވުމަށް 2019 ވަނަ އަހަރުގެ ސެޕްޓެމްބަރު މަހުގެ 10 ވަނަ ދުވަހާއި، މިމަހުގެ 16 ވަނަ ދުވަހު އީސީން ފުލުހުންނަށް ފޮނުވި ސިޓީއާ ގުޅިގެން، ހެޑް އޮފް ކޮމިޝަނާސް ބިއުރޯ، ޗީފް ސުޕްރިންޓެންޑެންޓް އޮފް ޕޮލިސް ޔޫނުސް ސޮބާހު ސޮއި ކުރައްވައި އިލެކްޝަންސް ކޮމިޝަނަށް މިއަދު ފޮނުވާފައިވާ ސީޓީގައި ބުނެފައިވަނީ، "އިލެކްޝަންސް ކޮމިޝަނަށް އަދި އެ ކޮމިޝަންގެ މެންބަރަކަށް އަދި މުވައްޒަފަކަަށް ރައްދުވާ ގޮތަށް 2018 ވަނަ އަހަރު ބޭއްވި ރިޔާސީ އިންތިހާބާ ގުޅޭ މައްސަލައެއްގެ ތަހުގީގު މިވަގުތު ހިންގަމުން ނުދާ" ކަމަށެވެ.\nމިކަމާ ގުޅިގެން "ވަން އޮންލައިން" އަށް މައުލޫމާތު ދެއްވަމުން އިލެކްޝަން ކޮމިޝަނުގެ ނައިބު ރައީސް އަހުމަދު އަކްރަަމް ވިދާޅުވީ، ރިޔާސީ އިންތިހާބާ ގުޅިގެން އިލެކްޝަންސް ކޮމިޝަނާއި އެ ކޮމިޝަންގެ މެންބަރުންނަށް އަމާޒު ކޮށް ބައެއް ފަރާތްތަކުން ބޮޑެތި މައްސަލަތަކެއް ފާހަގަ ކުރި ކަމަށެވެ. އަދި އެ މައްސަލަތައް ބެލުމަށް ފުލުހުންނަށް ހުށަހަޅާފައިވާ ކަމަށް އެ ފަރާތްތަކުން ބުނެފައި ވާތީ، ކުރިއަށް އޮތީ ބޮޑު އިންތިހާބަކަށްވާއިރު އެކަން ސާފު ކުރުމަކީ އީސީގެ ޒިންމާއެއް ކަމަށެވެ.\nއެހެންކަމުން އިލެކްޝަން ކޮމިޝަނާއި އެ ކޮމިޝަނުގެ މެންބަރެއް ނުވަތަ މުވައްޒަފަކަށް އަމާޒު ކޮށް އެފަދަ އެއްވެސް މައްސަލައެއް ފުލުހުން ބަލަމުން ނުދާ ކަން އާމުންނަށް ވެސް މިހާރު ކަށަވަރު ވެގެން ދާނެ ކަމަށް އަކުރަމް ވިދާޅުވިއެވެ.\n2018 ވަނަ އަހަރުގެ ސެޕްޓެމްބަރު މަހުގެ 23 ގައި ބޭއްވި ރިޔާސީ އިންތިހާބުގައި އިލެކްޝަންސް ކޮމިޝަންގެ މެންބަރުން މަކަރު ހައްދަވާފައިވާ ކަމަށާއި، ރިޝްވަތު ނަންގަވާފައިވާ ކަމަށް އެ އިންތިހާބުގައި ނާކާމިޔާބުވެ ވަޑައިގެންނެވި ރައީސް ޔާމީންގެ ފަރާތްޕުޅުން ވަނީ ތުހުމަތު ކޮށްފައެވެ.\nއެކަމަށް އެކި ތުހުމަތުތައް ކޮށް، އިންތިހާބު ބާތިލު ކުރުމަށް ޕީޕީއެމްގެ ފަރާތުން ސުޕްރީމް ކޯޓަށްވެސް މައްސަލަ ހުށަހެޅިއެވެ.\nނަމަވެސް އެކަށީގެންވާ ވަރަށް ހެކި ދެއްކިފައި ނުވާތީ އިންތިހާބު ބާތިލު ކުރާނެ ތަނެއް ނެތް ކަމަށް ސުޕްރީމް ކޯޓުުން ހުކުމް ކުރިއެވެ.\nސުޕްރީމް ކޯޓުގެ ހުކުމަށް ފަހުވެސް ޕީޕީއެމުން އީސީގެ މެންބަރުންގެ މައްޗަށް ތުހުމަތުކޮށް ބައެއް މައްސަލަތައް ފުލުހުންނަށް ވެސް ހުށަހެޅިއެވެ. އޭގެ ތެރޭގައި އިލެކްޝަންސް އިން ރިޔާސީ އިންތިހާބުގެ ވޯޓު ކަރުދާސްތަކެއް ނައްތާލި މައްސަލައެއް ވެސް ޕީޕީއެމުން އޭރު ފާހަގަ ކުރިއެވެ.\n2018 ގެ ރިޔާސީ އިންތިހާބު ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ކާމިޔާބު ކުރެއްވީ، 134،705 ވޯޓުންނެވެ. އެއީ ވޯޓުލީ މީހުންގެ 58.40 ޕަސެންޓެވެ. ރައީސް ޔާމީނަށް ލިބިވަޑައިގަތީ 96،052 ވޯޓެވެ. އެއީ 41.6 ޕަަސެންޓެވެ.\nގުޅޭ ޓެގު ޕޮލިސް އިލެކްޝަންސް ކޮމިޝަން ކޮމިޝަނާ އޮފް ޕޮލިސް ޕީޕީއެމް އެމްޑީޕީ\nސިޔާސީ ޕާޓީތަކުގެ ގާނޫނަށް ގެންނަ އިސްލާހުން އޮޅުވާލައިގެން މީހުން ޕާޓީއަށް ވެއްދުން ހުއްޓުވޭނެ: ޝަރީފު


Addu gai meehaku maraali maaraamaaree ge kurin ehen meehakah hamalaadheyn ulhey than fenna video eh | Mihaaru\nއައްޑޫގައި މީހަކު މަރާލި މާރާމާރީގެ ކުރިން އެހެން މީހަކަށް ހަމަލާދޭން އުޅޭ މަންޒަރު ފެންނަ ވީޑިއޯއެއް\nއައްޑޫގައި މާރާމާރީ ހިންގަން މީހަކަށް ހަމަލާދޭން އުޅުނު ވީޑިއޯގެ ސްކްރީންޝޮޓެއް.\n23 ޖޫން 2022 - 13:37\nސ. ފޭދޫގައި ތޫނު އެއްޗަކުން ހަމަލާދީ މީހަކު ޒަހަމްކޮށް މަރާލުމުގެ ދުވަސްތަކެއް ކުރިން އެހެން މީހަކަށް ހަމަލާދޭން ބަޔަކު މަސައްކަތްކުރި މަންޒަރު ފެންނަ ވީޑިއޯއެއް އާންމުވެއްޖެ އެވެ.\nމިމަހުގެ އެއް ވަނަ ދުވަހުގެ ރޭ މެންދަމު ފޭދޫގައި ހިންގި މާރާމާރީގައި މަރުވީ 21 އަހަރުގެ ޒުވާނެކެވެ. އޭގެ ދެތިން ދުވަހެއް ކުރިން މާރާމާރީއެއްގައި ޒުވާނަކު ވަރަށް ބޮޑަށް ޒަހަމްކޮށްލި އެވެ.\nއައްޑޫގައި ސިލްސިލާ މާރާމާރީތައް އިތުރުވެ އެ ސިޓީގެ ކައުންސިލުން ވަނީ ކަންބޮޑުވުން ފާޅުކޮށްފަ އެވެ.\nފިހާރައެއްގެ ބޭރުގައި ހަރުކޮށްފައިވާ ސީސީޓީވީގެ ފޫޓޭޖުން ފެންނަ ގޮތުގައި މިދިޔަ މަހުގެ ނުވަ ވަނަ ދުވަހުގެ ރޭ 12:30 ހާއިރު ބަޔަކު މީހަކަށް ހަމަލާދޭން އުޅެ އެވެ.\nއޭގައި ފެންނަނީ ފިހާރަ ކައިރީ ހުރި ސައިކަލެއްގެ މަތީގައި މީހަކު އިށީނދެގެން އެތަނުގައި ހުރި އެހެން މީހަކާ ވާހަކަ ދައްކަން ހުއްޓާ ދެ ސައިކަލެއްގައި ތިން މީހަކު އަންނަ މަންޒަރެވެ. އެމީހުން ސައިކަލު މަޑުކޮށްލީ އަނެއް މީހުން ތިބި ކަންމައްޗާ ދިމާލުގަ އެވެ.\nއެކަމަކު އޭގެ ކުރިން އަނެއް ސައިކަލު މަތީގައި އިން މީހާ ތެދުވެ ހިނގައިގަނެ އެވެ. އަދި ކުއްލިއަކަށް އޭނާއާ ދިމާލަށްދާ ތަން ފެނުމުން ބާރަށް ދުވެފައި ގޮސް ފިލަ އެވެ.\nއޭނާ ދުވެފައި ގޮސް ފިލަން ވަނީ ކޮންތަނަކަށް ކަމެއް ސީސީޓީވީ ފޫޓެޖަކަށް ނާރަ އެވެ. އެމީހާ އަތުވޭތޯ ހަމަލާދޭ މީހުން ދުއްވައިގަތް ނަމަވެސް ދެތިން ސިކުންތެއް ފަހުން އެމީހުން އަނބުރާ އައިސް ސައިކަލަށް އަރައިގެންދާ މަންޒަރު ކެމެރާ އިން ފެނެ އެވެ.\nވީޑިއޯ އިން ފެންނަ ގޮތުގައި އެ ސަރަހައްދުގައި އޮތީ ވާރޭވެހުމުގެ ސަބަބުން ފެން ހެދިފަ އެވެ. ބެލެވޭ ގޮތުގައި އެހެންވެ އޭނާ އަތުލާން ނޫޅެ އެތަނުން ފިލީ އެވެ.\nއެ ވީޑިއޯ ސޯޝަލް މީޑިއާގައި އާންމުކުރި މީހާ ބުނީ އެއީ ފޭދޫ އެވާގްލޭޑްސް ކުރިމަތީގައި ހިނގި ހާދިސާއެއް ކަމަށެވެ.\nއޭނާ ބުނީ އެ ދުވަހު އެތަނުގައި މަޑުކޮށްގެން ހުރި ނަމަ އޭނާގެ ފުރާނަ ދުއްވާލާނެ ކަމަށާއި އެ މައްސަލައާ ގުޅިގެން ސީސީޓީވީ ފޫޓޭޖާ އެއްކޮށް ގަން ޕޮލިސް ސްޓޭޝަނަށް ހުށަހެޅި ކަމަށެވެ. އެކަމަކު މައްސަލަ ނުބަލައި ބޭރުކޮށްލާފައިވާ ކަމަށް އޭނާ ބުންޏެވެ.\nއެ ހާދިސާއަށް މާގިނަ ދުވަސްތަކެއް ނުވެ ޒުވާނަކަށް ހަމަލާދީ މަރާލިއިރު އޭނާ މަރާލީ އޭނާއަށް ފުލުފުލުގައި ދިން މަރުގެ އިންޒާރުތައް ގަން ޕޮލިސް ސްޓޭޝަނަށް ރިޕޯޓްކޮށްގެން ވެސް މައްސަލަ ނުބަލާ އޮއްވާ ކަމަށް އޭނާ ބުނެފައިވެ އެވެ.\nއޭނާގެ ޕޯސްޓުުގައި ބުނީ ފޭދޫގެ ހާލަތު ބޮއްސުންލައި ރަށުގެ މީހުންނާއި މުޅި މުޖުތަމައު ބިރުވެރިކަމެއްގައި ވަނީ ގަމު ޕޮލިހުންގެ އިހުމާލުން ކަމަށެވެ.\nއެ މައްސަލައާ ގުޅިގެން ފުލުހުން ބުނީ މިދިޔަ މަހުގެ9ގައި މައްސަލަ ރިޕޯޓްކޮށްފައިވާތީ އެކަން ބަލަމުން އަންނަ ކަމަށެވެ. އިތުރު ތަފްސީލެއް ނުދެ އެވެ.\nސ. ފޭދޫ ފުލުހުން ގޭންގް ހަމަނުޖެހުން\nދެންތިބެމާބަލަން އަޑުއަހަން ފޮޓޯ ވީޑިއޯ ސެއާކުން ރިކުއެސްޓު އާދޭތޯ. ދެދުވަހަކުން ހަދާންނެތިދާނެ. ބަޔަކު ރުއްސަން ވެއްޖެނަމަ ނަމާދަށް ދާމީހަ ރޯދަޔަށް ހުންނަމީހާ ބަނދެގެން ގުޅަކޮށްގެންވެސް ގެންގޮސްދާނެ.\nމައްސަލަ ބަލަމުން އަންނަނިކޮށް ދިވެހި ކިތައް ދަރިން މާރާ ބިން މައްޗަށް ވައްޓާލީ؟ ފުލުހުން ފިނި ހަކަ ދުވެލީގައި މައްސަލަ ބެލުމުގައި. މައްސަލަ ބެލުން ނޫން ކަމެއް ނެތީތަ؟\nމީދޫގައި ވެސް ގޭންގް ހިންގަނީ .ހުއްްްޓުވޭނެ ގޮތެއް ނެތް\nއެއްމެހާ އަގުބޮޑެތި ގޮނޑިއާ މޭޒު ލެޕްޓޮޕް ހުންނާނެ ވާކަމެއް ނޯވޭ. ކެމެރާ ވެސް ދުނިޔޭގެ އެއްމެ ފެންވަރު ރަނގަޅު އެއްޗިހި. ނުވިތާކަށް ބޮޑީކެމަރާ ވެސް. ފެންނަ އެއްޗެއް ނޯވޭ. ޢާއްމު މީހާގެ ދެ ލޮލުން ބެލިޔަސް އެއަށްވުރެ ރަނގަޅަށް ފެނޭ.\nމިމީހުންނަށް ކަމެތް ނުކުރެވޭނެ ސަރުކާރަކަށްވެސް މި ގައުމުގަ ބުދުދީނުގެ އަޅުކަމެތް ބަޔަކުވަދެ ހުއްޓުވީމަ ފިޔަވަޅުއެޅިލެތް ކިހާއަވަސް މިގައުމުގަ ކުރަން ބޭނުންވެއްޖާ ހަމަ ވަގުތުންވެސް މީހުން ހައްޔަރު ކުރެވޭނެ އެކަން ސާބިތު ވަމުން މިދަނީ ހަމަވަގުތުން އުފުރާލަފަ މުއްދަތު ޖަހަނީ\nޢައްދޫއަށް ކޮލަމްބިއާ ނުވަތަ މެކްސިކޯ ކިއަންފެނޭ.\nފުރަތަ މާލެއަށް ތިހެން ކިޔާބަލަ\nމަގުމަތީ ޒުވާނުން އުޅޭތީ ދިވެހިން ރުޅި އަންނަ ތަން އަބަދު މިފެންނަނީ އެކަމަކު މިގެން އުޅެން ދިމާވާ ސަބަބާ މެދު ރުޅި އައިސްގެން އުޅޭ ދިވެއްސަކު މަދުވާނެ. ޒުވާނުނައް ދެވޭ ތައުލީމުގާ ހުރި ދޯހަޅި ކަމާ ސުކޫލު ނިމުމުން އެކަށޭނެ ވަޒީފާގެ ފުރުސަތުތަކެއް ނެތި ގިނަ ވުމާ. އާބާދި ތައް އެއްތަނަކައް ޖަމާކޮއް ދިމާވާ މައްސަލަ ތަކާ.އަދިވެސް ބައިވަރު ސަބަބުތައް.މިކަންކަން ފޫނުބައްދާ އަދި ޖަލައް ލުމަކުން ކުއްކުރުން މަދެއް ނުވާނެ ފޫނެއް ފަޔަން ފެންފުރުން އެއީ.\nތިކަހަލަ ވީޑިއޯއާ ފޮޓޯ ވަރަށް ގިނަ. ހިތާމައަކީ ބޮޑު ވިޔަފާރިވެރިޔަކު ކޮންޓޭނަރެއްގަ މަސްތުވާތަކެތި ގެނައީމާ ފުލުހުންނާ ދައުލަތުން އޭގަ މަތިޖަހަން އުޅޭތީ.\nމިހެން މާރަމާރި ހިންގަން އުޅޭ މީހުންބޭނުން ކުރާ ދުއްވާ އުޅަންދު ތައް ވަގުތުން ވަގުތައް ނައްތާލަން ގާނޫނެއް ހަދަން ފެނޭ އެޔައް ފަހު ޑްރައިވިން ލައިސެންސް އާ ޕާސްޕޯރްޓު ވެސް ހިފަހައްޓާ ވަޒީފާ އަކައް ދިޔުން މަޖުބޫރު ކުރަން ފެނޭ. ސަރުކާރުން ނިކަން ކޮންސްޓރަކްށަން ކުންފުންޏެއް ހަދާފަ ޓެގު އަޅުވާފަ ޓުރެއިނިން ދީ، ތަންކޮޅެއް ޕްރޮފެސަނަލް ޔުނީފޯމު ލައްވާފަ މިސޮރުމެން މުސާރަ ލިބޭ ގޮތައް ވަޒީފާ އައް ދިޔުން މަޖުބޫރު ކޮއްބަލަ.\nތިކަން ކިހިނެއް ކުރާނީ އޭރުން ހައްގު ހިމާޔަތްކުރާޓިމު އެކްޓިވްވާނެ. ދެން ކިހިނެއް ހަދާނީ...ޑިމޮކްރަސީގެ ފަށްްކާކަން.\nވަރަށް ރަނގަޅަށް މިބުނަނީ ތިފޭދޫއަކީ ގޭންގާއި މަސްތުވާތަކެތީގެ ހާއްޔެއް.


ގައުމީ ފަތުރުވެރިކަމުގެ ދުވަހަކީ އޮކްޓޯބަރު3ކަމަށް ކަނޑައަޅައިފި – Haftha\nThu, 20 January, 2022, 2:29 pm\nދިވެހި ފަތުރުވެރިކަމުގެ ރަންޔޫބީލް ގުނަންފެށުމުގެ ގޮތުން ކުރުނބާ މޯލްޑިވްސްގައި ބޭއްވި ރަސްމިއްޔާތުގެ ތެރެއިން -- ފޮޓޯ: ރައީސް އޮފީސް\nގައުމީ ފަތުރުވެރިކަމުގެ ދުވަހަކީ އޮކްޓޯބަރު3ކަމަށް ކަނޑައަޅައިފި\nރާއްޖޭގެ ގައުމީ ފަތުރުވެރިކަމުގެ ދުވަހަކީ ކޮންމެ އަހަރެއްގެ އޮކްޓޯބަރު މަހުގެ3ވަނަ ދުވަސް ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ނިންމަވައިފިއެވެ.\nރައީސް އެކަން އިއުލާން ކުރެއްވީ ފަތުރުވެރިކަމުގެ ރަންޔޫބިލް ގުނަން ފެށުމުގެ ގޮތުން މިރޭ ކުރުނބާ މޯލްޑީވްސް ރިސޯޓުގައި ބޭއްވި ހާއްސަ ރަސްމިއްޔާތެއްގައެވެ. އެ ރަސްމިއްޔާތުގައި ރައީސްގެ އަރިހުގައި އަނބިކަނބަލުން ފަޒްނާ އަހްމަދު ބައިވެރިވެވަޑައިގެންނެވިއެވެ.\nއެ ރަސްމިއްޔާތުގައި ވާހަކަ ދައްކަވަމުން ރައީސް ވަނީ ރާއްޖޭގައި ފަތުރުވެރިކަން ފުރަތަމަ ފެށިގެން އައިގޮތަށް އަލިއަޅުއްވާލައްވާފައެވެ. އެގޮތުން، އޭރު ހެދި ދިރާސާތަކުން ރާއްޖެއަކީ ފަތުރުވެރިކަން ތަރައްގީ ކުރުމުގެ ފުރުސަތު ކުޑަތަނެއް ކަމަށް ފާހަގަ ކޮށްފައި ވާނަމަވެސް، ރާއްޖޭގައި ފަތުރުވެރިކަން ތަރައްގީ ވެގެން ދިޔައީ އޭރު ފަތުރުވެރިކަމުގެ ދާއިރާގައި މަސައްކަތްކުރި ޒުވާނުންގެ ބުރަ މަސައްކަތުން ކަމަށް ރައީސް ވަނީ ފާހަގަ ކުރައްވާފައެވެ.\nއަދި ފަތުރުވެރިކަމުގެ ސިނާއަތް ތަރައްގީކޮށް ދެމެހެއްޓުމުގައި ސިނާއަތާއި ސިނާއަތާ ގުޅުންހުރި އެހެން ދާއިރާޔަކުގެ ހިއްސާވެސް ބޮޑުކަން ފާހަގަ ކުރައްވައި ރައީސް ވަނީ އެ ހުރިހާ ފަރާތްތަކަށް ޝުކުރު އަދާކުރައްވާފައެވެ. އަދި އަދި ފަތުރުވެރިކަން ތަރައްގީ ކުރުމަށް ސަރުކާރަން ވެވެން އޮތް އެހީއެއް ވެދެއްވާނެ ކަމަށާއި، ސަރުކާރަށް ކުރެވެން ހުރި ހުރިހައި ކަމެއް ކުރައްވާނެ ކަމަށް ރައީސް ވިދާޅުވިއެވެ.\nއޭގެ އިތުރުން ރައީސް ވަނީ އަންނަން އޮތް ޖީލުތަކާ ހަމައަށް ފަތުރުވެެރިކަމުގެ ސިނާއަތް ފޯރުކޯށްދިނުމަށްޓަކައި މޫސުމަށް އަންނަ ބަދަލުތަކާއި ތިމާވެއްޓަށް ބަލައިގެން ދެމެހެއްޓެނިވި ގިތެއްގައި އެ ސިނާއަތް ތަރައްގީކޮށް ކުރިއެރުވުމުގެ ގޮތުން މުހިންމުކަންވެސް ރައީސް ފާހަގަ ކުރައްވާފައި ވެއެވެ.\nއެގޮތުން، އެއްފަހަރު ބޭނުންކޮށްފައި އުކާލާ ޒާތުގެ ޕްލާސްޓިކް ބޭނުން ކުރުން 2023 ގެ އަހަރަށް ހުއްޓާލުމާއި، 2030 ވަނަ އަހަރުގެ ނިޔަލަށް ދިވެހި ރާއްޖެ ކާބަން ނިއުޓްރަލް ގައުމަކަށް ހެދުމަށް ނިންމަވާފައިވާ ނިންމެވުން ފާހަގަކުރައްވައި ރައީސް ވިދާޅުވީ، ތިމާވެށި ރައްކާތެރި ކުރުމަށް ކުރާ ކޮންމެ ކަމަކީ ތަފުރުވެރިކަމަށް ލިބޭ އިތުރު ދިރުމަކަށް ވެގެން ދާނެ ކަމަށެވެ.\nރާއްޖޭގެ ފަތުރުވެރިކަމަށް 50 އަހަރު ފުރޭ މުނާސަބަތާ ގުޅިގެން ހާއްސަ ލަވައެއް އެ ރަސްމިއްޔާތުގައި ތައާރަފްކޮށްފައި ވާއިރު، އެ ލަވައިގެ ޅެން ރައީސަށް ވެދުމަށް އަރުވާފައި ވެއެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ފަތުރުވެރިކަން


80 islaahaa'eku Laamarukazee gaanoon'ah islaahu genaumuge bill...\n80 އިސްލާހާއެކު ލާމަރުކަޒީ ޤާނޫނަށް އިސްލާހު ގެނައުމުގެ ބިލް ކޮމެޓީން ފާސްކޮށް، މަޖިލީހުގެ ތަޅުމަށް\nސަރުކާރުން ހުށަހެޅި އިސްލާހުތަކާއެކު ޖުމްލަ 80 އިސްލާހު އެބިލްގައި ހިމެނޭ\nކައުންސިލްތަކުގެ އުމުރު ފަސް އަހަރަށް އިތުރުކުރަން ގާނޫނުއަސާސީއަށް ހުށަހެޅި އިސްލާހުވެސް ވަގުތީ ކޮމެޓީން ވަނީ ފާސްކޮށްފަ\nކައުންސިލްތަކުގެ އިންތިހާބު އަންނަ އަހަރުގެ އޭޕްރީލް މަހު\nކ. މާލެ | 24 ނޮވެންބަރ 2019 | އާދީއްތަ 20:51 | 6,303\nލާމަރުކަޒީ ކޮމެޓީގެ ބައްދަލުވުމެއްގައި އިލެކްޝަންސް ކޮމިޝަނުގެ މެމްބަރުން - ޔޫސުފް ސޮފްވާން ރަޝީދު\nރަށްރަށުގެ ކައުންސިލްތައް ހިންގުމަށްޓަކައި، މާލީ ބާރުވެރިކަންދީ، ރަށްރަށުގެ މުނިސިޕަލް ހުރިހާކަމެއް ކައުންސިލްތަކުން ކުރަންޖެހޭ ގޮތަށް ކަނޑައަޅައި، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް ބޮޑެތި އިސްލާހުތަކަކާއެކު ރައްޔިތުންގެ މަޖިލީހުގެ ލާމަރުކަޒީ ކޮމެޓީން ފާސްކޮށްފި އެވެ.\nރައްޔިތުންގެ މަޖިލީހުގެ ހުޅުމާލެ ދާއިރާގެ މެމްބަރު އަދި ލާމަރުކަޒީ ކޮމެޓީގެ މުގައްރިރު އަލީ ނިޔާޒު ވިދާޅުވީ، ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅި ލާމަރުކަޒީ ގާނޫނަށް އިސްލާހުގެނައުމުގެ ބިލް އާދިއްތަ ދުވަހު ބޭއްވި އެކޮމެޓީގެ ބައްދަލުވުމުގައި ފާސްކޮށްފައިވާ ކަމަށެވެ.\nނިޔާޒު ވިދާޅުވީ، އެބިލް ފާސްކޮށްފައިވަނީ ސަރުކާރުން ހުށަހެޅި އިސްލާހުތަކާއެކު ޖުމްލަ 80 އިސްލާހާއެކުގަ ކަމަށާއި، އެންމެ ގިނަ އިސްލާހު ހުށަހަޅާފައިވަނީ ސަރުކާރު ހިންގާ ކޯލިޝަނުގެ މައި ޕާޓީ އެމްޑީޕީން ކަމަށެވެ. އަދި މީގެއިތުރުން، ލޯކަލް ގަވަރުމަންޓް އޮތޯރިޓީ (އެލްޖީއޭ)، އޮޑިޓަރ ޖެނެރަލް، ހިއުމަން ރައިޓްސް ކޮމިޝަން އޮފްދަ މޯލްޑިވްސް (އެޗްއާރުސީއެމް)، އެންވަޔަރަމަންޓަލް ޕްރޮޓެކްޝަން އެޖެންސީ (އީޕީއޭ)، ޓްރާންސްޕޭރަންސީ މޯލްޑިވްސް އަދި ހޯޕް ފޮރ ވުމަން، އިންވެސް ލާމަރުކަޒީ ގާނޫނަށް އިސްލާހު ހުށަހަޅާފައިވާ ކަމަށެވެ.\nކައުންސިލްތަކުގެ އުމުރު ތިން އަހަރުކަމަށް ގާނޫނުއަސާސީގައި ބަޔާން ކުރާ މާއްދާ، ފަސް އަހަރަށް އިތުރުކުރުމަށް ސަރުކާރުގެ ފަރާތުން ހުށަހެޅި އިސްލާހުގެނައުމުގެ ބިލް ވެސް ވަނީ އެބިލް ދިރާސާ ކުރަން ހޮވި 11 މެމްބަރުންގެ ވަގުތީ ކޮމެޓީން ފާސްކޮށްފަ އެވެ.\nސަރުކާރުންނާއި ރައްޔިތުންގެ މަޖިލީހުން ދަނީ ލާމަރުކަޒީ ގާނޫނަށް ގެންނަ އިސްލާހުތައް އަންނަ އޭޕްރީލް މަހު ބާއްވާ ލޯކަލް ކައުންސިލް އިންތިހާބުގެ ކުރިން ފާސްކުރުމުގެ މަސައްކަތް ކުުރަމުންނެވެ. އެގޮތުން މިހާރު އެބިލް އެވަނީ ކޮމެޓީ މަރުހަލާ ނިމި، މަޖިލީހުގެ ތަޅުމަށް ހުށަހަޅާ، ފާސްކުރުމުގެ މަރުހަލާގަ އެވެ. އެހެންކަމުން ރައްޔިތުންގެ މަޖިލީހުގެ މިހާރު ހިނގަމުންދާ މިއަހަރުގެ ފަހު ދައުރު ނިމުމުގެ ކުރިން އެބިލް ފާސްކުރާނެ ކަމަށް މިވަނީ ބެލެވިފަ އެވެ.\nލާމަރުކަޒީ ގާނޫނަށް އިޞްލާޙު ގެނައުމުގެ ބިލުގައިވާގޮތުން، ކައުންސިލްތަކަށް މާލީ ބާރުވެރިކަން ލިބި، މިނިސްޓްރީތަކުން މިހާރު ކުރަމުން އަންނަ މަސައްކަތްތަކުގެ ތެރެއިން މަޝްރޫޢުތަކާ ގުޅުންހުރި 90 އަށްވުރެ ގިނަ މަސައްކަތްތައް ކައުންސިލްތަކުން ކުރާގޮތަށް ބަދަލުވެގެންދާނެ އެވެ. އެގޮތުން، ޕީއެސްއެސްއައިޕީގެ ދަށުން ހިންގާ ފަސް މިލިއަން ރުފިޔާއިން ދަށުގެ މަޝްރޫޢުތައް ކައުންސިލްތަކުން ހިންގުމަށް ހަމަޖެހި، މިހާރު މިނިސްޓްރީތަކުން ހިންގާ މުނިސިޕަލް ހުރިހާކަމެއް ކައުންސިލްތަކުން ކުރާގޮތަށް ބަދަލުވާނެ އެވެ.\nއެބިލުގައިވާ ގޮތުން، ކައުންސިލްތަކަށްދޭ ހިލޭއެހީގެ ޖުމްލަ މިންވަރު ޑޮމެސްޓިކް ރެވެނިއުގެ5ޕަސެންޓް އަށް އިތުރުކުރުމާއި ރަށްރަށުގެ ބިމާއި ފަޅާއި ފަރުފަދަ ތަންތަނުން ކުލީގެ ގޮތުގައި ލިބޭ ޢާމްދަނީގެ 40 ޕަސެންޓް ކައުންސިލްތަކަށް ލިބޭގޮތަށްވެސް ވަނީ ކަނޑައަޅާފައެވެ. މީގެއިތުރުން، ކައުންސިލްތަކުން ފޯރުކޮށްދޭ މުނިސިޕަލް ޚިދުމަތްތަކުގެ ފީގެގޮތުގައި ލިބޭ މުޅި ޢާމްދަނީ އެއީ ކައުންސިލްތަކަށް ލިބޭ ޢާމްދަނީގެ ގޮތުގައި ކަނޑައެޅުމަށްވެސް އެބިލުގައި ވެއެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގެ ތެރެއިން ރަށު ކައުންސިލްތަކާއި އަތޮޅު ކައުންސިލްތަކަށް ފައިސާ ވަނީ ކަނޑާއަޅާފަ އެވެ.\nއަންނަ 2020 ވަނަ އަހަރު ކައުންސިލްތަކަށް ހިލޭ އެހީގެ ގޮތުގައި ޖުމްލަ 1.6 ބިލިއަން ރުފިޔާ ދިނުމަށް ބަޖެޓް ކުރެވިފައި ވެއެވެ. މިގޮތަށް ހިލޭއެހީ ކަނޑައެޅުމުން، މިހާރު މިހިނގާ 2019 ވަނަ އަހަރަށް ފާސްކުރި ބަޖެޓާ އަޅާބަލާއިރު ރަށު ކައުންސިލްތަކަށް ލިބޭ ފައިސާ އެވްރެޖްކޮށް، 148.6 ޕަސަންޓް އިތުރުވާނެ އެވެ. އަދި އަތޮޅު ކައުންސިލްތަކަށް ލިބޭ ފައިސާ އެވްރެޖްކޮށް، 155.1 ޕަސަންޓް އިތުރުވާއިރު، ސިޓީ ކައުންސިލްތަކަށް ލިބޭ ފައިސާ އެވްރެޖްކޮށް، 433.4 ޕަސެންޓް އިތުރުވާނެ ކަމަށް އަންނަ އަހަރަށް ލަފާކުރާ ދައުލަތުގެ ބަޖެޓްގައި ވެއެވެ.


Mi Haalathugai Ves Massaikkai Kuranee Haggu Thah Rakkaatheri Kohdhinumah: Raees | Hathaavees\nމި ހާލަތުގައިވެސް މަސައްކަތް ކުރަނީ ހައްގުތައް ރައްކާތެރި ކޮށްދިނުމަށް: ރައީސް\nކޮވިޑް19 ގެ ނުރައްކާތެރި މި ހާލަތުގައި ވެސް މަސައްކަތް ކުރަނީ ހައްގުތައް ރައްކާތެރި ކޮށްދިނުމަށް ކަމަށް ރައީސް އިބްރާހީމް މުހައްމަދު ވިދާޅުވެއްޖެއެވެ.\nބައިނަލްއަގުވާމީ ގޮތުން މިއަދު ފާހަގަކުރާ ޑިމޮކްރަސީ ދުވަހުގެ މުނާސަބާގައި ފޮނުއްވި ހިތާބުގައި ކޮވިޑް19 ގެ ބަލިމަޑުކަމުގެ ސަބަބުން މިހާރު ގައުމަށް ކުރިމަތިވެފައިވާ ހާލަތަށް އަލިއަޅުއްވާލައްވަމުން ރައީސުލްޖުމްހޫރިއްޔާ ވިދާޅުވީ، މި ހާލަތުގައި އެންމެ ބޮޑު އިސްކަމެއް ދެއްވަނީ ކޮންމެ ފަރުދަކަށް ލިބިދީފައިވާ ފުރިހަމަ ސިއްހަތެއްގައި ދިރިހުރުމުގެ ހައްގަށް އުނިކަމެއް އަޔަނުދީ، އެ ހައްގު ރައްކާތެރިކޮށްދެއްވުން ކަމަށެވެ.\nމިފަދަ ދުވަހެއް ފާހަގަކުރުމުގެ މަގުސަދަކީ ދައުލަތް ހިންގުމުގެ ނިޒާމުގައި ރައްޔިތުންގެ ބައިވެރިވުން ފުރިހަމައަށް އޮތްކަން ކަށަވަރުކުރުމާއި، އެކަމަށް މަގު ފަހިކޮށްދިނުމާއެކު ދައުލަތް ހިންގުމުގެ ކަންކަން، ނަޒާހަތްތެރިކަމާއެކު ދެފުށް ފެންނަ ނިޒާމެއްގެ ތެރެއިން، ޒިންމާދާރުކަމާއެކު ކުރަމުން ގެންދިއުމަށް ބާރުއެޅުން ކަމަށް ރައީސް ވިދާޅުވިއެވެ.\nމި އަހަރުގެ ޑިމޮކުރަސީ ދުވަސް ފާހަގަކުރާ މި ދުވަސްވަރަކީ ކޮވިޑް19 ގެ ބަލިމަޑުކަމާއި ގުޅިގެން ގައުމުތަކުގެ ސިޔާސީ، އިޖްތިމާއީ އަދި އިގްތިސޯދީ ހަރަކާތްތައް ހުއްޓިފައިވާ ދުވަސްވަރެއް ކަމުގައި އެ މަނިކުފާނު ފާހަގަކުރެއްވިއެވެ.\nއަދި، މި ބަލިމަޑުކަމުން އަރައިގަތުމަށް ސަރުކާރުން މަސައްކަތްކުރަމުން ގެންދާ މި ދަނޑިވަޅުގައި، ޑިމޮކުރަސީގެ ހަމަތަކާއި އުސޫލުތަކުގެ ތެރެއިން ދައުލަތުގެ ހުރިހާ ގުނަންތައް އެކުގައި މަސައްކަތްކުރުމަށާއި، ފަރުދީ ފެންވަރުގައާއި ޖަމާއަތުގެ ފެންވަރުގައި ރައްޔިތުންގެ އެއްބާރުލުން ދެއްވުމަށް އެ މަނިކުފާނު އެދިވަޑައިގެންނެވިއެވެ.\nPrevious ހުޅުމާލެ ދެވަނަ ފިޔަވަހީގައި ތިން ސްކޫލެއް އިމާރާތް ކުރަނީ\nNext އެމްޑީއެން ރިޕޯޓާއި ދެކޮޅަށް ހުޅުދުއްފާރު ކޯޓުގެ އިސް މެޖިސްޓްރޭޓު އަޑުއުފުލުމުން ފިޔަވަޅު އަޅައިފި


Firimeehage Ruhun Hoadhumuga Kaamiyabu vaan Beynun nama Mikankan Furihama Kohlaa | Dhiislam\nފިރިމީހާގެ ރުހުން ހޯދުމުގައި ކާމިޔާބުވުމަށް ބޭނުންވާނަމަ މިކަންކަން ފުރިހަމަކޮށްލާ\nނިއުމާ ހާރޫން ޖުލައި 22, 2017\n* ރުހުމާއި ނުރުހުމުގައި އަބަދުވެސް ހިނިތުން މޫނަކާއެކު ފިރިމީހާއާ ބައްދަލުކުރުން\n* ފިރިމީހާގެ ކުރިމަތީގައި ބާރުއަޑުން، އޭނާގެ ހިތުގައި ޖެހޭ ގޮތަށް ވާހަކަ ނުދެއްކުން\n* ކިތަންމެބޮޑު ނުރުހުމެއްގައިވެސް ކުނި މޫނު ނުދެއްކުން\n* ފިރިމީހާ ގެއިން ބޭރުގައި އުޅެފައި އަންނަ ކޮންމެ ވަގުތެއްގައިވެސް އޭނާ ހިތް އުފާވާ ގޮތަށް އިސްތިގުބާލުކުރުން\n* ތިމާގެ ޒާތީ ބޭނުންތަކުގައި ގިނަގިނައިން ކިޔާ ނުހެދުން\n* ގެއަށް ބޭނުންވާ އެއްޗެއްގެ ވާހަކަ ބުނުމުގައިވެސް، ފިރިމީހާގެ މޫޑް ބަލައިގެން، އެކަމެއް އޭނާ ހިތް އުފާވާ ގޮތަށް ހުށަހެޅުން\n* ފިރިމީހާގެ ހިމޭންކަމަކީ ތިމާކަން ދަނެ އަބަދުވެސް އޭނާ ހިތްހަމަޖައްސައި ދިނުމަށް އިސްކަންދިނުން\n* ފިރިމީހަ ގެއިން ބޭރަށް ދާންވުމުން އިންތިޒާމުތަށް ފުތިހަމަކޮށް އުފަލާއެކު ވަދާޢުކުރުން\n* ކެއިން ބުއިމުގައި ފިރިމީހާގެ ހިތްއެދޭގޮތާއިމެދު ޚިޔާލު ބަހައްޓައި އެކަމަށް ފުރިހަމައަށް ސަމާލުކަން ދިނުން\n* ފިރިމީހާގެ އިޒުނައާއި ނުލާ ގެއިން ބޭރަށް އެއްވެސް ތަނަކަށް ނުދިޔުން.އަދި އަމުދުން އެކަހެރީން އެއްވެސް ޙާލެއްގައި ބޭރަށްނުދިޔުން\n* ފިރިމީހާގެ ގާތްތިމާގެ މީހުންނަކީ ،ތިމާގެވެސް މައިންބަފައިން ކަމުގައްޔާއި އަދި ގާތްތިމާގެ މީހުން ކަމުގައި ދެކި އެމީހުންނާ މެދު ފިރިމީހާގެ އެދުމާ އެއްގޮތަށް މުއާމަލާތުކުރުން\n* ގޭގެ ކަންތައްތައް އިންތިޒާމުކުރުމުގައި ފިރިމީހާގެ ރުހުމާއި އެދުމާ އެއްގޮތަށް ކަންތަށް ކުރުން\n* ފިރިމީހާގެ އަބުރަށް އުނިކަމެއް ލިބިދާނެ އެއްވެސް ކަމެއް ބަހުން ނުވަތަ ޢަމަލުން ވިޔަސް ނުކުރުން\n* މެހެމާނުންނަށް ކަމޭހިތުމުގައި ފިރިމީހާގެރުހުމަށް ބަލައިގެން ކަންތައްތައް ކުރުން\n* ތިމާގެ ކިބައިން ފިރިމީހާ ނުރުހޭ ކަމެއް ވެއްޖެކަން އެނގުމާއެކު ފިރިމީހާ ކިބައިން މާފަށް އެދުން.އަދި އޭނާ ރުއްސުމަށް ފަރުވާތެރިވުން\n* ތިމާ ހިތްހަމަ ނުޖެހޭ ކަމެއް ތިމާގެ ކިބައިން ވެއްޖެނަމަ،އެކަން ފިރިމީހާއަށް އެންގުމުގައި ދަނޑިވަޅު ބަލައިގެން އޭނާގެ ހިތުގައި ނުޖެހޭ ގޮތަށް އެކަން އެންގުން\n* ފިރިމީހާ ހިތާމަވެރިވެ ނުވަތަ މޮޅިވެރިވެ އުޅޭތަން ފެނުމުން އޭނާގެ ހިތްހަމަޖައްސައިދިނުމަށް ވެވެން އޮތްހާ މަސައްކަތެއް ކުރުން\n* ބައްޔެއް ވެއްޖެނަމަ ތިމާގެ އަމިއްލަ ހަށިގަނޑަށްވުރެ ބޮޑަށް އޭނާގެ ބައްޔަށް ފަރުވާ ދިނުމުގައި ސަމާލުވުން.\nއިސްވެ ބަޔާންވެދިޔަ ނުގުތާ ތަކާމެދު ޚިޔާލު ބަހައްޓައިގެން ދިރިއުޅުން ވޭތުކުރާ އަންހެނެއްގެ ދެ ޙަޔާތް ބާއްޖަވެރިވާނޭ ކަމީ ޝައްކެއްވެސް އޮތް ކަމެއް ނޫނެވެ.އަންހެނަކަށް ސުވަރުގެއިން ލިބޭނެ އެންމެ ބޮޑު ނިޢުމަތަކީ ޙޫރުލްޢީނުންނާއެކު ސުވަރުގޭގައި ފިރިއެއްގެ އުފަލާއި އަރާމުކަމުގައިވުންކަން ހަނދާންކޮށް، މި ޙަޔާތުގެ ދުވަސްތަށް ފިރިމީހާގެ ރުހުން ހޯދުމުގެ މަސައްކަތުގައި ހޭދަކުރުމީ އަންހެނެއްގެ ޙަޔާތުގެ އެންމެ މޮޅު ކާމިޔާބީއެވެ. އަދި މި ރޮނގުން ކުރިޔަށް ދިޔުމީ އަންހެނުންގެ ތަރައްގީވެސް މެއެވެ\nالله ޞުބުޙާނަހޫ ވަތަޢާލާ އެންމެހާ މުސްލިމް އުޚްތުންނަށް ދެ ޙަޔާތުގެ ބާއްޖަވެރިކަން ޙާޞިލުކުރުމުގެ ހެޔޮ ތައުފީގު ދެއްވާށިއެވެ! އާމީން!\nމަޢުލޫމާތުނެގިފައިވާ ފޮތް :ތުޙުފަތުއްޠާލިބާތި\n7 ސެޕްޓެމްބަރ, 2011 | 9:38\nމިފަދަލިޔުންތައް މިސައިޓްގައި ގެނެސްދޭތީ ލިޔުންތައް ހުށަހަޅާފަރާތްތަކަށް ޝުކުރުދަންނަވަމެވެ. އަދި އެފަދަ ލިޔުންތަކަށް ކިޔުންތެރިން ބޭނުންވެފައިވާކަންވެސް މިފުރުޞަތުގައި ހާމަކޮށްލަމެވެ. ދަންނަވަންތޯއެވެ. ބައެއް އަނބިންނަކީ ފިރިމީހާއާއިމެދު ނުރުހޭކޮންމެފަހަރަކު އެކަމުގެވޭންތައް ދަރިންނަށް ބާލައިހަދާބައެކެވެ. މިއާދަ އެކަނބަލުންގެކިބައިގައި އަށަގެންފައިވާތީ ފިރިމީހާގެ ހިތްހަމަނުޖެހުން އިތުރުވެ އެކަމުގެސަބަބުން ގިނަފަހަރު ދަރިންގެކުރިމަތީގައިވެސް ފިރިމީހާއަށް ބަސްބުނެވޭތަން އާދެއެވެ. ވީމާ ލިޔުންތައް ލިޔުއްވާއިރު ހުރިހާދިމާއަކަށްވެސް ސަމާލުކަން ދެއްވުން ވަރަށްބޮޑަށް އެދެމެވެ.\n23 ޖުލައި, 2017 | 11:27\nތެދެއް.. އަނބިމިޙާ އެކިއެކި ކަންކަމާ ނުރުހި ރުޅިއައިއްސަ ހުންނަ ގަޑިތަކަކީ ހަމައާންމުކޮށް ދަރީންނަށް އޭގެ ރުޅިގަނޑު ބާލާ އިރެއް. އެއީ ވަރަށްގިނައިން ފެންނަ މަންޒަރެއް. އެއީ ވަރަަށް ހިތާމަކުރި ކަމެއް. އަދި ކުޑަކުދިންނަކީ ކޮންބައެއްކަން ނޭނގި އެކުދިންނާ ހަރުކަށިކޮށް އެކުދިންނާއި އެކަށީގެންނުވާގޮތަށް މުއާމަލާތުކުރާ ކުރާ މައިންވެސް ވަރަށްގިނަ. މިއީ ކިހާދެރަކަމެއްތޯ؟


Vihey Iru Iphone Akahvure Kuda Dhebein Salaamathun Geah - Vaguthu\nވިހޭއިރު އައިފޯނަކަށްވުރެ ކުޑަ ދެ ކުދިން ހޮސްޕިޓަލްގައި ދެ މަހަށްވުރެ ގިނަ ދުވަސް ހޭދަކުރުމަށްފަހު ގެއަށް ދޫކޮށްލައިފިއެވެ.\nމިދިޔަ އޮކްޓޯބަރު މަސް ތެރޭގައި ޖޭޑަން އާއި ޖީނީ ވިހާފައި ވަނީ ބަނޑަށް ހަ މަހުގައެވެ. ދުވަސް ނުފުރާ އެ ދެ ކުދިން ވިހެއުމުގެ ސަބަބުން ސިއްހީ ގޮތުން އެ ކުދިން މައްސަލަތަކެއް ހުއްޓެވެ. އެގޮތުން ދެ ކުދިންގެވެސް ފުރަމޭ ރަނގަޅަށް އުފެދިފައި ނުވުމުން ނޭވާލުމުގައި ދަތިތަކެއް ހުއްޓެވެ. އަދި ޖީނީގެ ހިތުގެ މައްސަލައަކާއި، ސިކުނޑިއިއަށް ލޭ އެޅުނު މައްސަލައެއް ދިމާވިއެވެ.\nއުމުރުން 31 އަހަރު ލީސާ ވިހެއި ޖޭޑަން އާއި ޖީނީ މިހާރު ހޮސްޕިޓަލުން ގެއަށްދޫކޮށްލާފައިވާއިރު، ލީސާ ބުނީ، އެ ކުދިން ގެއަށް ގެންނަވަރުވުމުން ވަރަށް އުފާވާ ކަމަށެވެ. އަދި އެ ކުދިންނަކީ ވަރަށް ހިތްވަރުގަދަ ދެ ކުދިންކަންެވެސް އޭނާ ފާހަގަކުރިއެވެ.\n"އެ ކުދިން ވިހޭއިރު، ސައިޒަކީ އައިފޯނެއް ވަރެ.ނަމަވެސް މިހާރު އެ ކުދިންނަކީ އެހެން ކުދިންނެކޭ އެއްފަދައިން އާދައިގެ ދިރިއުޅުމެއް އުޅެވިދާނެ ކުދިން". ލީސާ ބުންޏެވެ.\nދުވަސް ނުފުރާ އެދެ ކުދިން ވިހަން ޖެހުނު ވާހަކަ ކިޔާދެމުން ލީސާ ބުނީ، އެއްރޭ އޭނާ ދަންވަރުގަނޑީ ހޭލެވުނީ ބަނޑުގައި ރިއްސައިގެން ކަމަށެވެ. އެހެންވެ ވަގުތުން އޭނާ ވަނީ ޕްރިންސް ރޯޔަލް ހޮސްޕިޓަލަށް ގޮސްފައެވެ. އެތަނުން އޭނާގެ ސްކޭން ހެދިއިރު، އޭނާގެ ބަނޑުގެ ފެންދޫލަ ވަނީ ފަޅައިގެން ގޮސްފައެވެ.\nވަގުތުން އެ ކުދިން އޮޕަރޭޝަންކޮށްގެން ނަގަން ޖެހޭ ވަރު ވަނީ ވެފައެވެ. އެ ހޮސްޕިޓަލުން އެކަން ކުރެވޭނެ ވަސީލަތެއް ނެތުމުން އެންމެ ފަހުން ލަންޑަންގައި ހުންނަ އެސްޓީ މޭރީސް ހޮސްޕިޓަލަށް އޭނާ ގެންދިޔައެވެ.\nއަދި ސިޒޭރިއަން ހެދުމަށްފަހު އޮކްޓޯބަރު ދެ ވަނަ ދުވަހު ޖޭޑަން އާއި ޖީނީ ނެގިއެވެ. އެ ކުދިންނަށް ފަރުވަދެމުން ދިޔައީ އައިސީޔޫގައެވެ.\nލީސާ ބުނީ، އެ ކުދިންގެ ހާލު ފެނުމުން ފުރަތަމަ ވަރަށް ދެރަވި ކަމަށެވެ. އެއީ އެ ކުދިން ކުޑަކަމުންނާއި އެ ކުދިންގެ ހަންގަނޑުން ރީއްޗަށް އެތެރެ ފެންނަން ހުރުމުން ކަމަށްވެސް ބުންޏެވެ.\nނަމަވެސް މިއަދު އެ ކުދިން ގެއަށް ވަނީ ގެންދެވިފައެވެ.ފިރިމިހާގެ ސަޕޯޓާއި، އާއިލާ އާއި ރަހުމަތްތެރިންގެ ސަޕޯޓް ވަރަށް ބޮޑަށް ލިބުނެވެ. އަދި އެ ކުދިންނަށް އާއްމުންގެ އެހީވެސް ވަރަށް ބޮޑަށް ލިބުނެވެ.\nޖެނުއަރީ 22, 2019 11:40


Covid-19: Vaccine Dhin5Doctor Eh India In Fassi Vejje - Vaguthu\nކޮވިޑް-19: ވެކްސިން ދިން ފަސް ޑޮކްޓަރަކު އިންޑިއާއިން ފައްސިވެއްޖެ\nކޮވިޑް-19 އިން ރައްކާތެރިވުމަށް ބޭނުން ކުރާ ވެކްސިން ޖެހި އިނޑިއާ ފަސް ޑޮކްޓަރަކު ބައްޔަށް ފައްސިވެއްޖެއެވެ.\nއެ ޑޮކްޓަރުންނަކީ އެގައުމުގެ ސްޓޭޓެއް ކަމަށްވާ ކާނަޓަކާގައި ހުންނަ ޗަމަރަޖަނަގާ އަވަށުގެ ހޮސްޕިޓަލެއްގައި މަސައްކަތް ކުރަމުން އައި ޑޮކްޓަރުން ތަކެކެވެ. އެމީހުން ފައްސިވެފައިވަނީ ވެކްސިން ޖެހިތާ މާ ގިނަ ދުވަސްތަކެއްވެސް ނުވަނީހެވެ.\nމީޑީއާތަކުން ރިޕޯޓް ކޮށްފައިވާ ގޮތުގައި ފައްސިވެފައިވާ ފަދް ޑޮކްޓަރުންގެ ތެރެއިން ބައެއް މީހުން ބޭނުން ކޮށްފައިވަނީ ކޮވިޝީލްޑް އާއި ކޮވަޒިން ވެކްސިނެވެ. އެ ފަސް ޑޮކްޓަރުންގެ އިތުރުން ވެކްސިން ނުޖަހާ ދެ މީހަކުވެސް ވަނީ މި ބައްޔަށް ފައްސިވެފައެވެ.\nފައްސިވެފައިވަނީ ފަސް ޑޮކްޓަރުންގެ ގައިންވެސް ބަލީގެ އަލާމާތްތައް ފެންނަ ކަމަށާއި އެކަކަށް ފަރުވާ ދިނުމަށް އެޑްމިޓް ކޮށްފައިވާ ކަމަށް މީޑިއާ ރިޕޯޓްތަކުން ވަނީ ބުނެފައެވެ. ދެން ތިބި ޑޮކްޓަރުންގެ ހާލު އަދި ހާމަ ވެފައެއް ނުވެއެވެ.\nކޮވިޝީލްޑް އާއި ކޮވަޒިން ދެ ވެކްސިނަކީވެސް އެއް ޑޯޒު ޖަހާތާ 28 ދުވަސް ފަހުން ދެވަނަ ޑޯޒު ޖަހަން ޖެހޭ ވެކްސިނެކެވެ. ސައިންސްވެރިން ބުނެފައިވަނީ ވެކްސިންގެ އަސަރު ކުރަން ފަށަނީ ދެވަނަ ޑޯޒު ޖަހަން ފަށާ ހިސާބުން ކަމަށެވެ.\nއިންޑިއާގައި ކޮވިޑް-19 ވެކްސިން ދޭން ފަށާފައިވާއިރު، އެގައުމުން މިހާތަނަށް 10 މިލިއަނަށްވުރެ ގިނަ މީހުން ވަނީ މި ބައްޔަށް ފައްސިވެފައެވެ. އޭގެ ތެރެއިން 154،312 މީހަކު ބަލި ޖެހިގެން މަރުވެފައިވާއިރު، 10 މިލިއަނަށްވުރެ ގިނަ ބަޔަކު ވަނީ ބަލި ޖެހިގެން ރަނގަޅުވެފައެވެ. އެގައުމުން މިވަގުތު ބައްޔަށް ފަރުވާ ދެމުން އަންނަނީ 169،654 މީހަކަށެވެ.\nޖެނުއަރީ 31, 2021 18:26\nއަދިވެސް އިންޑިއާވަރެއް ނެތިގެން މިޤައުމުގެ ބޮޑުންތައް ދުވެވޭތޯބަލާ


India Sifain thibumaai dhekolhah Beyvvi harakaai huhttuvaifi India Sifain thibumaai dhekolhah Beyvvi harakaai huhttuvaifi\nއިންޑިއާ ސިފައިން ތިބުމާއި ދެކޮޅަށް ބޭއްވި ޙަރަކާތް ހުއްޓުވައިފި\nއިންޑިއާ ސިފައިންނާއި ދެކޮޅަށް ބޭއްވި ޙަރަކާތުގެ ތެރެއިން: މި ޙަރަކާތް ނުބޭއްވިގެން ވަނީ ހުއްޓާލާފައި --\nއިންޑިއާ ސިފައިންނާއި ރާއްޖެއިން ފޮނުވާލުމާއި ގުޅޭގޮތުން ބާއްވަން އުޅުނު ޙަރަކާތް ފުލުހުން ހުއްޓުވައިފިއެވެ.\nފުލުހުން އެ ޙަރަކާތް ހުއްޓުވީ އެ ހަރަކާތް ބޭއްވުމަށް އާރޓިފިޝަލް ބީޗު ދޭން ހުއްދަ ދިން ސިޓީ ކައުންސިލްގެ ޝަކުވާއަށް ފުލުހުންނަށް ހުށަހަޅާފައިވާތީއެވެ. ފުލުހުން ވިދާޅުވީ ޕީއެންސީގެ ފަރާތުން އާރޓިފިޝަލް ބީޗުގައި ޙަރަކާތެއް ކުރިއަށް ގެންދިއުމަށް އެދި މާލެ ސިޓީ ކައުންސިލަށް ސިޓީއެއް ފޮނުވި ކަމަށާއި އެހެންކަމުން ޕީއެންސީން އެދުނު ގޮތަށް އާރޓިފިޝަލް ބީޗު ފަސް ގަޑިއިރަށް ޕީއެންސީއަށް ދޫކުރުމަށް ސިޓީ ކައުންސިލުން ހުއްދަވެސް ދީފައިވާ ކަމަށެވެ.\nނަމަވެސް އާރޓިފިޝަލް ބީޗު ސަރަޙައްދުގައި ޙަރަކާތެއް ކުރިއަށް ގެންދިއުމަށް މަސައްކަތް ކުރީ، ކުރީގެ ހޯމް މިނިސްޓަރ އުމަރު ނަސީރު ކަމަށް ފުލުހުން ވިދާޅުވިއެވެ. އެހެންކަމުން މާލެ ސިޓީ ކައުންސިލްގެ އެދިވަޑައިގަތުމުގެ މަތިން އާރޓިފިޝަލް ބީޗު އެވަގުތު ދޫކޮށްފައިވާ ޕީއެންސީއަށާއި އުމަރު ނަސީރަށް އެކަންތައް އަންގާ އެ ސަރަޙައްދު ރަސްމީކޮށް ދޫކޮށްފައިވާ ގޮތާއި އެއްގޮތަށް ތަންފީޒު ކޮށްދިނުމަށް ސިޓީ ކައުންސިލުން އެދިވަޑައިގަންފައިވާތީ އެކަމުގައި ފުލުހުން އެހީތެރިކަން ފޯރުކޮށްދީފައިވާނެ ކަމަށް ފުލުހުން ވިދާޅުވިއެވެ.\nމި ޙަރަކާތް ވަގުތުކޮޅަކަށް ފަށައިގެން ކުރިއަށް ގެންދެވުނެވެ. އަދި ބައެއް މީހުން ވާހަކަވެސް ދެއްކިއެވެ. އެގޮތުން ވާހަކަ ދެއްކި ބައެއް މީހުން ބުނީ ދިވެހި ޤައުމުގެ ބިމުން އެންމެ ވެލި ފުކެއްވެސް ބޭރުގެ ފަރާތްތަކަކަށް ނުދޭނެ ކަމަށެވެ. އަދި އެމީހުން މަސައްކަތް ކުރަމުން ދަނީ އިސްލާމްދީނާއި ދިވެހި ޤައުމިއްޔަތުގެ ދިފާޢުގައި ކަމަށްވެސް ބައެއް މީހުން ބުންޏެވެ.\nމި ޙަރަކާތް ބާއްވަން މަސައްކަތް ކުރި މިއީ ދެވަނަ ފަހަރެވެ. ކުރިންވެސް މި ޙަރަކާތް ބޭއްވުމަށް މަސައްކަތް ކުރިނަމަވެސް ޙަރަކާތް ބާއްވާނެ ތަނެއް ވަނީ ލިބޭ ގޮތް ނުވެފައެވެ. މިދިޔަ ޖެނުއަރީ މަހުގެ ތެރޭގައި އުމަރު ވަނީ ރާއްޖޭގައި ދެން އެންމެ ބޮޑު މުޒާހަރާއެއް ކުރާތަން ފެންނާނީ އިންޑިއާ ސިފައިން ރާއްޖޭގައި ތިބުމާ ދެކޮޅަށް ކަމަށެވެ.\nއެމްޑީޕީ ޕީޖީ ގްރޫފްގެ އިންތިޚާބު އަންނަ މަހު2ގައި\nގެސްޓް ހައުސް ވިޔަފާރިތަކަށް ފައިސާ ހަމަޖައްސަން ސަރުކާރަށް ލާޒިމުކުރުމަށް މަޖިލީހަށް ޤަރާރެއް\n3 ފަނޑިޔާރުންގެ މައްސަލަ ހުށައެޅިފައެއް ނުވޭ - ޖޭއެސްސީ


ޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް | Jazeera\tޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް - Jazeera\nޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް\nމުޙައްމަދު ޤާސިމް July 6, 2019 126 views0\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ ހުނަރުވެރި މިޑްފީލްޑަރު ޕައުލް ޕޮގްބާ މިހާރު އެ ކްލަބު ދޫކޮށްލުމަށްފަހު އެހެން ކްލަބަކަށް ބަދަލުވުމުގެ މަސައްކަތް ކުރިއަށްދާކަމަށް އޭނާގެ އޭޖެންޓް މިނޯ ރައިއޯލާ ބުނެފިއެވެ.\nޔުނައިޓެޑުގެ އެކަޑަމީން ތަމްރީންވި ޕޮގްބާ އަށް އެ ޓީމުން އެކަށީގެންވާ ފުރުސަތެއް ނުލިބޭތީ 2012 ވަނަ އަހަރު ޔުވެންޓަސް އަށް ބަދަލުވެ ދުނިޔޭގެ ފެންވަރުގެ ކުޅުންތެރިޔަކަށް ބަދަލުވި އެވެ. އޭގެފަހުން، ޔުނައިޓެޑުން އޭނާ އަލުން ގެނައީ 2016 ވަނަ އަހަރު އޭރު ދުނިޔޭގެ ރެކޯޑް އަގެއް ކަމަށްވާ 89.3 މިލިއަން ޕައުންޑް އަށެވެ. ނަމަވެސް، މިހާތަނަށް އައިއިރު ޔުނައިޓެޑްގައި މެދުނުކެނޑި ރަނގަޅު ކުޅުމެއް ޕޮގްބާ އަށް ދެއްކިފައެއްނުވެއެވެ. އޭނާ ވަނީ މިހާތަނަށް ޔުނައިޓެޑަށް ކުޅުނު 142 މެޗުގައި 31 ލަނޑުޖަހާފައެވެ.\nޕޮގްބާގެ މުސްތަގްބަލާއި ގުޅޭގޮތުން، ރައިއޯލާ ބުނެފައިވަނީ ޔުނައިޓެޑާ ގުޅުންހުރި އެންމެހާ އިސްފަރާތްތަކަށްވެސް ޕޮގްބާ އެ ކްލަބު ދޫކޮށްލަން ބޭނުންވާކަން އެނގޭނެކަމަށެވެ.\n"މި ކްލަބުގެ މެނޭޖަރުން ފެށިގެން ވެރިޔާ އަށް ވެސް އެނގޭ ޕޮގްބާ ބޭނުންވާގޮތް." ރައިއޯލާ ބުންޏެވެ.\nއުމުރުން 26 އަހަރުގެ ޕޮގްބާ ގެންދަން އެންމެ ބޮޑަށް ޝައުގުވެރިވަނީ ރެއާލް މެޑްރިޑުންނެވެ. ޒައިނުއްދީން ޒިދާން އަލުން ހަވާލުވެ މެޑްރިޑް ބިނާކުރަން ކުރާ މަސައްކަތުގައި އޭނާ ބޭނުންވާ ކުޅުންތެރިންގެ ލިސްޓުގެ އެންމެ ކުރީގައި ހިމެނެނީ ޕޮގްބާ ކަމަށްވެއެވެ. އެކަމަކު، ކުރީގެ ކްލަބް ޔުވެންޓަސް އަށް ބަދަލުވުމަކީ ވެސް އޮތް ފުރުޞަތެކެވެ.\nމީގެކުރީން، ޖަޕާނުގެ ޓޯކިޔޯއަށް ކުރި ދަތުރެއްގައި މީޑިއާގެ ސުވާލުތަކަށް ޖަވާބު ދެމުން ޕޮގްބާ ވަނީ މިއީ ކެރިއަރުގައި އާ ޗެލެންޖަކާ ދިމާލަށް މިސްރާބު ޖަހަން ރަނގަޅު ވަގުތެއް ކަމަށް ބުނެފައެވެ.\nކްލަބް ބަދަލުކުރަން ބޭނުންވާ ކަމަށް ޕޮގްބާ ބުނުމުން އޭނާގެ މުސާރަ ބޮޑުކޮށް, ވައިސް ކެޕްޓަންކަމުގެ ޒިންމާ ދީގެންވެސް ޓީމުގައި މަޑުކުރުވަން ޔުނައިޓެޑުން މަސައްކަތްކޮށްފައިވާކަމަށް ބައެއް މީޑީއާ ރިޕޯޓްތައް ބުނެއެވެ.\nމީގެއިތުރުން، ޔުނައިޓެޑުން މިހާރު ކުރަމުންދާ މަސައްކަތަކީ ޕޮގްބާ މަޑުކުރުވުމަށްޓަކައި ކުރިއަށް އޮތް ސީޒަނަށް އާ ކުޅުންތެރިން ގެނެސް ޓީމު އިތުރަށް ވަރުގަދަކުރުމެވެ. އެގޮތުން، މިހާތަނަށް އައިއިރު ޔުނައިޓެޑުން ވަނީ ސްވަންސީ ސިޓީން ވޭލްސްގެ ޒުވާން މިޑްފީލްޑަރު ޑެނިއަލް ޖޭމްސް އާއި ކްރިސްޓަލް ޕެލަސްގެ އިނގިރޭސި ފުލްބެކް އާރޮން ވަން-ބިސާކާ ވެސް ގެނެސްފައެވެ.\nޔުނައިޓެޑުން މިހާރު ގެނައުމަށް މަސައްކަތްކުރާ ކުޅުންތެރިންގެ ތެރޭގައި، ލެސްޓާ ސިޓީގެ ޑިފެންޑަރު ހެރީ މެގުއަޔާ އާއި އަޔެކްސް އެމްސްޓެޑަމްގެ މަތައިސް ޑި ލިޓްގެ އިތުރުން ޕޯޗުގަލްގެ މިޑްފީލްޑަރު ބްރޫނޯ ފެނާންޑޭސް ހިމެނޭކަމަށް ފަހުގެ މީޑިއާ ރިޕޯޓްތައް ބުނެއެވެ.


SunOnline: Dhathuruverin ge market in golhi ah edhen hulhuvalaifi\nދަތުރުވެރިންގެ މާރުކޭޓުގެ ގޮޅިތަކަށް އެދެން ހުޅުވާލައިފި\nމުހައްމަދު މުޒައްޔިން ނާޒިމް 30 Nov 2019, 20:00\nމާލެ، މާރުކޭޓް -- ސަން ފޮޓޯ/ އަހުމަދު އަވްޝަން އިލްޔާސް\nމާލޭ، ދަތުރުވެރިންގެ މާރުކޭޓުން ދޫކުރާ ގޮޅިތަކަށް އެދުމުގެ ފުރުސަތު މާލޭ ސިޓީ ކައުންސިލުން ހުޅުވާލައިފިއެވެ.\nސިޓީ ކައުންސިލުން މިދިޔަ ބުރާސްފަތި ދުވަހު ނެރުނު އިއުލާނުގައި ބުނެފައިވަނީ، ހުޅިތަކަށް އެދި ހުށަހެޅުމުގެ ފުރުސަތު މާދަމާއިން ފެށިގެން އަންނަ މަހު 19 ވަނަ ދުވަހާ ހަމަށް ކުރިމަތިލުމަށް ހުޅުވާލާފައިވާ ކަމަށެވެ.\nގޮޅިތަކަށް ކުރިމަތިލުމަށް އެދޭނީ އެކަމަށް ހާއްސަކޮށް ކައުންސިލުން ދޫކުރާ ފޯމުން ކަމަށްް އިއުލާންގައި ބުނެއެވެ. އެ ފޯމު ރަސްމީ ދުވަސް ދުވަހު ހެނދުނު 8:00 އިން ފެށިގެން 14:00 އާ ދެމެދު މި ކައުންސިލުން ލިބެން ހުންނާނެ ކަމަށާއި އަދި ކައުންސިލުގެ ވެބްސައިޓު www.malecity.gov.mv އިން ޑައުންލޯޑް ކުރެވެންވެސް ހުންނާނެ ކަމަށް އިއުލާންގައި ވަނީ ބުނެފައެވެ.\nދަތުވެރިންގެ މާރުކޭޓް މަރާމާތަށް ބަންދުކޮށްފައި ހުންނަތާ ދުވަސްކޮޅެއް ވެއްޖެ އެވެ. އެކަމާ ގުޅިގެން ބައެއް ވިޔަފާރިވެރިން ވަނީ ކަންބޮޑުވުންވެސް ފާޅުކޮށްފައެވެ.\nސިޓީ ކައުންސިލުން ވަނީ، މާރުކޭޓު ބަންދު ކުރި އިރު ހުރި 174 ގޮޅި، ބޮޑުކޮށް 117 ގޮޅިއަށް ބަދަލުކުރުމަށް މިދޔަ އޮކްޓޯބަރު މަހު އުސޫލެއް ފާސްކޮށްފައެވެ. އެކަމާ ގުޅިގެން ކައުންސިލް އެހެން މެމްބަރުންނާއި ކައުންސިލްގެ މޭޔަރު ޝިފާ މުހައްމަދާ މެދު ދެބަސްވުމެއްވެސް ހިނގިއެވެ.


ބޮޑު ތިލަދުންމަތީ “އެއްބުރުން” ޖަލްސާތަކުންވެސް އެމްޑީޕީ އަށް އުތުރި އަރަމުންއަންނަ ތާއީދު ފެނިގެންދާނެ – Maldivian Democratic Party\nބޮޑު ތިލަދުންމަތީ “އެއްބުރުން” ޖަލްސާތަކުންވެސް އެމްޑީޕީ އަށް އުތުރި އަރަމުންއަންނަ ތާއީދު ފެނިގެންދާނެ\nއެމްޑީޕީގެ ރިޔާސީ ކެންޑިޑޭޓް ރައީސް މުހަންމަދު ނަޝީދު ބޮޑު ތިލަދުންމަތީ “އެއްބުރުން” ޖަލްސާ ތަކުގައި ބައިވެރިވެވަޑައިގެންނެވުމަށް މިއަދު ވަރަށް ހެނދުނާ ފުރާވަޑައިގަންނަވައިފިއެވެ. ބޮޑުތިލަދުންމަތީ “އެއްބުރުން” ބޮޑު ޖަލްސާ ތައް މިފަހަރު ބޭއްވެވުމަށް ހަމަޖެހިފައިވާ ތަރުތީބަކީ 8 މޭ 2013 ވާ ބުދަދުވަހު (މިއަދު) ށަވިޔަނި މިލަންދޫގައި ރޭގަނޑުގެ ބޮޑުޖަލްސާއަކަށްފަހު9މޭ 2013 ވަނަދުވަހު ހއ. އިހަވަންދޫގައި އެމްޑީޕީ އުފާވެރި ހަވީރެއްގެ ހަފްލާ އަދި އެރޭ ހއ. ދިއްދޫގައި ބޮޑު ޖަލްސާ، އަދި 10 މޭ 2013 ވާ ހުކުރު ދުވަހު ހދ. ކުޅުދުއްފުށީގައި އުފާވެރި ހަވީރަކާއެކު އެރޭގެ ރޭގަނޑުގެ އިހްތިފާލްތަކާއި “އެއްބުރުން” ބޮޑު ޖަލްސާގެ އެއްވުމެވެ.\nކުޅުދުއްފުށީގައި ބޭއްވޭ އުފާވެރި ހަވީރުގެ މުހިންމު ބައެއް ޚާއްޞަކުރެވިފައިވަނީ ކުޑަކުދިންގެ ހަފްލާއަކަށް ކަމަށާއި، ކުޑަކުދިންގެ ކުރިމަގާމެދު އެމްޑީޕީގެ ރިޔާސީ ކެންޑިޑޭޓް ރައީސް މުހަންމަދު ނަޝީދު ފާޅުކުރައްވަމުންގެންދަވާ އުންމީދީ ކުރިމަގު މުނާސަބުކުރެވި ކުޅުދުއްފުށީގައި ކުލަގަދަގޮތަކަށް ފާހަގަކުރުމަށް ހަމަޖެހިފައިވާކަމުގައި ރިޔާސީ ކެމްޕެއިންގެ ކުޅުދުއްފުށި ހިމެނޭ ދާއިރާގެ ކޯޑިނޭޓަރ ޞިފާ މުހަންމަދު ވިދާޅުވިއެވެ. ކުޅުދުއްފުށީ ހަވީރަކީ ދާދިފަހުން އައްޑޫ ސިޓީގައި ބޭއްވިގެންދިޔަފަދަ ފަންނީ މައުލޫމާތު ބަދަލުކުރެވުމުގެ އަދި އެކުވެރިކަމުގެ މާހައުލެއްގައި ބޭއްވޭނެ ހަފްލާއެއްކަމުގައިވެސް އެދާއިރާގެ ޓީމުން ޚަބަރުދީފައިވެއެވެ. ހަމައެއާއިއެކު މިލަންދޫ، އިހަވަންދޫ، ދިއްދޫ އަދި ކުޅުދުއްފުށީގައިވެސް އެމްޑީޕީ އިންޞާފުގެ ދަތުރުގެ އަދި ދޭތިން ފަހެއްޗާއި ވަޢުދާއި ހިނގުމުގެ މަސައްކަތު ބައްދަލުވުންތަކާއި ޕްރޮގްރާމްތައް ކުރިއަށް ދާނެކަމުގައި ބޮޑުތިލަދުންމަތީގައި މަސައްކަތްކުރައްވާ އެމްޑީޕީ ޓީމްތަކުން ޚަބަރުދެއެވެ.\nމިރޭ ބޭއްވޭ ޚާއްޞަ ޖަލްސާއަށް ށަވިޔަނި އަތޮޅާއި އަދި ބޮޑުތިލަދުންމަތީގެ އެހެންރަށްތަކުން ނުހަނު ފުރިހަމަ ތަރުހީބެއް ލިބިވަޑައިގަންނަވާކަމުގައި، 02 މޭ 2013 ވަނަދުވަހުން ފެށިގެން މިފަހަރުގެ ތައްޔާރީތަކަށްޓަކައި އެއަތޮޅުގެ ރަށްތަކުގައި ކެމްޕެއިންއާއި ގުޅުންހުރި މަސައްކަތުބައްދަލުވުންތައް ހިންގެވުމާއި ދޮރުން ދޮރަށް ހިންގެވުމުގައި ޢަމަލީގޮތުން ބައިވެރިވެވަޑައިގަންނަވަމުން ގެންދަވާ ހެންވޭރު ދެކުނު ދާއިރާގެ ރައްޔިތުންގެ މަޖިލީހުގެ މެމްބަރު ޙާމިދު ޢަބްދުލްޣަފޫރު ފާހަގަކުރެއްވިއެވެ.\nބޮޑު ތިލަދުންމަތީ “އެއްބުރުން” ޖަލްސާތަކުންވެސް އެމްޑީޕީ އަށް އުތުރި އަރަމުންއަންނަ ތާއީދު އިރާދަފުޅާއެކު ފެނިގެންދާނެ ކަމުގައި (މިވަގުތު ރާއްޖެއިންބޭރުގައި ހުންނަވައި) މިޖަލްސާތަކާގުޚޭ މަޢުލޫމާތު ނޫސްވެރިންނަށް ދެއްވުމަށް ފޮނުއްވެވި މެސެޖެއްގައި އެމްޑީޕީގެ ޗެއަރޕާސަން މޫސާމަނިކު ވިދާޅުވިއެވެ. “އަޅުގަނޑުމެންގެ އަމާޒުތައް ކަސިޔާރުކޮށްލުމަށް ބަޔަކު ކިތަންމެ ވާހަކައެއް ދެއްކިޔަސް އަޅުގަނޑުމެންގެ މަސައްކަތްތައް ދާނީ ބާރަށް ކުރިއަށް، އާންމު ޖަލްސާ ތަކާ ޚާއްޞަޖަލްސާތަކާ އެއްބުރުން ޖަލްސާތަކާ މުޅިރާއްޖެ ތަމްސީލުވާގޮތަށާ ސަރަހައްދީ ގޮތުގައި އިރާދަފުޅާއެކު ދާނީ ބޭއްވެމުން. އަޅުގަނޑުމެންގެ އަމާޒުތައް ނުވަތަ މެނިފެސްޓޯ އުސްއަލިތަކުގެ އަދި އިތުރު ފަސް ހަ ބުރު އިންތިޚާބުގައި ވޯޓްލުމާ މިދޭތެރޭ އިރާދަފުޅާއެކު ކާމިޔާބު ކަމާ އުފާވެރިކަމާ ލޯތްބާއެކު ބޭއްވިގެންދާނެ” ކަމުގައި ޗެއަރޕާސަން މޫސާމަނިކު ވިދާޅުވިއެވެ.\nބޮޑު ތިލަދުންމަތީ “އެއްބުރުން” ޖަލްސާތަކުގައި ބައިވެރިވެވަޑައިގަންނަވާ ބޭފުޅުންގެތެރޭގައި އަންހެނުންގެ ރޫހުގެ އާއި ޒުވާނުންގެ ހިތްވަރުގެ އަދި ދާއިރާތަކުގެ މެމްބަރުންނާއި، ރައީސްނަޝީދު ސަރުކާރުގެ ވަޒީރުންނާއި ރައްޔިތުންގެ މަޖިލީހުގެ އެމްޑީޕީ މެމްބަރުންނާއި ރައްޔިތުންގެ މަޖިލީހުގެ ރައީސް އޮނަރަބްލް ޢަބްދުﷲ ޝާހިދާއި އެމްޑިޕީގެ ރިޔާސީ ކެންޑިޑޭޓް ރައީސް މުހަންމަދު ނަޝީދު ހިމެނިވަޑައިގަންނަވާނެއެވެ.


Vaccine Jehi Fahun Maruvi Doctorehgge Marakee Gudhurathee Mareh Kamah Kanda Alhaifi - Vaguthu\nކޮވިޑް-19 އިން ރައްކާތެރި ވުމުގެ ގޮތުން ފައިޒާ ވެކްސިން ޖެހިތާ ދެ ހަފްތާ ނުވަނިސް މަރުވި ފްލޮރިޑާގެ ޑޮކްޓަރުގެ މަރަކީ ގުދުރަތީ މަރެއްގެ ގޮތުގައި ކަނޑައަޅައިފިއެވެ.\nއޮފިޝަލުން މި ނިންމުން އާންމު ކޮށްފައިވަނީ އިއްޔެ މެޑިކަލް އެގްޒަމިނާ އޮފީހުގައި ބޭއްވުނު ބައްދަލުވުމެއްގައެވެ.\nޑޮކްޓަރ ގްރެގޮރީ މައިކަލް މަރުވެފައިވަނީ އެތެރެ ހައްޓަށް ލޭ ފޭބުމުގެ ސަބަބުންނެވެ. ނަމަވެސް، މިހެން ކަންތައް ވީ ވެކްސިނުގެ ސަބަބުން ކަމެއް ޔަގީން ވެފައެއް ނުވެއެވެ.\nޖެނުއަރީގައި މި މަރުވި ފްލޮރިޑާ ޑޮކްޓަރުގެ މަރު ވަނީ ފްލޮރިޑާގެ ހެލްތް ފެޑެރަލް އަދި ސެންޓަ ފޯ ޑިސީސް ކޮންޓްރޯލް އެންޑް ޕްރެވެންޝަން (ސީޑީސީ) އިން ތަހުގީގުު ކޮށްފައެވެ. ޑޮކްޓަރުގެ އޮޓޯޕްސީ ހެދުމަށް ފަހު އިތުރު ތަހުގީގަށް އޮޓޯޕްސީ ސާމްޕަލް ވަނީ ސީޑީސީ އަށް ފޮނުވާފައެވެ.\nތަހުގީގު ޓީމުން ކަނޑަ އަޅާފައިވަނީ ޑޮކްޓަރ ގްރެގޮރީ މައިކަލް މަރުވެފައިވަނީ އެތެރެ ހައްޓަށް ލޭ ފޭދިގެން ކަމާއި، އެއީ ގުދުރަތީ މަރެއް ކަމަށެވެ. މި ނިންމުން ނިންމާފައިވަނީ ކުރެވުނު ދިރާސާއިން މައިކަލްގެ މަރާއި ފައިޒާ ވެކްސިނާއި ގުޅުމެއް ވާކަން ފާހަގަ ވެފައި ނެތުމުންނެވެ.\nފައިޒާ އާއި ބިއޯންޓެކް އިން ވަނީ މި ވެކްސިނަކީ ރައްކާތެރި ވެކްސިނެއް ކަމާއި، ކޮވިޑުން ރައްކާތެރި ކޮށްދޭ ވެކްސިނެއް ކަމަށް ބުނެފައެވެ. މި ވެކްސިނަކީ 95.3 އިންސައްތަ ކޮވިޑުން ރައްކާތެރި ވެކްސިނެއް ކަމަށް ފުޑް އެންޑް ޑްރަގް އެޑްމިނިސްޓްރޭޝަން އިން ވަނީ ނިންމާފައެވެ.\nއޭޕްރީލް 10, 2021 09:06\nތިޔަވެކްސިންގެ ފުރިހަމަ ރައްކާތެރިކަން ޑޮކްޓަރަށް އެވަނީ ލިބިފާ. ދެން ގައިމުވެސް ކޮވިޑެއް ނުޖެހޭނެ.


Google pixel6series android 12 aa eku | Mihaaru\nގޫގުލް ޕިކްސެލް6ސީރީޒް އެންޑްރޮއިޑް 12 އާ އެކު\nފޯނު ވިއްކަން ފަށަން ހަމަޖެހިފައި ވަނީ މި މަހުގެ 28 އިން ފެށިގެން\n21 އޮކްޓޯބަރ 2021 - 06:47\nމާކެޓްގައި މިހާރު ހުރި މަޝްހޫރު ބްރޭންޑްތަކާ ވާދަކުރެވޭ ފެންވަރުގެ ފޯނެއްގެ ގޮތުގައި ގޫގުލްގެ ޕިކްސެލް ސީރީޒް6ގެ ފޯނުތައް ދައްކާލައިފިި އެވެ.\nފުރަތަމަ ފަހަރަށް އެންޑްރޮއިޑް 12 އޮޕަރޭޓިން ސިސްޓަމް (އޯއެސް) އާ އެކު ނެރޭ ޕިކްސެލް6ސީރީޒްގައި ހިމެނީ ދެ މޮޑެލްއެކެވެ. އެއީ ޕިކްސެލް6އާއި ޕިކްސެލް6ޕްރޯ އެވެ. ދެ މޮޑެލްގެ ތެރެއިން ޕިކްސެލް6އަކީ 6.4 އިންޗީގެ އޯލެޑް ޑިސްޕްލޭއަކާއި އަށް ގިގަބައިޓްގެ މެމޮރީ އާއި 128/256 ޖީބީ ސްޓޯރޭޖްގެ ފޯނެކެވެ. ޕިކްސެލް6ޕްރޯ އަކީ 6.7 އިންޗީގެ އޯލެޑް ޑިސްޕްލޭއަކާއި 12 ގިގަބައިޓްގެ މެމޮރީ އާއި 128/256 ޖީބީގެ ސްޓޯރޭޖްގެ ފޯނެކެވެ.\nގޫގުލް އިން ބުނެފައިވާ ގޮތުގައި މި ދެ މޮޑެލްގެ ކެމެރާ އަކީ ވެސް މިހާތަނަށް ސްމާޓް ފޯނަކުން ގެނެސްދޭނެ އެންމެ ވަރުގަދަ އަދި އެންމެ ތަފާތު ކެމެރާއަށް ވާނެ އެވެ.\nޕިކްސެލް6ސީރީޒަކީ ގޫގުލްގެ "ޓެންސަ" ޗިޕާ އެކު ފަރުމާ ކޮށްފައިވާ ފޯނެކެވެ. އެއާ އެކު މިއީ ބޭނުން ކުރަން ވަރަށް ފަސޭހަ، ސްޕީޑް އެހާމެ އަވަސް ފޯނުތަކަކަށް ވާނެ ކަމަށް ބުންޏެވެ. މި ސީރީޒް ހާއްސަވާ ސަބަބުތަކުގެ ތެރޭގައި އާޓިފިޝަލް އިންޓެލިޖެންސް (އޭއައި) އަށް ބަރޯސާވާ މިންވަރު ވެސް ބޮޑުވުން ހިމެނެ އެވެ. އެހެންވެ ޓްރާންސްލޭޝަނަށް ވަރަށް ބޮޑުތަން ފަސޭހަކޮށްދޭނެ އެވެ.\nޕިކްސެލް ސީރީޒް މާކެޓަށް ނެރެން ނިންމާފައި ވަނީ މި މަހުގެ 28 ގަ އެވެ. މިހާރު ޕްރީ-އޯޑަރަށް ވެސް ހުޅުވާލާފައިވާ އިރު، ޕިކްސެލް6ގެ އަގަކީ 599 ޑޮލަރު (9,254ރ.) އެވެ. ޕިކްސެލް6ޕްރޯގެ އަގަކީ 899 ޑޮލަރު (13,889ރ.) އެވެ.\nގޫގްލް އެންޑްރޮއިޑް ސްމާޓް ފޯން ގޫގުލް ޕިކްސެލް ފޯން\nއައިފޯނަކަށް ވާދައެއް ނުކުރެވޭނެ! އިންޝާ ﷲ!


galehiri: ދިވެހި ރަސްކަމަށްވުރެ\nމިއަދާ ޖެހެންދެން ރާއްޖޭގެ ތާރީޚު ލިޔުމަކީ ވެރިކަމުގެ ދާއިރާއިން ކުރަމުން އައި ކަމެކެވެ. ތާރީޚު ލިޔާ ފަރާތަކަށް އެތާރީޚް އޮޅުންފިލުވައިދީ ހަދަނީ އެ ދާއިރާއިންނެވެ. ލިޔުމުގެ މަސައްކަތް ކުރަނީވެސް އެ ދާއިރާއެއްގެ މުވައްޒަފުންނެވެ. މިހެންވުމުން ތާރީޚް އޮތީ ޤައުމީ ތާރީޚަށްވުރެ ބޮޑަށް ވެރިކަމުގެ ތާރީޚުކަމުގައި ވެފައެވެ. ވެރިކަމުގެ ފަރާތުން ޖެއްސި ކުލައެއް އޭގައި ޖެހިފައެވެ.\n- މުޙައްމަދު އިބްރާހީމް ލުޠުފީ، މުޚްތަޞަރު ތާރީޚު ދީބާމަޙަލް\n1789މ. ގައި ޙަސަން ނޫރައްދީން(1) ރަދުން ޙައްޖަށް ވަޑައިގެންފައި އެނބުރި މާލެ ވަޑައިގެންއިރު ފުވައްމުލަކުގައި ހުންނެވި ޙާޖީ ބަންޑާރައިންގެ ދަރިކަލުންނަށް ރަސްކަން ހޯދައިދިނުމަށް ބަޔަކު މަސައްކަތް ކުރިކަމުގެ ނަމުގައި އެތައްބަޔަކު ވަނީ އަރުވާލައިފައި ކަމަށް ދިވެހިތާރީޚު ފޮތުގެ 254ޞ. ގައި ވެއެވެ. އަދި މިފޮތުގެ އެބަޔާއި ޖެހިގެން ދެން އަންނަ ބައިބައި ބައްލަވާލެއްވުމުން އިތުރު މަޢުލޫމާތްތަކެއް އެނގިވަޑައިގަތުމަކީ އެކަށީގެންވާ ކަމެކެވެ.\nޙަސަން ނޫރައްދީން ރަދުން ޙައްޖުން އެނބުރި ވަޑައިގަތްފަހުން ވެސް ރަސްކަން ހޯދުމަށް ބަޔަކު މަސައްކަތްކުރާކަމަށް ދެކެވުނު ދޮގު ވާހަކައަކާއި ގުޅިގެން ކަމުގެ ޙަޤީޤަތަށް ބެއްލެވުމެއް ނެތި ސިރާޖުއްދީން ފަނޑިޔާރު މަނިކުފާނަށްވެސް ބޮޑެތި އަދަބުތަކެއް ދެއްވައި އަރުވާލެއްވިއެވެ. އަދި އެނޫން އެތައްބަޔަކު އެފަހަރުވެސް އަރުވާލެއްވިއެވެ. ދިވެހިތާރީޚުން އެނގެންހުރި މިބާވަތުގެ ކަންކަމަށް ބަލައި ފިކުރު ހިންގައިލުމުން މިދެފަހަރުމެ ހިނގިކަމަށް ބުނެވޭ ކަންކަން ހިނގަން މެދުވެރިވެދާނެ ގޮތަކީ ބުއްދިއަށް ވިސްނައިގަތުން އެހާ އުނދަގޫ ގޮތެއްކަމަށް ނުވާނެއެވެ. ނަމަވެސް އޭގެ ފަހުން މިހާތަނަށް އެތައް އަހަރުތަކެއް ވޭތިވެދިޔުމުން މިހާރު އޮތީ އެކަންކަމަށް ވިސްނައި ޢިބްރަތެއް ލިބޭތޯ އުޅުމެވެ. އެދުވަސްވަރުގެ ބޭފުޅުންނަށް ހިތްނިޔަތް ނުބައިކޮށް އެކިގޮތަށް އެކިވާހަކަ ދެއްކުމުގައި މިހާރު ލިބޭނޭ އެއްވެސް ފައިދާއެއް ނޯންނާނެއެވެ. އެފަހަރު ސިރާޖުއްދީނާމެދު ކަންކުރެއްވިގޮތާ މެދު ދިވެހިތާރީޚުގައި ލިޔެފައިވެއެވެ.\n"ރަދުންގެ އަރިއަހުގައި ޢަރަބިކަރާ ގެންދެވި އިބްރާހީމް ސިރާޖުއްދީން ފަޑިޔާރުމަނިކުފާނު އޭނަޔާއެކުގައި ބަޔަކުމީހުން ރަސްކަން އަތުލާން ވާހަކަދެކެވިގެން މިވާހަކަ ދެކެވުނު ދޮގުބަސްތައް ގަބޫލުވެވިގެން މިފަޑިޔާރުމަނިކުފާނު ތަޅައި ވަރަށްއަދަބު ދެއްވައިފައި އެމަނިކުފާނު ހުވަދޫ ކަޑުހުޅުދުވަށް އަރުވާލެއްވިޔޭ. އޭނާގެ މަންމާ ފާޠިމާ ރަނިކިލެގެފާނު ވެސް އެމަނިކުފާނާއެކު ފޮނުވާލެއްވިޔޭ. އެފަޑިޔާރުމަނިކުފާނަށް އަދަބުދެއްވާން ތެޅުއްވި ތެޅުއްވުމުގައި އޭނާގެ ގައިގައި ހަތަރުސަތޭކަ ހަތްދިހަގަޑު ފާރު ހުއްޓޭ. މީގެތެރޭގައި ލޭ އަންނަވަރު ފާރާއި މަސްކެފުނު ފާރާއި އެޔަށްވުރެ ފުންވެ މަހާ ކައްޓާ ދެމެދުގައި ހުންނަ ދުލި ފެންނަ ފާރާއިހުއްޓޭ. މިދެމައިން އެކުގައި ޙަސަން ތާޖުއްދީން ފަޑިޔާރު ކަލޭގެފާނުންގެ ފުތް ކުޑަ ފަޑިޔާރުކަލޭގެފާނުގެ ފުތް މައްކާ ސީދީގެ ފުތް އަޙުމަދު މަނިކުފާނު އަރުވާލެއްވިޔޭ. މީނާގެ ދެދަރިންވެސް ފޮނުއްވިޔޭ. އަދި އެހެން މީސްމީހުންވެސް އޭނަޔާއިއެކު އަރުވާލެއްވިޔޭ. މިކަންތައްވީ 1206ހ. ވަނައަހަރު ޛުލްޤަޢުދު މަހު އަށްޑުވަހުއޭ. ދެން މޫސާ ނަޖުމުއްދީނަށް ފަޑިޔާރުކަން ދެއްވެވިޔޭ. ދެން ހުވަދޫ މީހުންނަށް އަމުރުކުރެއްވިޔޭ އެފަޑިޔާރުމަނިކުފާނަށް (އިބްރާހީމް ސިރާޖުއްދީނަށް) އެއްވެސް ހަދިޔާއެއް ނުކުޅައުމަށް. ބިލެތްފަތްގަޑެއްވެސް ނުދިނުމަށް. ގެޔެއް އެޅުމުގައިވެސް އެހީޔެއް ނުވުމަށާއި. ދީނުގެ މަސްއަލަޔެއްވެސް ނުއެހުމަށާއި މާލޫދެއްވެސް އޭނާ ގާތުން ނުކިޔެވުމަށާއި މިކަންތަކަށް އަމުރުކުރެއްވިޔޭ."\nކޮންމެއަކަސް ޙާޖީ ބަންޑާރައިންގެ ދަރިކަލުންނަށް ރަސްކަން ހޯދައިދިނުމަށް ބަޔަކު މަސައްކަތް ކުރިކަމުގެ ނަމުގައި އެތައްބަޔަކު އަރުވާލިއިރުވެސް ޙާޖީ ބަންޑާރައިންގެ ދަރިކަލުން ހުންނެވީ ފުވައްމުލަކުގައެވެ. ހިނގިކަމަށް ބުނެވޭ ކަންކަމެއްގެ ޙަޤީޤަތަށް ބެއްލެވުމެއްނެތި ރަސްކަމުގެ ފަރާތުން ކުރައްވަމުން ގެންދެވި ކަންކަމުގެ ސަބަބުން މަސްރަޙު އޮތީ ވަރަށް ބަނަވެފައެވެ. އެހެންވާން ޖެހުމުގެ ސަބަބުތަކެއްވެސް ހުއްޓެވެ. އަރުވާލި ބަޔަކު އަރުވާލުމުގެ އިތުރަށްވެސް ދިވެހި ގިނަރައްޔިތުން ޤަބޫލުނޫން އެތައްކަމެއްވަނީ ހިނގަމުން ގޮސްފައެވެ. އެހެނީ މުސްލިމް ދިވެހީންގެ ގިނަ މީހުންނަކީ ޞުލްޙަ މަޞްލަޙަތާއި އަމަންއަމާންކަމަށް އަބަދުވެސް ލޯބިކުރާ ބަޔެކެވެ.\nބަޔެއްގެ ކެހިވެރިކަމެއްގެ ތެރެއިން ރަސްކަމުގެ ބޮޑުންލައްވައި މިކަންކަން ހިންގާފައި އޮއްވައި ޙަސަން ނޫރައްދީން ރަދުން ދެވަނަފަހަރު ޙައްޖަށް ވަޑައިގަތުމަށް ފުރާވަޑައިގަތުމުގެ ކުރިން އޭރު އަރުވާލައްވާފައިވާ ބައެއްމީހުން ދޫކޮށްލެއްވިއެވެ. ތާރީޚުފޮތުގައި ލިޔެފައިވަނީ "އަރުވާލެއްވި މީހުން ކުރެން އިބްރާހީމް ސިރާޖުއްދީން ފަޑިޔާރު މަނިކުފާނާއި އޭނާގެ ތިމާގެމީހުންނާއި ނޫން އެހެން މީސްމީހުން ގެންނެވިޔޭ. ދެން އެމީހުންގެ ގެދޮރު އެމީހުންނަށް ދެއްވެވިޔޭ" މިހެންނެވެ. އޭރު ސިރާޖުއްދީންވަނީ ކަޑުހުޅުދޫއަށް އަރުވާލެއްވިތާ9މަސްދުވަހުގެ ފަހުން ހައްދުންމަތީ ގަމަށް ވަޑައިގަތުމުގެ އަމުރުދެއްވާފައެވެ.\nއެފަހަރު ރަދުން ފުރާވަޑައިގަތުމުގެ ކުރިން މުލަކުގައި ހުންނެވި ޙާޖީ ބަންޑާރައިންގެ ދަރިކަލުން ޢިއްޒަތުގައި މާލެ ގެންނެވިއެވެ. އެކަންކުރެއްވީ ރަދުން ޙައްޖަށް ފުރާވަޑައިގަންނަވާތީ މަސްރަޙުގެ ބަނަކަމަށް ޙައްލެއް ހޯއްދެވުމުގެ ގޮތުންނާއި ޙާޖީ ބަންޑާރައިންގެ ދަރިކަލުންގެ ފަރާތްޕުޅުން އެއްވެސްކަހަލަ އުނދަގޫފުޅެއް ރަދުންނަށް ކުރިމަތިފުޅު ނުވާތީއާއި އަދި ހިނގިކަމަށް ބުނެވޭ ކަމެއްގައި އެމަނިކުފާނުގެ ދައުރެއް ނެތްކަން ރަދުންނަށް އެނގިވަޑައިގަންނަވާތީ ކަމަށް ބުނެވެއެވެ. މިކަންކަމާއެކު ރަދުން ޙައްޖަށް ފުރާވަޑައިގަންނަވާތީ ރަސްކަން ޙަވާލުކުރެއްވި އެރަދުންގެ ދަރިކަލުން މުޢީނުއްދީން(1) ރަދުންނަށް ސިޔާސީގޮތުން "ހިމޭން" ވެއްޓެއް ޤާއިމްކޮށްދެއްވުމަކީ ވެސް ޙަސަން ނޫރައްދީން ރަދުންގެ ބޭނުންފުޅެކެވެ.\nޙާޖީ ބަންޑާރައިންގެ ދަރިކަލުން މާލެ ގެންނެވުމަށް އަރުމާދު ދަތުރުފުޅެއް ތައްޔާރުކުރައްވައި މުލަކަށް ފޮނުއްވައިގެން ޢިއްޒަތުގައި އެމަނިކުފާނު މާލެ ގެންނަވައި ރަސްކަމުގެ ބޮޑުންނާއިއެކު ރަސްކަމުގެ ގަނޑުވަރުގައި ރަދުން އެމަނިކުފާނާއި ބައްދަލުކުރެއްވިއެވެ. ޙާލުކޮޅުގެ ވާހަކަ އެއްސެވިއެވެ. އަދި މިދޭތެރެއިން ހިނގައިދިޔަ ކަންކަމާމެދު (އެމަނިކުފާނަށް ރަސްކަން ހޯދައިދޭން ބަޔަކުއުޅުނުކަމަށް ބުނެވޭ ބުނުމާމެދު) ވިދާޅުވަނީ ކީކޭތޯ ރަދުން އެއްސެވީމާ އެމަނިކުފާނު ވިދާޅުވިއެވެ.\n"ދިވެހި ރަސްކަމަށްވުރެ މުލަކު ދިގަލަގެދަރު އާމިނާ މަނިކެފާނު ފެނުކައްކައި ނުކައި އެއްލާލައިފައި އޮންނަ ކަހަނަލަކޮޅެއް ވެސް އަޅުގަނޑަށް މާރަނގަޅެވެ."\n(ކަހަނަލައަކީ ތޮއްޓާއި އަދި ތޮއްޓާ ގުޅޭ ހިސާބު އަލަގަނޑުގައި ކެހެނިކަން ގަދަ ފުރެއްދެ އަލައިގެ ބާވަތެކެވެ. މިއަލަ ކެއުމަށް ބޭނުންކުރެވޭނީ ކެހެނި ފިލުވައިގެންނެވެ. މީގެ ތަފާތު ވައްތަރުތައް ހުރެއެވެ.)\nޙާޖީ ބަންޑާރައިންގެ ދަރިކަލުން ދެއްވި ޖަވާބުން ރަސްގެފާނާއި ބޮޑުންގެ ގިނަ ބޭފުޅުން އުފާފުޅުވެ ހިނިފުޅުވަޑުވައި ވަރަށް އޯގާވެރިކަމާއެކު ހެޔޮފުޅުކޮށް ހިތްތެވިކަމަށް ބުނެވެއެވެ. އެއަށްފަހު ބޭނުންފުޅުނަމަ މާލޭގައި ހުންނެވުމަށް ނުވަތަ މުލަކުގައި ހުންނެވުމާމެދު ފެނިވަޑައިގަންނަވާ ގޮތެއް ޚިޔާރުކުރެއްވުމަށް ހުއްދަ ވިދާޅުބަސްފުޅު ރަދުން އިއްވެވިއެވެ. ޙާޖީ ބަންޑާރައިންގެ ދަރިކަލުން ބޭނުންފުޅުވީ ދޭތެރެއަކުން މާލެ ވަޑައިގެން އުޅުއްވިޔަސް މުލަކުގައި ދިރިއުޅުއްވުމަށެވެ.\nޙާޖީ ބަންޑާރައިންގެ ދަރިކަލުންނަށް “ފާމުލަދޭރިކިލެގެ” ކަމުގެ ޢިއްޒަތް ދެއްވައި ކޮލިލެއްވީ މިދަތުރުފުޅުގައެވެ. އޭރު އެކިލެގެފާނުގެ އުމުރުފުޅަކަށްވާނީ 32, 33 ވަރަކަށް އަހަރުކަމާއި ކުރިން ފުވައްމުލަކަށް ފޮނުވާލެއްވީ ޢުމުރުފުޅުން7އަހަރުގައިކަމަށް ބުނެވެއެވެ. އިބްރާހީމް ފާމުލަދޭރިކިލެފާނަށް ކިލެގެކަމުގެ ޢިއްޒަތް ދެއްވުމަށް ޙަސަން ނޫރައްދީން ރަދުން ނިންމެވިހިނދު އެކަމާއި ރުހިވަޑައިނުގަންނަވާ ބޮޑުންގެ ބޭފުޅަކު އެދުވަސްވަރު ހުންނެވިއެވެ. އަހަރުތަކެއްގެ ފަހުން މިބޭފުޅެއްގެ ފަރާތްޕުޅުން ސިޔާސީ ގޯނާއަކާއި އިބްރާހީމް ފާމުލަދޭރިކިލެފާނާއި ކުރިމަތިފުޅުވިއެވެ. ނަމަވެސް އެވާހަކައަކީ މިލިޔުމުގެ ބޭނުމާއި ގުޅޭ ވާހަކައެއްނޫނެވެ.\n"ދިވެހި ރަސްކަމަށްވުރެ މުލަކު ދިގަލަގެދަރު އާމިނާ މަނިކެފާނު ފެނުކައްކައި ނުކައި އެއްލާލައިފައި އޮންނަ ކަހަނަލަކޮޅެއް ވެސް އަޅުގަނޑަށް މާރަނގަޅުކަމަށް" ޙާޖީ ބަންޑާރައިންގެ ދަރިކަލުން ޙަސަން ނޫރައްދީން ރަދުންގެ އަރިހުގައި ވިދާޅުވީ ކީއްވެތޯ ބަލާލުމަކީ ނެތްކަމެއް ނޫނެވެ. އެއީ ހަމައެކަނި އެމަނިކުފާނު ތުއްޕުޅުއިރު އެމަނިކުފާނުގެ ބައްޕާފުޅު ޝަހީދުކުޅައުމާއި އޭގެފަހުން އެމަނިކުފާނު ޤަތުލުކުރައްވަން އުޅުއްވައި އެކަންނުވެ ފުވައްމުލަކަށް ފޮނުވާލެއްވުމާއި ގުޅިފައިވާ ކަންކަމެއް ނޫނެވެ. އެތައް ކަމެކެވެ. އެތައް ގޮތަކުންނެވެ.\nޙާޖީ ބަންޑާރައިންނަކީ ދިވެހި ރަސްރަސްކަލުންގެ ތެރެއިން ޢާއްމުން ވަރަށްލޯބިވި ބޭފުޅެއްކަން ތާރީޚުގެ ޞަފުޙާތަކުން ފެނެއެވެ. އެރަދުން ޝަހީދުކުޅައުމަށް ފަހު ދާދިފަހަކާ ޖެހެންދެން ވެސް ކާބޯތަކެތީގެ ގޮތުން ކިތަންމެ ދައްޗަސް ރާއްޖޭގެ މީހުންއުޅޭ ގިނަ ގޭގޭގައި ކޮންމެއަހަރަކު ޙާޖީ ބަންޑާރައިންގެ އަހަރުމަތިފުޅު ފާހަގަކޮށް (ފާތިޙާ ކިޔަވައި) އުޅުނުކަމީ ދިވެހީންގެ ގިނަމީހުން އެރަދުންދެކެ ވަރަށްބޮޑަށް ލޯބިވީކަމުގެ ދަލީލެކެވެ. އަދި ރަށްރަށުގައި ހުރި ޙާޖީ ބަނޑާރައިންގެ މަޤާމްފުޅު ކިޔައި އުޅުނު ތަންތާގައި ބިދުޢައިގެ ކަމަކަށްވިޔަސް ދިދަ ޖަހައި އެތަންތަނަށް ނަޛުރުބުނެ ހެދީވެސް ޙާޖީ ބަންޑާރައިންނަށް ދިވެހިންގެ ގިނަ ބަޔެއްގެ ހިތުގައިވާ އާދަޔާއި ޚިލާފު ޤަދަރަކާއި އިޙުތިރާމެކެވެ.\nއެރަދުން ޝަހީދުކުޅައުމަށް ފަހު ދާދިފަހަކާ ޖެހެންދެން ވެސް ކާބޯތަކެތީގެ ގޮތުން ކިތަންމެ ދައްޗަސް ރާއްޖޭގެ މީހުންއުޅޭ ގިނަ ގޭގޭގައި ކޮންމެއަހަރަކު ޙާޖީ ބަންޑާރައިންގެ އަހަރުމަތިފުޅު ފާހަގަކޮށް (ފާތިޙާ ކިޔަވައި) އުޅުނުކަމީ ދިވެހީންގެ ގިނަމީހުން އެރަދުންދެކެ ވަރަށްބޮޑަށް ލޯބިވީކަމުގެ ދަލީލެކެވެ.\nދިވެހި މުސްލިމް ރައްޔިތުން ހިތާމަކުރަންޖެހޭ ފަދަ ނުބައި އަނިޔާވެރި ރަޙުމްކުޑަ ގޮތަކަށް ޙާޖީ ބަންޑާރައިން ޝަހީދުކުޅައުމުގެ އިތުރަށް "ދިވެހިރާއްޖޭގައި ޢިލްމު ކިޔަވާމީހުން އަތުން ފޮތް ފޭރުމާއި ގޭގެ މުގުރާން ފުރަތަމައަށް އަމުރުކުރައްވައި ޙާޖީ ބަންޑާރައިން އުޅުއްވި ގަނޑުވަރު ރޫޅާލައްވައި އެތާނގައިހުރި ހުރިހާ ތަކެތި ގެންދެވިއެވެ. އަދި ޙާޖީ ބަންޑާރައިންގެ ކާފާފުޅު ދިޔަމިގިލީ ބަންޑާރައިންގެ ދިޔަމިގިލީގައި ހުރި ގަނޑުވަރުނޫނީ އެހެން އެއްވެސްތަނެއް އެޢާއިލާއަށް ނުވީއްލަވައި އަތުލެއްވުމާއި ޙާޖީ ބަންޑާރައިންގެ ބައްޕާފުޅު އިބްރާހީމް ރަސްގެފާނުގެ ގޯތިތަކާއި ވަޤުފް ކުރައްވައިފައި ހުރި ތަކެތިވެސް އަތުލައްވައި އިބްރާހީމް ރަސްގެފާނުގެ މަރިޔަމް ކަނބާފާނުގެ އަތްޕުޅުގައި ހުރި ހުރިހާ މުދައު އަތުލެއްވުމަށްފަހު އެކަމަނާގެ ބޭފުޅުންގެ އަތްޕުޅުގައި ހުރި ފޮތްތަކާއި މުދައު އަތުލައްވައި އެބޭފުޅުން ޢިލްމު އުނގެނިވަޑައިގަތުން މަނާކުރައްވައި އެޢާއިލާގެ ބޭފުޅުން ކޮޅުމަޑުލު އެކިރަށްރަށަށް އަރުވައިލެއްވިއެވެ.\nޙާޖީ ބަންޑާރައިންގެ ބައްޕާފުޅު އިބްރާހީމް ރަސްގެފާނުގެ ފާޠިމާ ރަނިކިލެގެފާނަށްވެސް ހަމަ މިފަދަ ޙާލުކޮޅެއް ޖައްސަވައި އެކަމަނާއާއި ދަރިކަލުންވެސް އަރުވާލެއްވިކަން ދިވެހިތާރީޚުގެ ޞަފުޙާތަކުން އެނގެއެވެ. އަދި ޙާޖީ ބަންޑާރައިންގެ އަރިހުގައި އުޅުނު ގިނަ ބައެއްގެ މުދައު އަތުލައި އެބައިމީހުން އެކި ރަށްރަށަށް އަރުވާލެއްވިކަން" މިއީ އޭރު ހިނގާފައިވާ ކަންތަކެއްކަން ދިވެހި ތާރީޚުގެ ޞަފުޙާތަކުން ފެނެއެވެ. މިކަންކަން މިހެން އޮތުމުން ޙާޖީ ބަންޑާރައިންގެ ދަރިކަލުން ޙަސަން ނޫރައްދީން ރަދުންނަށް އެޖަވާބު ދެއްވީއެވެ.\n“އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ” މިސިލްސިލާ ލިޔުން ފުރިހަމަކުރުމަށް މަގުދައްކަވައި އަދި އަޅުގަނޑަށްވެސް ހެޔޮއެދިވަޑައިގަންނަވާ ކަމަށް ޤަބޫލުކުރަންޖެހޭ ބޭފުޅަކު ކޮމެންޓް ކުރައްވާފައި ވަނީ "އުސްތާޛުލް މަރުޙޫމް މުހަންމަދު އިބްރާހީމް ލުޠުފީ ފަދަ އިހުމާލުކުރެވިފައިވާ ތާރީޚީ ޙަޤީޤަތްތައް ގެނެސްދޭން މަސައްކަތްކުރާ ތާރީޚާ ރައްޓެހި ދިވެހިދަރިން މިއަދު މިޤައުމަށް އެބަ ބޭނުންވާ" ކަމަށެވެ.\nބޭފުޅަކު ވިދާޅުވެފައި އެވަނީ އެސިލްސިލާގެ ފުރަތަމަ ބައިގައި ދަންނަވާފައިވާނޭ ފަދައިން ހިނގި ކަމެއް ކުރިމީހަކު ނެތި، ދުށްމީހަކު ނެތި، ދެނެހުރި މީހަކު ނެތި، ޔޯލަކޮށް ބަޔަކު ދެއްކި ނުއުފަންނަ ނުހައްދަވާ ކަމެއްގެ ވާހަކަ އޭގެ އެތައް އަހަރެއްގެ ފަހުން ތާރީޚީ ކަމެއްގެ ގޮތަށް އުފަންކުރުވާ ވާހަކައެއްނޫނެވެ. ކޮންމެސަބަކާހުރެ ވިޔަސް މިހާތަނަށް ލިޔެވި ފެންނަންނެތް ތާރީޚަށް ބޭނުންތެރި ކަމަށް ފެންނަ ހިނގާފައިވާ ކަންކަމުގެ ވާހަކަ ގެނެސްދޭ ވާހަކައެވެ. އެކަންކަން ގެނެސްދެވޭނޭ އެއްގޮތަކީ އެފަދަ ކަންކަން ހާމަކޮށް ބުނެދިނުމެވެ. ލިޔުމެވެ. ނުވަތަ ލިޔާ ބަޔަކަށް ކޮމެންޓްގެ ގޮތުގައި އަންގައި ނުވަތަ ދާންވީމަގު ދައްކައި އެހީތެރިވެދިނުމެވެ.\nއަޅުގަނޑު ލިޔަމުންގެންދާ "އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ" މިސިލްސިލާއަށް ދާންވީ މަގު ދައްކަވައި ހެޔޮއެދިވަޑައިގެން ކުރައްވާފައިވާ ކޮމެންޓުން އެސިލްސިލާގެ މިހާތަނަށް ގެނެސްދީފައިވާ3ބަޔަށް މިހާރު އެވަނީ އިޞްލާޙުތަކެއް ގެނެވިފައެވެ. އެކަމަށްޓަކައި މަގުދެއްކެވި ބޭފުޅުންނަށާއި ނޫހުގެ އިދާރީ ބޭފުޅުންނަށް ޝުކުރު ފަށްފަށްކުރަމެވެ. އެސިލްސިލާއަށް ކޮމެންޓް ކުރައްވައި ދާންވީމަގު ދެއްކެވި ބޭފުޅުން ވިދާޅުވެފައިވާ ގޮތަށް އެފަދަ ލިޔުމަކީ ތާރީޚުގައި "ބުރަދަން" ހުރި ލިޔުމެވެ. އެފަދަ ލިޔުމަކީ ލިޔާ މީހަކު އުޅޭނޭ ތަނެއްގައި އުޅެ ކުރާނޭކަމެއް ކޮށްފައި ލިޔެ “ރާސްޓަސް”ގެ އުޞޫލުން ނަގައި ހިއްލާލެވޭވަރަށް ވުރެ ބުރަދަން މާބޮޑު ލިޔުމެވެ.\nޙާޖީ ބަންޑާރައިންގެ ޢުމުރުފުޅުން 41 އަހަރުގައި އެރަދުންނަށް ހެދިގޮތެއް ހެދުމަށްފަހު އެރަދުންގެ ތުއްޕުޅު ދަރިކަލުން (ފަހުން އިބުރާހީމް ފާމުލަދޭރިކިލެގެފާނު) ޤަތުލުކުރުމަށް މާލޭގެ ވެރިކަމުގެ ބޮޑުންގެމެދުގައި ވާހަކަ ދެކެވުނުކަމާއި މިތުއްޕުޅު ބޭފުޅާގެ ސަލާމަތަށް މަތިވެރިﷲ މެދުވެރިކުރެއްވީ ފުވައްމުލަކު ދެމަފިރިއެއްކަމަށް ލިޔުންތަކުން އެނގެއެވެ.\nޣިޔާޘުއްދީން ރަދުންގެ ތުއްޕުޅު ބޭފުޅާ (ފަހުން އިބްރާހީމް ފާމުލަދޭރިކިލެގެފާނު) އެކަމުން ސަލާމަތްކުރެއްވީ (މެދުވެރިވީ) އިބްރާހީމްރަސްގެފާނާއި ގާތް ބަޔެއްކަމަށް އިބްރާހީމް ފާމުލަދޭރި ކިލެގެފާނުގެ ކަރިއްޔަ ޙަސަންދީދީގެ ޙުސައިންދީދީގެ މަރިޔަމްދީދީގެ މޫސާދީދީގެ އިބްރާހީމް ސަޢީދު މޫސާ ވިދާޅުވެފައިވެއެވެ.\nޣިޔާޘުއްދީން ރަދުންގެ ދަރިކަލުން (ފަހުން އިބްރާހީމް ފާމުލަދޭރިކިލެގެފާނު) މުލަކަށް އަރުވައިލެއްވުމުން އެތުއްޕުޅުބޭފުޅާ ބައްލަވައި ގެންގުޅުއްވީ ދިޔަމިގިލީ ދަރިކޮޅުގެ ވަފާތެރި ބަޔެއްކަމަށް އިބްރާހީމް ފާމުލަދޭރިކިލެގެފާނުގެ ޢާއިޝާދީދީގެ މީދޫގަނޑުވަރު ޙަސަންދީދީގެ ފިޔޯރީ ދޮންދީދީގެ އިބްރާހީމްދީދީގެ މުޙައްމަދު އިބްރާހީމް ލުޠުފީ ވިދާޅުވެފައިވެއެވެ.\nޣިޔާޘުއްދީން ރަދުންގެ ދަރިކަލުން ޤަތުލުކުރުމުގެ ސަލާމަތަށް މެދުވެރިވެ އެމަނިކުފާނު ފުވައްމުލަކަށް ގެންނަވައި ގެންގުޅުއްވީ މުލަކު ދައިގަޑު ގަނޑުވަރު އަޙުމަދު މަނިކުފާނާއި ދިގަލެގެދަރު އާމިނާ މަނިކެފާނާއި ދެމަފިރިކަނބަލުން ކަމަށް އިބްރާހީމް ފާމުލަދޭރިކިލެގެފާނުގެ އާމިނާދީދީ (ބެރިމަގުދީދީ)ގެ ޢަލިދީދީގެ ކަތްދާދީދީ ވިދާޅުވެފައިވެއެވެ. މިކަތްދާދީދީގެ މަންމައަކީ އިބްރާހީމް ފާމުލަދޭރިކިލެގެފާނުގެ ޢާއިޝާދީދީ (ދޮށީދީދީ)ގެ އަޙުމަދުދީދީގެ ޙައްވާދީދީގެ ދޮންދީދީއެވެ. ކަތްދާދީދީއަކީ ކިލެގެފާނުގެ އެންމެދޮށީ ބޭފުޅާއި އެންމެހަނގު ބޭފުޅާގެ ޢާއިލާގެ ބޭފުޅެކެވެ. އޭނާ އަވަހާރަވީ 1986 ގައެވެ.\nއަޅުގަނޑު ލިޔަމުންގެންދާ "އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ" ސިލްސިލާއާއި އަދި ހުވަދުއަތޮޅާއި ގުޅުންހުރި މަޢުލޫމާތުގެ ބޮޑުބައި ލިޔުއްވާފައިވާ ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީއާއި ކުރިން ދެންނެވި ކަތްދާދީދީއާއި ދެބެންގެ ދެދަރިއެވެ. ޙަސަން ޙިލްމީއަކީ މީދޫ ރަހާގެ މޫސާ މަނިކުފާނުގެ ޢަލިމަނިކުފާނުގެ ޙަސަން ޙިލްމީއެވެ. ކަތްދާދީދީއަކީ މީދޫ ރަހާގެ މޫސާ މަނިކުފާނުގެ ދޮންދީދީގެ ކަތްދާދީދީއެވެ. މިދެބޭފުޅުންނަކީވެސް އައްޑޫ ފުވައްމުލައް ހުވަދޫގެ ތާރީޚީ މަޢުލޫމާތުތަކެއް ލިބިވަޑައިގެންފައިވާ ބޭފުޅުންނަށްވީމާ އެއްބޭފުޅަކު އަނެއްބޭފުޅަކަށް މަޢުލޫމާތު ޙިއްޞާކުރެއްވުމަކީ ހިނގާފައިވާ ކަމެކެވެ. މިދެބޭފުޅުންނާއި މަޝްހޫރު ދިވެހި މުއައްރިޚު މުޙައްމަދު އިބްރާހީމް ލުޠުފީއާއި ތިން ބޭފުޅުންނަކީ ޙާޖީ ބަންޑާރައިންގެ ޢާއިޝާދީދީގެ ދަރިފަސްކޮޅުންވެސް ގުޅޭ ބޭފުޅުންނެވެ.\nމިލިޔުމުގެ ބޭނުމަކީ ޣިޔާޘުއްދީން ރަދުންގެ ދަރިކަލުން ޤަތުލުކުރުމުގެ ސަލާމަތަށް މެދުވެރިވެ އެމަނިކުފާނު ފުވައްމުލަކަށް ގެންނަވައި ގެންގުޅުއްވީ މުލަކު ދައިގަޑު ގަނޑުވަރު އަޙުމަދު މަނިކުފާނާއި ދިގަލެގެދަރު އާމިނާ މަނިކެފާނާއި ދެމަފިރިކަނބަލުން ކަމަށް ބުނެވޭތީ މުލަކު ދައިގަޑު ގަނޑުވަރު އަޙުމަދު މަނިކުފާނާކީ ކޮންބޭފުޅެއްތޯ އެނގޭތޯ ބެލުމެވެ. އެކަން އެނގޭތޯ އުޅެން އެބަ ޖެހެއެވެ. އެއީ މިލިޔުމުގެ މައިގަޑު ނަމަކަށްވާ "ދިވެހި ރަސްކަމަށްވުރެ މުލަކު ދިގަލަގެދަރު އާމިނާ މަނިކެފާނު ފެނުކައްކައި ނުކައި އެއްލާލައިފައި އޮންނަ ކަހަނަލަކޮޅެއް ވެސް އަޅުގަނޑަށް މާރަނގަޅެވެ." އެބުނާ ދިގަލަގެދަރު އާމިނާ މަނިކެފާނުގެ ފިރިކަލުން ދައިގަޑު ގަނޑުވަރު އަޙުމަދު މަނިކުފާނެވެ. ނަމަވެސް އެއީ ކޮން ބޭފުޅެއްކަން އެނގޭނީ ގިނަ ބޭފުޅުންގެ އެހީތެރިކަން ލިބިގެންނެވެ. އެކަމާގުޅޭގޮތުން މިހާތަނަށް އަޅުގަނޑަށް ލިބިފައިވާ މަޢުލޫމާތު އަރުވާނަމެވެ.\nމުލަކު އަލްގެދަރު މިސްކިތާއި މުލަކު ދައިގަޑު ގަނޑުވަރާއި ގުޅުވައިދޭ ފަރާތަކީ ދައިގަޑު ދޮންޢީސާ ޚަޠީބު ކަލޭގެފާނުކަމާއި އަދި "ދައިގަޑު" ދައިގަޑު ގަނޑުވަރަކަށް ބަދަލުވީ ދައިގަޑު ދޮންޢީސާ ޚަޠީބު ކަލޭގެފާނުގެ ދަރިކޮޅުން ވަޑައިގަތް އިސްދޫ ޢާއިލާގެ ފެށުންކަމުގައި ހިމެނިވަޑައިގަތް އައްސުލްޠާނު ޢަލީ (ހަތްވަނަ) ރަސްކަމަށް އިސްވެވަޑައިގަތުމާ އެކުގައި ކަމަށް ދިވެހިމުއައްރިޚު މުޙައްމަދު އިބްރާހީމް ލުޠުފީ ލިޔުއްވާފައިވެއެވެ.\nދައިގަޑު ގަނޑުވަރުގެ ބޭފުޅުން\nދިވެހިމުއައްރިޚު މުޙައްމަދު އިބްރާހީމް ލުޠުފީ ލިޔުއްވަނީ “އައްސުލްޠާނު އިބްރާހީމް މުޡުހިރުއްދީން ރަދުންގެ ދަރިކަލުންގެ ނަމެއް ތާރީޚީ ފޮތްތަކުން އެގޭކަށް ނެތެވެ. އެގޭހައި އެއްޗަކީ މުޡުހިރުއްދީނާ އެކު (އެދަރިކަލުން) މުލަކަށް ފޮނުވާލެވުނުކަމެވެ. އޭގެފަހުގައި އެބޭފުޅަކާމެދު އިތުރުމަޢުލޫމާތެއް ނުލިބި ޒަމާންތަކެއް ހިގައިދިޔުމަށްފަހު ފެންނަނީ ހުވަދުއަތޮޅު ކޮނޑޭ ހުކުރުމިސްކިތްދޮށުގައި ހުރި މަހާނަ ގަލެކެވެ. އެގަލުގައި ހުރި ލިޔުންތަކުން ޔަޤީންކޮށްދެނީ އެއީ މުޡުހިރުއްދީން ރަދުންގެ ދަރިކަލުން މުޙައްމަދު މަނިކުފާނުގެ މަހާނަކަމެވެ.\nއެމަހާނަގަލުގައި ހުރި ލިޔުމުގެ ނަކަލުކަމަށް އެރަށު އިހުގެ ކަތީބު ތުއްތީދީ (ކޮނޑޭ ދާރުއްސަލާމް އިބްރާހީމް އިސްމާޢީލްދީދީ) ދެއްކި ލިޔުމުގައިވަނީ “ހާޛާ ޤަބުރުއްޞަޣީރު މުޙައްމަދު ބިން އައްސުލްޠާނު އިބްރާހީމް މުޡުހިރުއްދީން ޝާހުބަންދަރު ބިން އަލްވަޒީރު ޙަސަން މާފަތްތަކުރުފާނު ބިން އަލްވަޒީރު އިބްރާހީމް ޝާހުބަންދަރު ޖަމާލުއްދީނުލް އިސްދުވިލް ޢަޒީޒު” މިފަދައިންނެވެ. 1970މ. ވަނަ އަހަރު ކޮނޑޭ ފަޅުކުރި އިރު އެމަހާނަގައު ހުރިކަމަށްވެއެވެ. ނަމަވެސް 1975މ. ގައި ކޮނޑޭ މީހުން އެބުރި ރަށަށް އައުމާއެކު ރަށުގެ މަގުފާރާއި ގެދޮރު ރޭނުމަށް މަހާނަގައު ބޭނުންކުރުމުގައި އެމުހިއްމު މަހާނަގައުވެސް ގެއްލިދިޔައީ ކަމުގައި ބުނެވެއެވެ. މުޙައްމަދު މަނިކުފާނު އަވަހާރަވީ 1175ހ. ވަނަ އަހަރު ރަމަޟާންމަހު9ވަނަ ދުވަހުގައެވެ. އެއީ އައްސުލްޠާނު ޙަސަން ޢިއްޒައްދީންގެ ރަސްކަމުގެ ތިންވަނަ އަހަރެވެ. އޭރު އެމަނިކުފާނުގެ (މުޙައްމަދު މަނިކުފާނުގެ) ޢުމުރުފުޅަކީ 85 އަހަރެވެ.\nއަދިވެސް މުޙައްމަދު އިބްރާހީމް ލުޠުފީ ލިޔުއްވައެވެ.\n"ތާރީޚުން އެގޭގޮތުގައި އިބްރާހީމް މުޡުހިރުއްދީން ރަދުންގެ ހުންނެވީ އެންމެ ފިރިހެން ބޭފުޅެކެވެ. އެއީ މުލަކު މުޙައްމަދު މަނިކުފާނެވެ. ނަމަވެސް މުލަކު "ކަރިއްޔާ"އިން ފެނުނު ލިޔުމެއްގައިވަނީ "ބޮޑުކިލެގެފާނު (މުޡުހިރުއްދީން ރަދުން)ގެ ދަރީނީ، މުޙައްމަދު މަނިކުފާނު، ބޮޑު ޢާއިޝާފާނު. ބޮޑުޢާއިޝާފާނުގެ ދަރީނީ، ދެއްވަދޫ މީހުން" މިފަދައިންނެވެ. އަދި މިހައިތަނަށް ބޮޑު ޢާއިޝާފާނުގެ ދަރިކޮޅު ހޯދައި ބެލިފައި ނުވެއެވެ. ނަމަވެސް މުޙައްމަދު މަނިކުފާނުގެ ދަރިކޮޅު ފާހަގަކުރެވެއެވެ.\nމުޙައްމަދު މަނިކުފާނުގެ ތިއްބެވިކަން އަދި އެގި ޘާބިތުވެފައިވަނީ4ބޭފުޅުންނެވެ. އެއީ ޙަސަން މަނިކުފާނާއި، ޢަލިމަނިކުފާނާއި ކޮނޑޭ މޫސާ މަނިކުފާނާއި އާމިނާ މަނިކެފާނެވެ. ޙަސަން މަނިކުފާނުގެ ދަރިކޮޅުވަނީ "ހުޖުބު"ވެފައެވެ.\nޢަލިމަނިކުފާނާއި އާމިނާ މަނިކުފާނުގެ ދަރިކޮޅު އަދި ހޯދިފައިނުވެއެވެ. މިއަދާއިހަމައަށް ފާހަގަކުރެވެނީ މޫސާ މަނިކުފާނުގެ ކޮނޑޭ ޢަލިމަނިކުފާނުގެ ދަރިކޮޅެވެ. މޫސާ މަނިކުފާނުގެ މުޙައްމަދު މަނިކުފާނުގެ ދަރިކޮޅުވެސްވަނީ "ނަޑާލި"ވެފައެވެ.\nމުލަކު އަލްގެދަރު މިސްކިތުގެ އުތުރުފަރާތުގައި ވެލިގަލުން ހަދާފައިހުރި ބިސްތާނައަކީ ދައިގަޑު ގަނޑުވަރު ބޭފުޅުންނަށް ޚާއްޞަކުރެވިފައިވާ ތަނެއްކަމުގައި ބުނެވެއެވެ. އެބިސްތާނައިގައި ހުރި މަހާނަގަލުގެތެރެއިން ކިޔަން އެގެނީ ދައިގަޑު ގަޑުވަރު ޙަސަން މަނިކުފާނުގެ މަހާނަގަލެވެ. އޭގައިވަނީ "ދައިގަޑުގަޑުވަރު ޙަސަން ބުނު މުޙައްމަދު ބުނު އައްސުލްޠާނު އިބްރާހީމް އިސްކަންދަރު . . . .” މިފަދައިންނެވެ."\nދައިގަޑު ގަޑުވަރު ޙަސަން ބުނު މުޙައްމަދު ބުނު އައްސުލްޠާނު އިބްރާހީމް އިސްކަންދަރުއަކީ އިބްރާހީމް މުޡުހިރުއްދީން ރަދުންގެ މުޙައްމަދު މަނިކުފާނުގެ ޙަސަންމަނިކުފާނުކަން އެނގެއެވެ. މިއީ މުޙައްމަދު އިބްރާހީމް ލުޠުފީ ވިދާޅުވާ "މުޙައްމަދު މަނިކުފާނުގެ ތިއްބެވިކަން އަދި އެގި ޘާބިތުވެފައިވަނީ4ބޭފުޅުންނެވެ." ވިދާޅުވާ ބޭފުޅުންގެތެރެއިން ބޭފުޅެކެވެ. "މުޙައްމަދު މަނިކުފާނުގެ ތިއްބެވިކަން އަދި އެގި ޘާބިތުވެފައިވަނީ" މިގޮތަށް މުޙައްމަދު އިބްރާހީމް ލުޠުފީ ވިދާޅުވެފައިވުމުން އެނޫން އެހެންބޭފުޅުން ތިއްބެވުމާއި ނުތިއްބެވުމާމެދު އެމަނިކުފާނު ގޮތެއް ކަޑަނުއަޅުއްވާކަން އެނގެއެވެ. ވިދާޅުވެފައި އެވަނީ އެހާތަނަށް ޔަޤީންކުރެއްވޭ ބޭފުޅުންގެ ޢަދަދެވެ.\nދައިގަޑު ގަނޑުވަރު އަޙުމަދު މަނިކުފާނު\nމުލަކު ދައިގަޑު ގަނޑުވަރު އަޙުމަދު މަނިކުފާނަކީ މިލިޔުމުގެ މައިގަޑު ނަމުގައި އެވާ ދިގަލެގެދަރު އާމިނާ މަނިކުފާނުގެ ފިރިކަލުންނެވެ.\nދައިގަޑު ގަޑުވަރު ކިޔާފައިވަނީ ކިހިނެއްކަމާއި އަވަހާރަވި ބޭފުޅެއްގެ މަހާނަގަލުގައި (ދައިގަޑު ގަޑުވަރު ޙަސަން ބުނު މުޙައްމަދު ބުނު އައްސުލްޠާނު އިބްރާހީމް އިސްކަންދަރު . . . .) މިފަދައިން އޮތުމުން އެބޭފުޅެއް ނިސްބަތްވާ ގަޑުވަރަކީ ކޮބައިކަން އެނގެއެވެ. ވީމާ ޙާޖީ ބަންޑާރައިންގެ ދަރިކަލުންގެ ސަލާމަތަށް މަތިވެރިﷲ މެދުވެރިކުރެއްވި ދައިގަޑު ގަޑުވަރު އަޙުމަދު މަނިކުފާނަކީ ކޮން ބޭފުޅެއްތޯއެވެ. މަތިފުށަކީ ކޮބައިތޯއެވެ. ޣިޔާޘުއްދީން ރަދުންގެ ދަރިކަލުން ޤަތުލުކުރުމުގެ ސަލާމަތަށް މެދުވެރިވެ އެދަރިކަލުން މުލަކަށް ގެންނަވައި ބައްލަވައި ގެންގުޅުއްވުމާއި އިބްރާހީމް ރަސްގެފާނާއި އަޙުމަދު މަނިކުފާނާއި ހުރި ގާތްކަމާއި އަޙުމަދު މަނިކުފާނުގެ ދެމަފިރިންގެ އަމިއްލަ ގެ ޣިޔާޘުއްދީން ރަދުންގެ ދަރިކަލުންނަށް ދެއްވުމުގައި ދައިގަޑު ގަޑުވަރު އަޙުމަދު މަނިކުފާނާއި އެބޭފުޅުންނާއި ގުޅޭ ގާތްކަމަކީ ކޮބައިތޯއެވެ.\n1. ޙާޖީ ބަންޑާރައިންގެ ދަރިކަލުން (އިބްރާހީމް ފާމުލަދޭރިކިލެގެފާނު) ބޮޑުފުޅުވުމުން އެމަނިކުފާނު ކައިވެނިފުޅު ކުރެއްވުމަށް އެމަނިކުފާނުގެ އޭރުގެ ބެލެނިވެރިންކަމަށްވާ ދައިގަޑު ގަނޑުވަރު އަޙުމަދު މަނިކުފާނާއި ދިގަލަގެދަރު އާމިނާމަނިކުފާނު ދެފިރިކަނބަލުން އެދިވަޑައިގަތީ ދައިގަޑު ގަނޑުވަރު އަޙުމަދު މަނިކުފާނާއި އެއްބަޑު އެއްބައްޕަ ދައިގަޑު ގަޑުވަރު ޢާއިޝާ މަނިކުފާނުގެ ދަރިކަނބަލުން މަރިޔަމް މަނިކެފާނާއެވެ. އެހެންވުމުން ޙާޖީ ބަންޑާރައިންގެ ދަރިކަލުން ފުރަތަމަ ކާވެނިފުޅުކުރެއްވީ މިދެންނެވި މަރިޔަމް މަނިކުފާނާއެވެ.\n2. ޙާޖީ ބަންޑާރައިންގެ ދަރިކަލުން (އިބްރާހީމް ފާމުލަދޭރިކިލެގެފާނު) އާއި ދައިގަޑު ގަޑުވަރު ޢާއިޝާ މަނިކުފާނުގެ ދަރިކަނބަލުން މަރިޔަމް މަނިކެފާނާ ދެމަފިރިކަނބަލުންގެ ދަރިކަނބަލުން ޢާއިޝާދީދީ (ދޮށީދީދީ) ބޮޑުފުޅުވެ ކައިވެނީގެގޮތުން ގުޅިވަޑައިގަތުމަށް މިޢާއިލާގެ ބޭފުޅުން ބާރުއެޅުއްވީ އިބްރާހީމް މުޡުހިރުއްދީން ރަދުންގެ މުޙައްމަދު މަނިކުފާނުގެ މޫސާ މަނިކުފާނުގެ ޢަލިމަނިކުފާނާ ކަމަށާއި އެގޮތަށް ބާރުއެޅުއްވީ ޢަލިމަނިކުފާނަކީ “ކައިރިން ތިމާގެ ބޭފުޅަކަށް”ވާތީ ކަމަށް ކިލެގެފާނުގެ އާމިނާދީދީ (ބެރިމަގުދީދީ)ގެ ޢަލިދީދީގެ ކަތްދާދީދީ ވިދާޅުވެފައިވެއެވެ. ކަތްދާދީދީގެ މަންމައަކީ ކުރިންވެސް ދަންނަވާފައިވާނޭހެން ކިލެގެފާނުގެ ޢާއިޝާދީދީ (ދޮށީދީދީ)ގެ އަޙުމަދުދީދީގެ ޙައްވާދީދީގެ ދޮންދީދީއެވެ.\nޢާއިޝާދީދީއާއި ކޮނޑޭ ޢަލިމަނިކުފާނު\nޙާޖީ ބަންޑާރައިންގެ ކިލެގެފާނުގެ ޢާއިޝާދީދީއާއި ކޮނޑޭ ޢަލިމަނިކުފާނާއި ދެބޭފުޅުން "ކައިރިން ތިމާގެ ބޭފުޅުންނަށް" ވޭތޯ ނޫންތޯ ބަލާލަމާތޯއެވެ.\n1. މުޡުހިރުއްދީން ރަދުންގެ މަންމާފުޅު އަތިރީކަމަނާގެ ބައްޕަ ހަނދޭގިރި ތަކުރުފާނަކީ ދިޔަމިގިލީ ރަދުންނާއި އެއްބަނޑު ބޭފުޅެކެވެ. ވީމާ ދިޔަމިގިލީ ރަދުންގެ އިބްރާހީމް ރަސްގެފާނާއި އަތިރީކަމަނާއާއި ދެބެންގެ ދެދަރިއެވެ. އަދި އިބްރާހީމް ރަސްގެފާނު ކައިވެނިފުޅު ކުރައްވައިގެން ހަ ބޭފުޅުން ލިބިވަޑައިގެންނެވި ޢާއިޝާ ކަނބާފާނަކީ އަތިރީކަމަނާގެ، ފާޠިމާ މާވާކިލެގެފާނުގެ، ދަރިކަނބަލުންނެވެ. ޙާޖީ ބަންޑާރައިން (ޣިޔާޘުއްދީން ރަދުން)ނަކީ އިބްރާހީމް ރަސްގެފާނާއި ޢާއިޝާ ކަނބާފާނާއި ދެމަފިރިކަނބަލުންގެ ބޭފުޅެކެވެ.\n2. ޙާޖީ ބަންޑާރައިންގެ ކިލެގެފާނުގެ ޢާއިޝާދީދީގެ މާމާފުޅު ދައިގަޑު ގަޑުވަރު ޢާއިޝާ މަނިކުފާނަކީ މުޡުހިރުއްދީން ރަދުންނަށް ކާފަ ވިދާޅުވާ ބޭފުޅެއްކަމަށް ބުނެވެއެވެ. ދައިގަޑު ގަޑުވަރު ޢާއިޝާ މަނިކުފާނާއި ކައިވެނިބެއްލެވީ މީދޫ ކުޑައިރަނިޔަ (ނުވަތަ ކުޑޭރަނިޔަ)ގެ އެދުރު ތައްޚާނެވެ. “ކުޑޭރަނިޔަ އެދުރުގެ” އެޅުއްވީ މިދެމަފިރިން ކާވެނިކުރައްވައިގެންނެވެ. މިދެމަފިރިކަނބަލުންނަށް ލިބިވަޑައިގަތީ *މަރިޔަމް މަނިކެފާނާއި އާމިނާ މަނިކެފާނާއި މުޙައްމަދު މަނިކުފާނެވެ. *މަރިޔަމް މަނިކެފާނާއި ކައިވެނިފުޅުބެއްލެވީ ކުރިން ދެންނެވިހެން ޙާޖީ ބަންޑާރައިންގެ ކިލެގެފާނެވެ. ލިބިވަޑައިގަތީ ޢާއިޝާދީދީ އާމިނާދީދީ، މޫސާދީދީ އެވެ. މިޢާއިޝާދީދީއަކީ ކޮނޑޭ ޢަލިމަނިކުފާނާއި ކައިރިން ތިމާގެފުޅު ވުމުން އެދެބޭފުޅުން ކައިވެނިފުޅު ކުރެއްވުމަށް ޢާއިލާގެ ބޭފުޅުން ބާރުއެޅުއްވި ޢާއިޝާދީދީ (ދޮށީދީދީ) އެވެ.\nމިހެންވުމުން “ޢާއިޝާދީދީއާއި ކޮނޑޭ ޢަލިމަނިކުފާނު” މިބައިގެ ނަމްބަރ 1 ގައި އެވާގޮތުން ކޮނޑޭ ޢަލިމަނިކުފާނާއި ޢާއިޝާދީދީގެ ބައްޕާފުޅާއި4ވަނައެވެ. އަދި ނަމްބަރ2ގައި އެވާގޮތުން ކޮނޑޭ ޢަލިމަނިކުފާނާއި ޢާއިޝާދީދީގެ މަންމާފުޅާއި ދެބެންގެ ދެދަރިއެވެ. ނަމްބަރ 1 ގައި އެވާގޮތަށްވުރެ ނަމްބަރ2ގައި އެވާގޮތް ކައިރިން ތިމާގެއެވެ.\nވީމާ ދައިގަޑު ގަޑުވަރު އާއިޝާ މަނިކުފާނަކީ މުޙައްމަދު އިބްރާހީމް ލުޠުފީ ވިދާޅުވެފައިވާ "މުޙައްމަދު މަނިކުފާނުގެ ތިއްބެވިކަން އަދި އެގި ޘާބިތުވެފައިވާ4ބޭފުޅުން" ކަމުގައިވާ ޙަސަން މަނިކުފާނާއި، ޢަލިމަނިކުފާނާއި ކޮނޑޭ މޫސާ މަނިކުފާނާއި އާމިނާ މަނިކެފާނު ފިޔަވައި އިތުރު ބޭފުޅަކަށް ވެދާނެތޯ ނޫންތޯގެ ސުވާލު ކުރިމަތިވެއެވެ.\nއަދި މިކަމާއެކުމެ "ދިވެހި ރަސްކަމަށްވުރެ މުލަކު ދިގަލަގެދަރު އާމިނާމަނިކެފާނު ފެނުކައްކައި ނުކައި އެއްލާލައިފައި އޮންނަ ކަހަނަލަކޮޅެއްވެސް އަޅުގަނޑަށް މާރަނގަޅޭ" ޙާޖީ ބަންޑާރައިންގެ ދަރިކަލުން (އަލްއަމީރު އިބްރާހީމް ފާމުލަދޭރިކިލެގެފާނު) ވިދާޅުވުމުގައި އެވާ އާމިނާމަނިކެފާނުގެ ފިރިކަލުން ދައިގަޑު ގަނޑުވަރު އަޙުމަދު މަނިކުފާނަކީ ވެސް މުޙައްމަދު އިބްރާހީމް ލުޠުފީ ވިދާޅުވެފައިވާ "މުޙައްމަދު މަނިކުފާނުގެ ތިއްބެވިކަން އަދި އެގި ޘާބިތުވެފައިވާ4ބޭފުޅުން" ކަމުގައިވާ ޙަސަން މަނިކުފާނާއި، ޢަލިމަނިކުފާނާއި ކޮނޑޭ މޫސާ މަނިކުފާނާއި އާމިނާ މަނިކެފާނު ފިޔަވައި އިތުރު ބޭފުޅަކަށް ވެދާނެތޯ ނޫންތޯ ސުވާލު އެބަ ކުރިމަތިވެއެވެ.\nކުރިން ދެންނެވި ދައިގަޑު ގަނޑުވަރު އަޙުމަދު މަނިކުފާނާއި ދައިގަޑު ގަނޑުވަރު ޢާއިޝާ މަނިކެފާނާއި ބެހޭ އެއްވެސް ހޯއްދެވުމެއް ހޯއްދެވި އޭގެ ލިޔުއްވުމެއް ދިވެހި މުއައްރިޚު މުޙައްމަދު އިބްރާހީމް ލުޠުފީ (އަވަހާރަވުމުގެ ކުރިން) ލިޔުއްވާފައިވާކަމެއް ނުވަތަ ނޫންކަމެއް އެނގޭކަށް ނެތެވެ. ތިނަދޫ ޖަނަވަރީގޭ ޙަސަން ޙިލްމީގެ ލިޔުއްވުމުގެތެރެއިންވެސް އެފަދަ ލިޔުއްވުމެއް އަޅުގަނޑާއި ހަމަޔަށް ލިބިފައިނުވެއެވެ.\nއިންސާނީ ޙަޔާތުގެ ދަނޑުގައި ދުނިޔެ ނިމުމާއި ހަމަޔަށް އަބަދުވެސް ކުޅޭނީ ފައިނަލް މެޗެވެ. އިތުރު މެޗެއް އެދަނޑުގައި ނޯވެއެވެ. ނަމަވެސް އެދަނޑުގައި ކުޅުންތެރިއަކު ކުޅެންޖެހެނީ ކިހާއިރެއްވަންދެން ކަން ކުރިން އެމީހަކަށް އެނގޭނޭ ގޮތެއްވެސް ނޯވެއެވެ. އަދި ރަތްކާޑު ފިޔަވައި ކުލަކުލައިގެ ކާޑު ދެއްކުމެއްވެސް ނޯވެއެވެ. ރެފްރީ ރަތްކާޑު ދެއްކުމުން އެކުޅުންތެރިޔަކު ވަގުތުން ދަނޑުން ފައިބަންވީއެވެ. އެކަމާއި ރެފްރީއާއި ކުރެވޭނޭ ޒުވާބެއް ނޯންނާނެއެވެ. ނަމަވެސް އެމީހަކު ދައްކާފައިވާ ކުޅުމާއި ޖަހާފައިވާ ގޯލަށް ބަލައި ރަންބޫޓާއި ދާއިމީ "ނިޢުމަތުގެ އިނާމު" ލިބިގަތުމުގެ ފުރުޞަތު ކޮންމެމީހަކަށްމެ އޮވެއެވެ.\nމީދޫ ކުޑައިރަނިޔަ (ނުވަތަ ކުޑޭރަނިޔަ)ގެ އެދުރު ތައްޚާނުގެ ދަރިކަނބަލުން މަރިޔަމް މަނިކެފާނާއި، ޙާޖީ ބަންޑާރައިންގެ ދަރިކަލުން ކިލެގެފާނު (އިބްރާހީމް ފާމުލަދޭރި ކިލެގެފާނު) އާއި ދެކަނބަލުންގެ ކައިވެނިފުޅުން ލިބިވަޑައިގަތް3ބޭފުޅުންގެ ތެރެއިން ޢާއިޝާދީދީ ފިޔަވައި އަނެއް އަންހެންބޭފުޅެއްގެ ނަމަކީ ޙައްވާދީދީ ކަމަށް ވެސް ބައެއް ލިޔުންތަކުގައި ހުރެއެވެ. މިދީދީ އަވަހާރަވީ ބޭފުޅަކަށް އާލާސްވެ އިންނެވުމުގެތެރޭގައެވެ. މިދީދީގެ މަހާނަވަނީ އައްޑުއަތޮޅު ހިތަދޫ ތަކުރުފާނު މިސްކިތުގެ ގަބުރުސްތާނުގައެވެ.\n20 މޭ 2012މ.\nމުޙައްމަދު އަމީނުގެ ވެރިކަން ނިމުނުއިރު ރާއްޖެތެރޭގެ ޙާލަތު\nހުރާގޭ މުޙައްމަދު މަނިކުފާނު ގެނައި ސިލްސިލާ ރަސްކަން


ލިޔުނީ: ސާމާ އަޙްމަދު | 31/05/2013 | No Comments »\nމިގޮތުން އިބްނުލް ޤައްޔިމުލް ޖަޥްޒިއްޔާ ރަޙިމަހުﷲ، އެކަލޭގެފާނުގެ ފޮތެއްކަމުގައިވާ “އިޣާޘަތުލް ލަހްފާން” ގައި، ކަންކަމުގައި ކާމިޔާބީއަށް ވާޞިލުވުމަށްޓަކައި، އެކަމެއް ކުރަންފެށުމުގެ ކުރިން ވިސްނަންޖެހޭ ހަތަރުކަމެއް ގެންނަވާފައިވެއެވެ. މިއީ ޢަމަލެއް، ނުވަތަ ކަމެއް ކުރުމުގެ ކުރިން އަބަދުވެސް އަޅުގަނޑުމެން ވިސްނާލަންޖެހޭ ވަރަށް މުހިއްމު ހަތަރު ސުވާލެކެވެ. މިހަތަރު ސުވާލަށް ޖަވާބު ލިބުމަށްފަހުގައި މެނުވީ ޢަމަލެއް ނުވަތަ ކަމެއް ކުރަން ނުފެށުމަށް އެކަލޭގެފާނު އިލްތިމާސް ކުރައްވާފައިވެއެވެ. އަދި އެހަތަރު ސުވާލަށް ރަނގަޅަށް ޖަވާބު ދިނުމަށްފަހު، އެޖަވާބުތަކުން އެކަން ކުރަން ފެންނަކަމުގައިވާނަމަ ކާމިޔާބީއަށް ވާޞިލުވެވޭނެކަމުގައި އެކަލޭގެފާނު ވިދާޅުވެފައިވެއެވެ. އެހަތަރު ސުވާލަކީ:\nމީހުންގެ ޘަނާ ކިޔުމާއި، ދުނިޔެވީ މުދާވެރިކަމަށް ބޭނުންވެގެންކަމުގައިވާނަމަ އަވަހަށް އެކަމަކުން ދުރުވެގަންނާށެވެ. ތިމާގެ ނަފްސު ޝިރުކުން ދުރުކުރުމަށްޓަކައެވެ. އަދި ﷲ ފިޔަވައި އެހެން ފަރާތަކަށް އެދިގެން ޢަމަލުނުކުރުމަށެވެ. އެހެނީ، ދެއްކުމަށްޓަކައި ޢަމަލުކުރުމަކީ ޝިރުކަށް މީހާ ގެންދާނެކަމެކެވެ. އަދި މިދެއްކުމުގެ ބަލިބޮޑުވެ، ﷲއަށްޓަކައި ކަމެއް ކުރުމަކީ އެމީހާއަށް އެންމެ ބުރަކަން ކަމުގައި ވެގެން ހިނގައިދާނެއެވެ. އެހައިރުން އެފަދަމީހެއްގެ ފަރާތުން މީހުންނަށް އެހީވެދިނުމާއެކީ ކަލަގޮވާއަޑު އިވޭނެއެވެ. އެހީއެއްވެދިނަސް އެކަމުގެ ބަދަލެއް އެމީހާ ބޭނުންވާނެއެވެ. އެމީހާއަށް ފައިދާއެއްނެތްގޮތެއްގައި އެންމެ ފިޔަވަޅެއްވެސް ނާޅާނެއެވެ. އެދުމެއްނެތި ވެދުމެއްނުކުރާނޭ ބުނާ އުޞޫލުންނެވެ.


New Dhivehi Observer | Archive | ވިޔަފާރި\nEnglish\tފުރަތަމަ ސަފުހާ » » ވިޔަފާރި\nޕީ.ޕީ.އެމްގެ އިޤްތިޞާދީ “މާހިރު” ޓެކްސް ނިޒާމަށް މިނަރަލްވޯޓަރގެ ތޫފާނެއް ގެންނަނީ…\nޕީ.ޕީ. އެމްގެ ރިޔާސީ ޓިކެޓް ސުވާލު އުފެދޭ ގޮތަކަށް ހޯދައިގެންހުރި ކުރީގެ ރައީސް މައުމޫނުގެ ކޮއްކޮ ޢަބްދުﷲ ޔާމީނު ދިވެހިރާއްޖޭގެ ޓެކްސް ނިޒާމަށް ބޮޑު އިންގިލާބެއް ގެންނާނެކަމަށް ބުނެ ފުވައްމުލަކުގައި ރޭ ވާހަކަ ދައްކައިފިއެވެ. ދިވެހިރައްޔަތުން އިންތިޚާބް ކޮށްފައިވާ ރައީސް މުހައްމަދު…\n1 ކޮމެންޓް1 month ago\nހަވީރު ނޫހުގެ ނިއުމަތުﷲ އިދުރީސް ރައީސް ނަޝީދުގެ ޝަރީއަތާމެދު އުފެއްދި ސުވާލަށް ރައްދެއް!\nރައީސް ނަޝީދު ހައްޔަރު ކުރުމަށް މިހާރު ރާއްޖޭގައި އޮތް ބާގީ ސަރުކާރުން ކުރަމުންދާ މަސައްކަތުގައި ހަވީރު ނޫހުން ވީވަރަކުން ބައިވެރި ވަމުން އެބަދެއެވެ. އެ ނޫހުގެ ނިއުމަތުﷲ އިދުރީސް ވަނީ ރައީސް ނަޝީދުގެ މައްޗަށް ކުރެވެނީ ސިޔާސީ ދައުވާއެއް ކަމަށް އެމްޑީޕީ…\n10 ކޮމެންޓް3 months ago\nއިންޑިއާއިން ރާއްޖެއަށް ދޭން ނިންމި ބައެއް އެހީތައް ފްރީޒް ކޮށްފި!\n- ޖަންނަތު އަޝްފާޤް- އިންޑިއާއިން ރާއްޖެއަށް ދިނުމަށް ނިންމާފައިވާ ބައެއް އެހީތައް ފްރީޒް ކޮށްފައިވާ ކަމަށް ބޭރުގެ ނޫސްތަކުން ހާމަކުރަން ފަށައިފިއެވެ. އިނގިރޭސިވިލާތުގެ ޑެއިލީ މެއިލް ނޫހުގައި އިންޑިއާ ސަރުކާރުގެ އިސް ބޭފުޅަކާ އެނޫހަށް މައުލޫމާތު ދެއްވި ކަމަށް ހާމަ ކޮށްފައިވާ…\n9 ކޮމެންޓް6 months ago\n2013 އިގެ ބަޖެޓުގެ މުޅި 10 ޕަސަންޓް ކޮރޮޕްޓް ފަނޑިޔާރުންނަށް!\nދަރަނި ބޮޑު 16.9 ބިލިއަން ރުފިޔާގެ ބަޖެޓުން 1.7 ބިލިއަން ހަމައެކަނި ޖޫޑިޝަރީއަށް! -ފިރުޝާން ޔޫސުފް- ދައުލަތުގެ ފައިސާއިން ޕީޕީއެމް އަށް ވަހީދާއި ސަރުކާރުން ކެމްޕެއިނު ކުރުމަށް ބޮޑެތި ޚަރަދު ތަކެއް ކުރަމުންދާއިރު، އެކަމަށް އިތުރަށް މަގުފަހިވާ ގޮތަށް ދަރަނި ބޮޑު…\n5 ކޮމެންޓް6 months ago\nގާސިމާއި ޗަމްޕާގެ އަރައިރުންވުން\nމިދުވަސްވަރު އެންމެ ބޮޑަށް ދެކެވޭ އެއްވާހަކަ އަކީ ދައުލަތުގެ ހަރުމުދާ ވިއްކާނުލާނެ ކަމަށް ދާދިފަހުން ބުނި ވަހީދުގެ ސަރުކާރުން ގަން އިންޓަރނޭޝަނަލް އެއަޕޯޓުގެ ބޮޑު ހިއްސާއެއް އަމިއްލަ ވިޔަފާރިވެރި އެއްކަމަށްވާ ޗަމްޕާ އަފީފު އަށް ވިއްކާލި ޚަބަރެވެ. އެކަމާ ދެކޮޅަށް ގިނަ…\n10 ކޮމެންޓް6 months ago\nނައިޓް ކާފިއު ހިންގައި ދައުލަތާއި ރައްޔިތުންގެ ހައްގުތައް ނިގުޅަމުންދާ ދިއުން އެމްޑީޕީ އިން ވަރަށް ބޮޑަށް ކުށްވެރިކޮށްފި\nނޫސްބަޔާން: އެމްޑީޕީ ޕާލިމެންޓަރީ ގުރޫޕުގެ ބައެއް މެމްބަރުންގެ ގުޅިފައިވާ ނޫސްބަޔާން 15 ސަރުކާރުން ނައިޓް ކާފިއު ހިންގައި ދައުލަތާއި ރައްޔިތުންގެ ހައްގުތައް ނިގުޅަމުންދާތީ އެކަން ކުށްވެރިކުރުން ދިވެހި ޖުމްހޫރިއްޔާގެ ގާނޫނު އަސާސީން ލިބިދީފައިވާ އަސާސީ ހައްގުތަކާއި މަދަނީ މިނިވަންކަމާއި ހިލާފަށް ސަރުކާރުން…\n6 ކޮމެންޓް7 months ago\nމެމްބަރުންނާއި ފަނޑިޔާރުންނާއި މުވައްޒަފުންނަށް ބޮޑު މުސާރަ ދިނުމަށް ބޮޑު ލޯނެއް!!\nރާއްޖޭގައި އޮތް ރައްޔިތުންގެ ސަރުކާރު ފޭރި ގަތުމަށްފަހު ވެރިކަމާ ހަވާލުވި ބާޣިންވަނީ ދައުލަތުގެ ހަޒާނާގައި ހުރި ހުރިހާ ފައިސާއެއް އެމީހުންގެ މެދުގައި ބަހައި ހުސްކޮށްލާފައެވެ. ޤައުމު ހިންގާނެ ފައިސާ ނެތުމުގެ ސަބަބުން މިހާރު ޤައުމު ހިންގަންޖެހިފައިވަނީ އިންޑިއާފަދަ ޤައުމުތަކަށް ނާށިގަނޑު ދިއްކޮށްގެނެވެ.…\n4 ކޮމެންޓް8 months ago\nވެސްޓް ޕާކު އެހެން ދިވެއްސަކަށް ލިބުމުން ބިޔަރު ޖާބިރު ބޮޑާ ހާކައި ކޯޓަށް ގޮސްފި\n-ފިރުޝާން ޔޫސުފް- ކާށީދޫ ދާއިރާގެ ރައްޔިތުން ދާދި ފަހުން ރައްޔިތުން މަޖްލީހަށް އިންތިހާބު ކުރި މެމްބަރު އަބްދުﷲ (ބިޔަރު) ޖާބިރު ނޫން ފަރާތަކަށް ވެސްޓް ޕާކު ސަރަހައްދު ތަރައްޤީ ކުރުމަށް ހަވާލު ކުރުމުން އެކަމާއި އޭނާ ބޮޑާ ހާކައި އެތަން ލިބޭތޯ…\n7 ކޮމެންޓް8 months ago\nސިފައިންގެ ފައުޖުތައް ވިޔަފާރި އަށް ނުކުތުމަކީ ޤައުމުގެ މުސްތަޤުބަލް ބަނަ ކަމުގެ ބިރުވެރި އިންޒާރެއް!\n-ފިރުޝާން ޔޫސުފް- ބާޣީ ސަރުކާރުން މުޅިންވެސް ކުރަނީ ޤައުމު ހަލާކު ކުރުމުގެ މަސައްކަތޭ ބުނުމަކުން އެއީ ދޮގަކަށް ނުވާނެއެވެ. ދިވެހި ސިފައިން ލައްވާ މިހާރު އެމީހުން ދަނީ ރިސޯޓާއި ފިހާރައާއި ބޭކަރީ އާއި ކަޑަތައް ހިންގުމަށް މަސައްކަތް ކުރަމުންނެވެ. ސަބަބުތައް ވަރަށް…\n19 ކޮމެންޓް9 months ago\nބީއެމްއިން ނެގި 300 މިލިއަން ރުފިޔާގެ ލޯން – ރައްޔިތުންނަށް ވި ވަރަށް ބޮޑު ހިޔާނާތެއް!\nއިބްރާހިމް އަލީ - ފެބްރުއަރީ7ގައި ރާއްޖެއަށް ގެނައި ބަޣާވަތުގެ ސަރުކާރުން ބޭންކް އޮފް މޯލްޑިވްސް އިން 300 މިލިއަން ރުފިޔާގެ ލޯނެއް ނަގައިފިއެވެ. މިހާރު ރާއްޖޭގައި އޮތް ބަޣާވަތުގެ ސަރުކާރަށް މިހާ ދަށްފެންވަރުގެ އަމަލެއް ހިންގަން ޖެހުނީ ބަޣާވަތް…\n5 ކޮމެންޓް11 months ago\nPage 1 of 212\tFacebookTwitterRSS FeedPicasaYoutube